Blue star brand ah haassa spring cool showroom hulhuvaifi\nވިޔަފާރި - ސްޕްރިންގް ކޫލް ޝޯރޫމް\nބްލޫ ސްޓާރ ބްރޭންޑަށް ހާއްސަ ސްޕްރިންގް ކޫލް ޝޯރޫމް ހުޅުވައިފި\nބްލޫ ސްޓާރގެ ފަރާތުން އެ ކުންފުނީގެ ސީއީއޯ ދާއޫދް ބިން އުޒައިރު އާއި ސްޕްރިންގ ކޫލްގެ ޑައިރެކްޓަރ މުހައްމަދު އަހުސަން ބައިވެރިވެލެއްވި\nބްލޫ ސްޓާރއިން ރިފްރިޖެރެންޓް އާރްފޯޓެންއޭ (R410A) އަކާއެކު ދާދި ފަހުން ޑިޒައިން ކޮށްފައިވާ ސްޕްލިޓް އޭސީ ވަނީ ދައްކާލާފަ\nސްޕްރިންގ ކޫލް ޕްރައިވެޓް ލިމިޓެޑްގެ ނަމުގައި އޮންލައިން ޕޭޖްއެއް މެދުވެރިކޮށް ރާއްޖޭގައި ކުރިންވެސް ދިޔައީ ބްލޫ ސްޓާރގެ އުފެއްދުންތައް ވިއްކަމުން\nކ. މާލެ 28 ޖުލައި 2019 | އާދީއްތަ 19:38 3,444\nސްޕްރިންގް ކޫލް ޝޯރޫމް - އާކައިވް\nއެއަރ ކޮންޑިޝަނަރ އުފެއްދުމުގައި އިންޑިއާގައި ނަން މަޝްހޫރު ބްރޭންޑެއްކަމުގައިވާ ބްލޫސްޓަރ ބްރޭންޑުގެ އުފެއްދުންތަކަށް ހާއްސަކޮށް ސްޕްރިންގް ކޫލް ޝޯރޫމްގެ ނަމުގައި ޝޯރޫމެއް ހުޅުވައިފިއެވެ.\nސްޕްރިންގ ކޫލް ޕްރައިވެޓް ލިމިޓެޑްގެ މި ޝޯރޫމް ހުޅުވުމަށްޓަކައި އާދިއްތަ ދުވަހު ވަނީ ހާއްސަ ރަސްމިއްޔާތެއް ބާއްވަފައެވެ. މި ރަސްމިއްޔާތުގައި ބްލޫ ސްޓާރގެ ފަރާތުން އެ ކުންފުނީގެ ސީއީއޯ ދާއޫދް ބިން އުޒައިރު އާއި ސްޕްރިންގ ކޫލްގެ ޑައިރެކްޓަރ މުހައްމަދު އަހުސަން ބައިވެރިވެލެއްވިއިރު ބައެއް ޕްރޮޑަކްޓްތައް ވަނީ ދައްކާލާފައެވެ. އެގޮތުން، ބްލޫ ސްޓާރއިން ރިފްރިޖެރެންޓް އާރްފޯޓެންއޭ (R410A) އަކާއެކު ދާދި ފަހުން ޑިޒައިން ކޮށްފައިވާ ސްޕްލިޓް އޭސީ ވަނީ ދައްކާލާފައެވެ.\nޝޯރޫމް ހުޅުވައިދެއްވުމަށްފަހު ރާއްޖެ.އެމްވީއަށް މައުލޫމާތުދެއްވަމުން ބްލޫ ސްޓާރގެ ސީއީއޯ ދާއޫދް ބިން އުޒައިރު ވިދާޅުވީ އަލަށް އުފެއްދި އޭސީއަކީ ހާއްސަކޮށް ރާއްޖެފަދަ ހޫނު ގައުމުތަކަށް އުފެއްދި އޭސީއެއް ކަމަށެވެ.\nމި އޭސީތަކުގަ އަޅުގަނޑުމެން ވާނީ ހާއްސަ ކޯޓިންގ އެއް ލާފަ، އެއީ އަޅުގަނޑުމެންނަށް އެނގޭ މި މާރކެޓަކީ ވަރަށް ހިއުމިޑް ތަނެއްކަން އަދި ވެލީގެ އުނދަގޫވެސް ޖެހޭކަން. އަދި މި އައުޓްޑޯ ޔުނިޓުގައި ދަބަރެއް ނުޖަހާނެ.\n~ ބްލޫ ސްޓާރ ސީއީއޯ ދާއޫދް ބިން އުޒައިރު\nމީގެ އިތުރުން ދާއޫދު ވިދާޅުވީ އެ އޭސީ އަކީ ތިމާވެއްޓާ ވަރަށް ރަހުމަތްތެރި އޭސީއެއް ކަމަށާއި މި އުފެއްދުމާއެކު ބްލޫ ސްޓާރގެ ރާއްޖޭގެ މާރކެޓް ޝެއަރ މަތިވެގެން ދާނެކަމަށް ގަބޫލު ކުރައްވާ ކަމަށެވެ. އަދި މިވަގުތު މާކެޓް ޝެއަރ އަކީ 10 އިންސައްތަ ކަމަށާ އެ ކުންފުނީގެ އަމާޒަކީ 20 އިންސައްތަ އަށް ނަމަވެސް ޝެއަރ މަތިކުރުން ކަމަށެވެ.\nއަލަށް އުފެއްދި މި އޭސީ ރަސްމީކޮށް ލޯންޗުކުރުން އާދިއްތަ ދުވަހުގެ ރޭ ހޮޓެލް ޖެންގައި ބޭއްވުމަށް ވަނީ ހަމަޖެހިފައެވެ. އެ ރަސްމިއްޔާތުގައި ހާއްސަ ލަކީ ޑްރޯއެއްވެސް ނެގުމަށް ހަމަޖެހިފައިވާ ކަމަށް ބްލޫ ސްޓާރގެ ފަރާތުން މައުލޫމާތު ދީފައިވެއެވެ.\nސްޕްރިންގ ކޫލް ޕްރައިވެޓް ލިމިޓެޑްގެ ނަމުގައި އޮންލައިން ޕޭޖްއެއް މެދުވެރިކޮށް ރާއްޖޭގައި ކުރިންވެސް ދިޔައީ ބްލޫ ސްޓާރގެ އުފެއްދުންތައް ވިއްކަމުންނެވެ. އެކުންފުންޏަށް އާ ދިރުމެއް ލިބިގެން ގޮސްފައި މިވަނީ މި ޝޯރޫމް ހުޅުވުމުންނެވެ.\nބްލޫ ސްޓާރ އަކީ އޭސީގެ އިތުރުން، ރިފްރިޖެރޭޓަރ، އަދި ވޯޓަރ ކޫލަރ ފަދަ ޕްރޮޑަކްޓްތައް އުފެއްދުމުގައި އިންޑިއާގެ އިތުރުން ދުނިޔޭގެ ގިނަ ގައުމުތަކެއްގެ ތަރުހީބު ލިބިފައިވާ ކުންފުންޏެއްކަން ފާހަގަ ކޮށްލެވެއެވެ.


އެމްޑީޕީގެ ލީޑަރާއި ބައްދަލުކުރެއްވުމަށް ދިޔުމުން ބަދަލުގައި ބައްދަލުކުރީ އަދާލަތުގެ ބޭފުޅެއް: ޝިޔާމް | Sangu News\n31 އޯގަސްޓް 2021 - 10:15\nއެމްޑީޕީގެ އެންމެ އިސް ލީޑަރާއި ބައްދަލުކުރުމަށް ރައީސް އޮފީހަށް ދިޔުމުން ބައްދަލުވީ އަދާލަތު ޕާޓީގެ ބޭފުޅަކާއިކަމަށް ނައިފަރު ދާއިރާގެ މެމްބަރު އަހުމަދު ޝިޔާމް ވިދާޅުވެއްޖެއެވެ.\nމަޖިލީހުގެ މިއަދުގެ ޖަލްސާގައި ވާހަކަފުޅު ދައްކަވަމުން މެމްބަރު ޝިޔާމް ވިދާޅުވީ ގައުމުގެ ދުވަސްތައް އަނދިރިވަމުންދާ މިންވަރު ފެންނަމުންދާ ކަމަށެވެ. އަދި ކޮންމެ ދުވަހަކުވެސް އަދުލު އިންސާފް ގާއިމްކުރެވިފައިނުވާތީ ކުރިމަތިވާ އެތައް ކަމެއް ފެންނަމުންދާކަމަށް ޝިޔާމް ވިދާޅުވިއެވެ.\nޝިޔާމް ވިދާޅުވީ، އެމްޑީޕީގެ ވެރިކަމެއްގައި ދިވެހިރާއްޖެއަށް އަދި ދިވެހި ރައްޔިތަކަށްވެސް ހާސިލްވީ ކަމެއް ނެތްކަމަށެވެ. ދިވެހިރާއްޖެ އިތުރަށް ތަރައްގީކުރުމަށް ނުވަތަ ދިވެހި ބިން ރައްކާތެރިކުރުމަށްޓަކައ އެމްޑީޕީގެ އެންމެ އިސް ލީޑަރުކަމަށް ދައުވާކުރާ ރައީސް އިބްރާހިމް މުހައްމަދު ސޯލިހަށް ކުރެވުނީ ކޮން ކަމެއްތޯ ސުވާލު އުފެދޭކަމަށް ޝިޔާމް ވިދާޅުވިއެވެ. އަދި ދިވެހިންގެ ބިން އަޅުވެތިކަމެއްގެ ތެރެއަށް ގެންދިޔުމަށްޓަކައި ކުރަމުންދާ ކަންތައްތަކާއި ގުޅޭގޮތުން އާންމުން ސުވާލު އުފައްދަން ޖެހޭކަމަށް ޝިޔާމް ވިދާޅުވިއެވެ.\n"ދިވެހި ރައްޔިތުންނަށް ޚާއްސަކޮށް އަތޮޅު ތެރޭގެ ރައްޔިތުންނަށް ވަރަށް ރީތި މަންޒަރެއް ދެއްކުަމށްފަހު ވަޑައިގެންނެވި ބޭފުޅެއް މިއަދު ވެރިކަމުގައި ހުރީ. ރަށްތަކުގެ އިހްތިސާސް ކަނޑައަޅުއްވައި ދޭނަމޭ، ރަށްތަކުގެ ނަފާ ސީދާ ރައްޔިތުންނަށް ލިބޭނެ ގޮތް ހަދައިދޭނެކަމަށް ވިދާޅުވި ބޭފުޅަކު މިއަދު ވެރިކަމުގައި ހުރީ. އަޅުގަނޑަކަށް ނޭންގެ ކޮން ޕާޓީއެއްގެ ބޭފުޅެއްކަމެއް." ޝިޔާމް\nވެރިކަމުގައި ހުންނެވީ ކޮން ޕާޓީއެއްގެ ބޭފުޅެއްކަން ނޭންގޭ ކަމަށް ވިދާޅުވެ ޝިޔާމް ވަނީ އިއްޔެ ރައީސާއި ބައްދަލުކުރެއްވުމަށް ދިޔުމުން ބައްދަލުވެފައިވަނީ އަދާލަތު ޕާޓީގެ ބޭފުޅަކާއި ކަމަށް ވިދާޅުވެފައެވެ.\nރައީސް އިބްރާހިމް މުހައްމަދު ސޯލިހަކީ އަދާލަތު ޕާޓީގެ ބޭފުޅެއްކަމަށް ހީވާ ފަހަރު އަންނަކަމަށް ވިލުފުށީ ދާއިރާގެ މެމްބަރު ހަސަން އަފީފް މީގެ ކުރިން ވަނީ ވިދާޅުވެފައެވެ. އަދި އެވާހަކަތަކާއި ގުޅިެގން ދެވަނަ ފަހަރަށް އެފަދަ ކަމެއް ތަކުރާރު ނުވާނެ ފަދަ ގޮތަކަށް މައްސަލަ ބަލައިދިނުމަށް ރައީސް ވަނީ އަންގަވާފައެވެ.\nމީގެ އިތުރުން ރައީސުލްޖުމްހޫރިއްޔާގެ ޗީފް އޮފް ސްޓާފްގެ މަގާމުގައި އަދާލަތު ޕާޓީގެ އަލީ ޒާހިރު ހުންނަވާތީވެސް ގިނަ ބައެއްގެ ފާޑުކިޔުންތައް ޚާއްސަކޮށް އެމްޑީޕީ ބޭފުޅުންގެ ފާޑުކިޔުންތައް އަމާޒުވަމުންދެއެވެ. ރައީސް އިބްރާހިމް މުހައްމަދު ސޯލިހު ވެރިކަން ހިންގަވަނީ އަދާލަތު ޕާޓީ ބޭނުންވާ ގޮތަށްކަމަށް ބުނެ ރައީސް މުހައްމަދު ނަޝީދުވެސް ރައީސް ސޯލިހަށް ވަރަށް ބޮޑަށް ފާޑުވިދާޅުވެފައިވެއެވެ.\nބިމާއި ބެހޭ ގާނޫނަށް އިސްލާހު ގެނައުމުގެ ބިލަށް ބަހުސްކުރައްވަމުން، ޝިޔާމް ވަނީ ރާއްޖޭގެ ބިންތައް ވިއްކަން މަސައްކަތްކުރައްވަމުން ގެންދަވާ ކަމަށް ވިދާޅުވެފައެވެ. އެގޮތުން ހއ ފިއްލަދޫގެ އިހްތިސާސްގެ ތެރެއިން ދައްޕަރު ވަކިކުރުމަށްފަހު އެރަށް އިންޑިޔާއަށް ދިނުމަށް ރައީސަށް އޮތީ ކޮން ބާރެއްތޯ ބަލަންޖެހޭ ކަމަށާއި އެކަން ރައްޔިތުންގެ މަޖިލީހުން ތަހުގީގުކުރަންޖެހޭކަމަށް ޝިޔާމް ވިދާޅުވިއެވެ. އަދި ރާއްޖޭގެ މިނިވަންކަން ދުވަހަކަށްވުރެ ދުވަހެއް އަނދިރިވަމުންދާކަމަށް ޝިޔާމްގެ ވާހަކައިގައި ވަނީ ތަކުރާރުކޮށް ފާހަގަކުރައްވާފައެވެ.\nރައީސް ސޯލިހު، ނާހިދާގެ އާއިލާއަށް ތައުޒިޔާ ވިދާޅުވެއްޖެ\nރައީސް ސޯލިހް، ކަނޑޫދޫއަށް ކުރެއްވި ދަތުރުފުޅު ނިންމަވާލައްވައިފި\nދަނޑުވެރިންނަށް ފަސޭހައިން ބިން ލިބޭނެ ގޮތް ހަމަޖައްސައިދޭން މަސައްކަތް ކުރާނަން: ރައީސް\nފުޑް ސެކިއުރިޓީ ޕްރޮގްރާމް ރައީސް ފައްޓަވައިދެއްވައިފި


Minister Shaahid India ah Vadiganefi މިނިސްޓަރ ޝާހިދު އިންޑިއާއަށް ވަޑިގަނެފި – Huvadhoo News Minister Shaahid India ah Vadiganefi Huvadhoo News\nމިނިސްޓަރ ޝާހިދު އިންޑިއާއަށް ވަޑިގަނެފި\nދިވެހިރާއްޖޭގެ ފޮރިން މިނިސްޓަރ އަބްދުﷲ ޝާހިދު ރަސްމީ ދަތުރުފުޅެއްގައި އިންޑިއާއަށް ވަޑައިގެންފިއެވެ.\nއިންޑިއާ ސަރުކާރުގެ ދަޢުވަތަކަށް އެޤައުމަށް ކުރައްވާ ދަތުރުފުޅުގައި، އެޤައުމުގެ ބޮޑުވަޒީރު ނަރޭންދުރަ މޯދީ، އަދި ޚާރިޖީ ވަޒީރު ޑރ.ސުބްރަމާނިއަމް ޖައިޝަންކަރާއި ބައްދަލުކުރައްވާނެކަމަށް މިނިސްޓަރ އަބްދުﷲ ޝާިދުވަނީ ވިދާޅުވެފައެވެ.\nމި ދަތުރުފުޅަކީ އދ.ގެ އާންމު މަޖިލީހުގެ ރައީސްގެ ހައިސިއްޔަތުން މިނިސްޓަރ ޝާހިދު ކުރައްވާ ދަތުރުފުޅެކެވެ. އަދި މިއީ އދ.ގެ އާންމު މަޖިލީހުގެ ރައީސްގެ ހައިސިއްޔަތުން އެމަނިކުފާނު އިންޑިއާއަށް ކުރެއްވި ފުރަތަމަ ރަސްމީ ދަތުރުފުޅުކަން ފާހަގަ ކޮށްލަން ޖެހެއެވެ.\nމި މަހުގެ ތެރޭގައި މިނިސްޓަރ ޝާހިދު ދަނީ ބައިނަލްއަޤްވާމީ މުޖުތަމަޢުގެ ބޮޑު ތާއީދަކާއެކު، އދ.ގެ އާންމު މަޖިލީހުގެ 76 ވަނަ ދައުރުގެ ރައީސްގެ މަގާމު އަދާކުރައްވަމުންނެވެ.


Nafsuge amaankamaa Hamajehun Hoadheynee Kihineh.? Part One | Fenvaru Online\n07:28 - 16 މެއި 2020 -0ކޮމެންޓް\nނަފްސުގެ ހިތްހަމަޖެހުމާއި އަމާންކަމުގެ މަޢުލޫއަކީ އެމަޢުލޫއެއްގައި މުޅި ދުނިޔޭގެ އެންމެހާ އިންސާނުން ހިމެނި އާންމުވެފައިވާ މަޢުލޫއެކެވެ. އެހެނީ މި ދުނިޔޭގައި މާތް ﷲ سبحانه وتعالى ޚަލްޤުކުރައްވާފައިވާ ކޮންމެ އިންސާނަކީވެސް އޭނާގެ ނަފްސުގެ ހަމަޖެހުމާއި އަމާންކަމަށް އެދޭ މީހެކެވެ.\nއެކަން ހާޞިލްކުރުމަށް ކަރުހިއްކައިގެންފައިވާ މީހެކެވެ. މި އިޙްސާސަކީ ނުވަތަ ނަފްސުގެ އަމާންކަމާއި ހަމަޖެހުން ހޯދުމުށް އިންސާނާގެ ހިތުގައި އުފެދޭ ޖަޒުބާތަކީ ހަމައެކަނި މިއަދުގެ ދުނިޔޭގެ ހާލަތާއި ގުޅިފައިވާކަމެއް ނޫނެވެ. އެހެންނަމަވެސް މީގެ އެތައްޒަމާންތަކެއް ކުރިންސުރެ މުޅި އިންސާނީ ނަސްލު އަންނަނީ މިކަން ހާޞިލްވޭތޯ މަސައްކަތްކުރަމުންނެވެ.\nއިންސާނީ ދަރިފަސްކޮޅުގެ ފެށުމާއި ހަމައިންނެވެ. އެކަމުގައި ވަކި ކުލައެއް، ދަރިފަސްކޮޅެއް، ނަސްލެއް، ދީނެއް، ޤައުމެއް، އުމުރެއް، ޖިންސެއް، މުއްސަންޖެއް ފަޤީރެއް އިސްތިސްނާކުރުމެއް ނެތިއެވެ. ނަފްސުގެ ހަމަޖެހުމާއި އަމާންކަން ޙާޞިލްކުރުމުގައި އެކި އިންސާނުންވަނީ އެކިއެކި މަގުތައް ބަލާ ތަޖުރިބާކޮށްފައެވެ.\nއެގޮތުން އެއްބަޔަކު ދުނިޔޭގެ މާއްދީ ތަނަވަސްކަމުން އެކަން ޙާޞިލްކުރުމަށް އަރުވާޖަހާފައިވާއިރު އަނެއްބަޔަކު މަސްތުވާތަކެތީގެ އެހީގައި އެކަން ޙާޞިލްކުރެވޭތޯ އެކަމުގެ ތެރޭގައި ޣަރަޤުވެފައިވެއެވެ. އަދި އެނެއްބަޔަކު ލަވައާއި މިއުޒިކުން މި ހިތްހަމަޖެހުން ހޯދުމަށް މަސައްކަތްކުރާއިރު އަނެއްބަޔަކު އެބައިމީހުންގެ އަނބިން ނުވަތަ ފިރިންގެ ފުށުން މި ހިތްހަމަޖެހުން ހޯދުމަށް މަސައްކަތްކުރެއެވެ.\nއަދި އަނެއްބަޔަކު އެބައިމީހުން ދުނިޔޭގައި ކުރިއަށްދާ ރޮނގަކުން އިތުރު ކުރިއެރުންތައް ހޯދުމުންނާއި ނުވަތަ އެބައިމީހުންގެ ދަރިން ހޯދާ ކާމިޔާބީތަކުން ނަފްސުގެ ހިތްހަމަޖެހުން ހޯދޭތޯ ބަލަމުންގެންދެއެވެ. އަދި މި ލިސްޓް މިގޮތުގައި އެތައް ކަމަކުން އިތުރުވެ ފުޅާވަމުންދާކަމީ މިއަދު ހަމައެކަނި އަޅުގަނޑުމެންގެ މި ކުޑަކުޑަ މުޖުތަމައަށް ބަލާލުމުންވެސް ފެނިގެންދާނޭ ހަޤީޤަތެކެވެ. އިސްވެދެންނެވުނު ފަދައިން ނަފްސުގެ ހަމަޖެހުމާއި އަމާންކަން ހޯދުމުގެ ވާދައިގައި މިއަދުގެ ދުނިޔޭގައި ވަނީ އިތުރު ކަންތައްތަކަކަށްވެސް ބަރޯސާވާންޖެހިފައި ކަމުގައި ބައެއްމީހުން ދަނީ ޤަބޫލުކުރަމުންނެވެ.\nއެފަދަމީހުން ޤަބޫލުކުރާގޮތުގައި މިޒަމާނުގެ ޓެކްނޮލޮޖީގެ އާ އީޖާދުތަކާއި ހޯދުންތަކާއެކު އިންސާނީ ހަށިތަކަށާއި ސިކުނޑިތަކަށް ޖިސްމާނީގޮތުން އިތުރު ލުއިކަމެއް ލިބިގެންދާނެއެވެ. އަދި އޭގެ ސަބަބުން ހަށިގަނޑަށް އަރާމުލިބި ނަފްސު ހަމަޖެހި ރައްކާތެރިކަމުގެ އިޙްސާސް ކުރެވިގެންދާނެއެވެ.\nމިޒަމާނުގެ ހީތައް މިހެން ހުރިކަމުގައިވީނަމަވެސް މިއަދުގެ ދުނިޔޭގައި އިޤްތިޞާދީ ގޮތުންނާއި ސައިންސްގެ ރޮނގުގައި އެންމެ ކުރިއަރާފައިވާ ދުނިޔޭގެ "ސުޕަރ ޕަވަރ" ކަމުގައި ގިނަބަޔަކު އިއުތިރާފްވާ އެމެރިކާއަށް ބަލާލުމުން އެއީ ހަޤީޤީތާއި ދިމާ އިދިކޮޅު ވިސްނުމެއްކަމުގައި ފާހަގަކުރަންޖެހެއެވެ. އެހެނީ އެމެރިކާގެ އާބާދީގެ ބޮޑެތި މީހުންގެ ތެރެއިން 20 މިލިއަނަށްވުރެ ގިނަމީހުން ޑިޕްރެޝަންފަދަ ނަފްސާނީ ބަލިތަކުގެ ޝިކާރައަކަށް ވެފައިވާކަން ތަފާސް ހިސާބުތަކުން ހާމަވެފައި އޮތުމުންނެވެ.\nޑިޕްރެޝަންފަދަ ނަފްސާނީ ބަލިމަޑުކަން އިންސާނާއަށް ކުރިމަތިވަނީ ކީއްވެގެން ހެއްޔެވެ؟ ޝައްކެތްނެތްގޮތުގައި އެއީ ނަފްސުގެ އިތުބާރު ގެއްލުމާއި ނަފްސުގެ ހަމަޖެހުމާއި އަމާންކަން ހާޞިލްނުކުރެވުމުގެ ނަތީޖާއެވެ. 2000 ވަނަ އަހަރުގެ ތަފާސް ހިސާބުތަކަށް ބަލާލާއިރު އަމިއްލައަށް މަރުވާ މީހުންގެ ނިސްބަތް އެޤައުމުގައި އެއިޑްސް ޖެހިގެން މަރުވާމީހުންނަށްވުރެ ދެގުނަ އިތުރެވެ.\nނަމަވެސް މިއަދުގެ މީޑިއާގައި އެޤައުމުގައި އެއިޑްސް ޖެހިގެން މަރުވާ މީހުންގެ ނިސްބަތް ބޮޑުކަމުގެ ވާހަކަ ފެތުރެމުންދާއިރު މިވާހަކައަށް އިޝާރާތްކުރެވިގެން ނުދެއެވެ. އަދި ހަމަ މާރާމާރީއާއި މިފަދަ ހަމަލާތަކުގައި މީހުން މަރުވާމިންވަރު އެތައް ގުނައެއް އިތުރުވަމުންދާއިރު މިފަދަ ގޮތްގޮތުން މަރުވާމީހުންގެ އަދަދައްވުރެވެސް އަމިއްލައަށް މަރުވާ މީހުންގެ ޢަދަދު އެޤައުމުގައި މާބޮޑަށްވެސް އިތުރެވެފައިވާކަން ތަފާސްހިސާބުތަކުން ދައްކައެވެ.


ފަޤީރުވެދާނެކަމުގެ ބިރު ޝައިޠާނާ ދައްކައެވެ. – DhiSalafiyyah\n06/01/2012 އެހެނިހެން, ދީންއައްޝައިޚް މުޙައްމަދު ސިނާން\nﷲއަށް އިޚްލާޞްތެރިވެ، އެއިލާހަށް އީމާންވެގެންވާ މީހުން ޤަބޫލުކުރާގޮތުގައި، ﷲ ކަމެއް ނުވަތަ އެއްޗެއް ޙަރާމްކުރައްވައިފިނަމަ، އެކަމަކީ އިންސާނާއަށް ގެއްލުން ބޮޑު ކަމެއް ނުވަތަ އެއްޗެކެވެ. އެކަމުގެ ގެއްލުން އަޅުގަނޑުމެނަށް ވިސްނުނުކަމުގައިވީނަމަވެސް ނުވަތަ ނުވިސްނުނުކަމުގައިވީނަމަވެސް މެއެވެ. އަދި އެބައިމީހުން ޤަބޫލުކުރާގޮތުގައި ﷲ އެފަދަ ކަންކަމާއި އެއްޗެހި ޙަރާމްކުރައްވާފައިވަނީ އެއްވެސްޙާލެއްގައި އަޅުގަނޑުމެންނަށް އުނދަގޫ ކުރިމަތިކުރުވައި، ފަޤީރުކޮށް، ބަނޑަށްޖެއްސުމަކަށް ނޫނެވެ. ﷲ ވަޙީ ކުރައްވާފައިވާ ފަދައިންނެވެ. ((يُرِيدُ اللَّهُ بِكُمْ الْيُسْرَ وَلا يُرِيدُ بِكُمْ الْعُسْرَ)) البقرة: 185 މާނައީ: “ﷲ، ތިޔަބައިމީހުންނަށް ލުއިފަސޭހަގޮތް އިރާދަކުރައްވަތެވެ. އަދި ދަތި އުނދަގޫގޮތް ތިޔަބައިމީހުންނަކަށް އިރާދައެއް ނުކުރައްވަތެވެ.” އަދިވެސް ވަޙީކުރައްވާފައިވެއެވެ. ((يُرِيدُ اللَّهُ أَنْ يُخَفِّفَ عَنْكُمْ وَخُلِقَ الإِنسَانُ ضَعِيفاً)) النساء: 28 މާނައީ: “ﷲ އިރާދަކުރައްވަނީ، ތިޔަބައިމީހުންނަށް ލުއިކޮށް ދެއްވުމަށެވެ. އަދި، އިންސާނާ ހައްދަވާފައިވަނީ، (އެދުންތަކުގެ ކުރިމަތީގައި) ނިކަމެތިވެގެންވާ މީހެއް ކަމުގައެވެ.” އަދިވެސް ވަޙީކުރައްވާފައިވެއެވެ. ((مَا يُرِيدُ اللَّهُ لِيَجْعَلَ عَلَيْكُمْ مِنْ حَرَجٍ وَلَكِنْ يُرِيدُ لِيُطَهِّرَكُمْ وَلِيُتِمَّ نِعْمَتَهُ عَلَيْكُمْ لَعَلَّكُمْ تَشْكُرُونَ)) المائدة:6މާނައީ: “ތިޔަބައިމީހުންގެ މައްޗަށް ދަތިކަމެއް ލެއްވުމަކަށް ﷲ އިރާދައެއް ނުކުރައްވަތެވެ. އެހެނެއްކަމަކު އެކަލާނގެ އިރާދަކުރައްވަނީ ތިޔަބައިމީހުން ޠާހިރުކުރެއްވުމަށާއި، ތިޔަބައިމީހުންގެ މައްޗަށް އެކަލާނގެ ނިޢުމަތް ފުރިހަމަ ކުރެއްވުމަށެވެ. (އެއީ) ތިޔަބައިމީހުން ޝުކުރުކުޅައުމަށްޓަކައެވެ.” ކަންއޮތީ ﷲ ސުބުޙާނަހޫ ވަތަޢާލާ ވަޙީ ކުރައްވާފައިވާ ފަދައިންނެވެ. ކަންމިހެންހުރިއިރު، އެއިލާހުގެ ޙުކުމްފުޅުތަކާމެދު ފަރުވާކުޑަކޮށް، އެޙުކުމްފުޅުތަކަށް ކުޑައިމީސްކޮށް ހެދުމަކީ އެއިލާހުގެ ޙުކުމްފުޅުތައް ދައްކޮށްލުމެވެ. އެއިލާހުގެ ޙުކުމްފުޅުތަކަށް ފާޑުކިޔުމަކީ އެއިލާހަށް ފާޑުކިޔުމެވެ. ކަމަކީ ބިރުހުރިކަމެކެވެ.\nޖާބިރު ރަޟިޔަﷲ ޢަންހު ކިބައިން ރިވާވެފައިވާ ޙަދީޘެއްގެ މާނައިގައިވެއެވެ. މައްކާ ފަތަޙަކުރެއްވި ދުވަހު، ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވަނިކޮށް ތިމަން އެހީމެވެ. “ހަމަކަށަވަރުން ﷲ އާއި އެއިލާހުގެ ރަސޫލާ ވަނީ ބަނގުރަލާއި، މުޅަތަކެއްޗާއި، އޫރާއި، އަޅުކަންކުރަން ގެންގުޅޭ ބުދު ވިއްކުން ޙަރާމްކުރައްވާފައެވެ.” އެހިނދު އެކަލޭގެފާނަށް ދެންނެވުނެވެ. “މުޅަތަކެތީގެ ސަރުބީ (ގަނެވިއްކުން ހުއްދަކަމަށް) ކަލޭގެފާނު ދެކިލައްވަމުތޯއެވެ؟ ފަހެ، އެއީ (އެބަހީ ސަރުބީން ހަދާ ތެލަކީ) ނާތަކުގައި ލައި، އަދި ހަމުގައި ލައި، މީސްތަކުން ބައްތިތައް ދިއްލާ އެއްޗެކެވެ.” ފަހެ، އެކަލޭގެފާނު ޙަދީޘްކުރެއްވިއެވެ. “ނޫނެކެވެ. އެ ޙަރާމެވެ. (އެބަހީ މުޅަތަކެތީގެ ސަރުބީ ގަނެވިއްކުން ޙަރާމެވެ.)” ދެން އެއަށްފަހު އެކަލޭގެފާނު ޙަދީޘްކުރެއްވިއެވެ. “ﷲ ޔަހޫދީން ޤަތުލުކުރައްވާށިއެވެ! ހަމަކަށަވަރުން ﷲ އެބައިމީހުންގެ މައްޗަށް މުޅަތަކެތީގެ ސަރުބީ ޙަރާމްކުރެއްވުމުން، އެސަރުބީ ހާނައިގެން އެވިއްކައިގެން އެއިންލިބޭ ފައިދާ ކެއެވެ.” (ބުޚާރީ: 2236، މުސްލިމް: 1581)


Amaazakee muvaasalaathu ge hidhumaithaku ge agu heyokurun: Maleeh\nއަމާޒަކީ މުވާސަލާތީ ޚިދުމަތްތަކުގެ އަގު ހެޔޮ ކުރުން: މަލީހު\nސަރުކާރުގެ ސިޔާސަތަކީ، ރާއްޖޭގެ މުވާސަލާތުގެ ޚިދުމަތްތައް މިހާރަށްވުރެ ބޮޑަށް ކުރިއަރުވައި، މުވާސަލާތުގެ ޚިދުމަތްތަކުގެ އަގު ހެޔޮކުރުން ކަމަށް ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލް ވިދާޅުވެއްޖެ އެވެ.\nމަލީހު މިހެން ވިދާޅުވީ ދިރާގަށް 31 އަހަރުގެ ފުުރުމުގެ މުނާސަތުގައި ފޮނުއްވި މެސެޖެއްގަ އެވެ. އިންޓަނެޓްގެ ޚިދުމަތުގެ އަގު ހެޔޮ ކުރުމަކީ މި ސަރުކާރުގެ ވައުދެކެވެ.\nއެ މަސައްކަތްކުރާތާ ގިނަ ދުވަސް ވީއިރު ވެސް އިންޓަނެޓްގެ އަގު އަދި ހެޔޮކޮށްފައެއް ނުވެ އެވެ. އެކަމާ ގުޅޭ މަޝްވަރާތައް ކުންފުނިތަކާ ކުރައްވާފައިވާ ކަމަށް މަލީހު ވިދާޅުވި އެވެ. ނަމަވެސް އިންޓަނެޓްގެ އަގު ހެޔޮ ކުރެވިފައި ނުވާތީ ގިނަ ބައެއްގެ ފާޑުކިޔުން ވަނީ ސަރުކާރަށް އަމާޒުވެފައެވެ.\nމަލީހު ވިދާޅުވީ ސަރުކާރުގެ ސިޔާސަތަކީ ރާއްޖޭގެ މުވާސަލާތުގެ ޚިދުމަތްތައް މިހާރަށްވުރެ ބޮޑަށް ކުރިއެރުވުން ކަމަށެވެ. އަދި މުވާސަލާތުގެ ޚިދުމަތްތަކުގެ އަގު ހެޔޮކޮށް، ރައްޔިތުންނަށް މިހާރަށްވުރެ ލުއި ފަސޭހަ އަވަސް ޒަމާނީ ޚިދުމަތްތަކެއް ފޯރުކޮށް ދިނުން ކަމަށެވެ.\n"ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު މިދާއިރާއަށް ދެއްވާ ޚާއްސަ ސަމާލު ކަމުގެ ނަތީޖާއެއްގެ ގޮތުން، މި މިނިސްޓްރީ އުފައްދަވާފައި މި ވަނީ ރައްޔިތުންނަށް މިދާއިރާއިން ދެވޭ ޚިދުމަތްތައް ކުރިއަށްވުރެ އަވަސްވެ، ލުއި ފަސޭހަވެ، ޚިދުމަތްތަކަށް ވާސިލުވުމުގެ ފުރުސަތުތައް ވަގުތުން ވަގުތަށް ލިބިދެއްވުމަށްޓަކައި. މިކަންކަން ހާސިލު ކުރުމަށް މި މިނިސްޓްރީން މިގެންދަނީ ވަރަށް ބުރަކޮށް މަސައްކަތް ކުރަމުން،" މިނިސްޓަރު ވިދާޅުވި އެވެ.\nދިރާގާ ގުޅޭގޮތުން މިނިސްޓަރު ވިދާޅުވީ މީގެ 31 އަހަރު ކުރިން އޮކްޓޯބަރު 1، 1988 ގައި ދިވެހި ސަރުކާރު ހިއްސާވާ މުވާސަލާތީ ކުންފުންޏެއްގެ ގޮތުގައި ދިރާގު އުފެދުން އެއީ ރާއްޖޭގެ މުވާސަލާތީ ދާއިރާގައި ކުރިޔަށް އެޅުނު އެންމެ މުހިންމު ފިޔަވަޅު ކަމަށެވެ.\nދިރާގު މުހައްމަދު މަލީހު ޖަމާލް\n"ދިރާގާއެކު ޑިޖިޓަލް ޖަޒީރާ ރާއްޖެއަށް ދެވޭނެ"


Series: Aailee Heyo Binga : Dhemafiringe Haqquthah\nޢާއިލީ ހެޔޮ ބިންގާ (1): ދެމަފިރިންގެ ޙައްޤުތައް\nލިޔުއްވީ: ޝައިޚް ޢަބްދުލް ހާދީ|2020-06-14T20:19:47+05:00June 14th, 2020|އަޚްލާޤު, ފިޤުހު, ދީން|\nމި ލިޔުމަކީ ޢާއިލީ ހެޔޮ ބިންޤާ ސިލްސިލާގައި ހިމެނޭ3ލިޔުމުގެތެރެއިން 1 ވަނަ ލިޔުމެވެ.\nއިސްލާމްދީނަކީ އެންމެ ފުރިހަމަ ދީނެވެ. އެއްކައުވަންތަ ﷲ އަށް އަޅުކަން ކުރުމަށް ގޮވާލާ އިލާހީ ދީނެކެވެ. އިސްލާމްދީން މީސްތަކުން ޖަހާލަތާއި ފަސާދައާއި އަނިޔާވެރިކަމުގެ ތެރެއިން މިންޖުކޮށް ރިވެތި އަޚްލާޤާއި ސުލޫކުގެ ތެރެއަށް ގެނެސްދިނެވެ. އެގޮތުން އެންމެން އެކަތިގަނޑެއްގެ ގޮތުގައި ހަދައި އަޚްވަންތަ މުޖްތަމަޢައެއް ބިނާ ކުރިއެވެ. ﷲ ސުބުޙާނަހޫ ވަތަޢާލާ ވަނީ މި ދީނުގައި ހަރުދަނާ އުޞޫލުތަކަކާއި ޤަވާޢިދު ތަކެއް ކަނޑައަޅުއްވާފައެވެ. މުޖުތަމައުގެ ބިންގާގެ ގޮތުގައި ޢާއިލާތައް ބިނާކުރާނެގޮތްތައް ބަޔާން ކޮށްދިނެވެ. އިންސާނިއްޔަތަށް އެކަމުގެ މުހިންމުކަމާއި ހާއްޖަތް ބޮޑުކަމުންނެވެ. އެހެނީ އިންސާނިއްޔަތު އުފެދިފައި ވަނީ މުޖުތަމާއުތަކެއްގެ މައްޗަށެވެ. އަދި މުޖުތަމަޢުތައް ބިނާވެފައި ވަނީ ޢާއިލާތަކެއްގެ މައްޗަށެވެ. ޢާއިލާތަކުގެ ބިންޤާއަކީ އެކަމުގެ އަޤުދު ކުރާ ދެމަފިރިން ކަމުގައި ވީތީއެވެ. މިލިޔުމުގައި މިބަލައިލަނީ ކައިވެއްޏަށްފަހު ޢާއިލީ ހެޔޮބިންޤާއެއް އެޅުމަށްޓައި އަދާކުރުން މުހިއްމު ކަމެއްކަމުގައި ދެމަފިރިންގެ ޙައްޤުތަކަށެވެ.\nކައިވެނީގެ ޝަރުޢީ މަފްހޫމު:\nކައިވެންޏަކީ ކައިވެނީގެ ޢަޤުދު ކުރެވޭ ދެމީހުން، ޝަރުޢުކުރެވިފައިވާ ގޮތަށް އެކަކުއަނެކަކަށް އަނބިފިރކަމުގެ އުފާ ޙާޞިލްކުރުމަށާއި އިސްލާމީ ޢާއިލާއެއް ބިނާކުރުމުގެ ޤަޞްދުގައި ވެވޭ ޢަޤުދެކެވެ.\nކައިވެނީގެ ޙުކުމަށް ބަލާއިރު އަޙްކާމުއްތަކްލީފުގެ ފަސް ޙުކުމް ކައިވެނީގެ ޙުކުމްގެ ތެރޭގައި ދައުރުވެއެވެ. އެހެނީ ކައިވެނި ކުރުން ވާޖިބު ޙާލަތާއި، މުސްތަޙައްބު ޙާލަތާއި، މުބާޙު ޙާލަތާއި، މަކްރޫހަ ޙާލަތާއި އަދި ޙަރާމް ޙާލަތު ހިމެނެއެވެ.\nކައިވެންޏަށްފަހު ދެމަފިރިން އެކަކު އަނެކަކަށްވާ ޙައްޤުތަކެއް ވެއެވެ. މާތް ﷲ ވަޙީ ކުރައްވާފައިވެއެވެ. ﴿وَلَهُنَّ مِثْلُ الَّذِي عَلَيْهِنَّ بِالْمَعْرُوفِ ۚ وَلِلرِّجَالِ عَلَيْهِنَّ دَرَجَةٌ ﴾ މާނައަކީ: “އަދި ޝަރުޢީ ހަމައިން (ފިރިންނަށް އަދާކުރުން) އެކަނބަލުންގެ މައްޗަށް ވާޖިބުވެގެންވާ ފަދަ ކަންތައްތައް (ފިރިންގެ ފަރާތުން) އެކަނބަލުންނަށްވެސް ޙައްޤުވެގެން ވެއެވެ. އަދި އެކަނބަލުންގެ މައްޗަށް ފިރިހެނުންނަށް ދަރަޖައެއް ލިބިގެންވެއެވެ”.\nމި އާޔަތާ ބެހޭ ގޮތުން އަބޫބަކުރު އަލްޖައްޞާޞް رَحِمَهُ الله ވިދާޅުވަނީ: “މި އާޔަތުގައި ﷲ ސުބުޙާނަހޫ ވަތަޢާލާ މި ޚަބަރު ދެއްވަނީ ދެމަފިރިން އެކަކު އަނެކަކަށް ޙައްޤުތަކެއް ވާ ކަމެވެ.”\nފުރަތަމައީ: އަނބިމީހާގެ މައްޗަށްވާ ފިރިމީހާގެ ޙައްޤުތަކާއި ވާޖިބުތައް:\nފިރިމީހާ އަށް ކިޔަމަންތެރިކަން އަދާ ކުރުން:\nމާތް ﷲ ފިރިހެނުން ލައްވާފައިވަނީ އަންހެނުންގެ ބެލެނިވެރިންތަކެއްގެ ގޮތުގައެވެ. އެއްވެސް އަންހެނަކު އޭނާގެ މައްޗަށް ބެލެނިވެރިޔަކު ނުވާނެގޮތަކަށް ދޫކޮށްލާފައެއް ނުވެއެވެ. އެހެންކަމުން، އެކަނބަލުން ރަނގަޅު ގޮތުގައި ބަލަހައްޓާ ޚަރަދުދީ ހެދުމަކީ ފިރިންގެ މައްޗަށް ވާޖިބު ކުރައްވާފައިވާ ކަމެކެވެ. މިކަމަށްޓަކައި އަނބީން ފިރިންނަށް ކިޔަމަންތެރިވާން ޖެހެއެވެ. މާތް ﷲ ކީރިތި ޤުރްއާނުގައި ވަޙީ ކުރައްވަނީ: ﴿الرِّجَالُ قَوَّامُونَ عَلَى النِّسَاءِ بِمَا فَضَّلَ اللَّـهُ بَعْضَهُمْ عَلَىٰ بَعْضٍ وَبِمَا أَنفَقُوا مِنْ أَمْوَالِهِمْ﴾ މާނައަކީ: “ފިރިހެނުންނަކީ، އަންހެނުންގެ މައްޗަށް ރައްކާތެރިވެ ބެލެހެއްޓުމުގައި ޤާއިމުވެގެންތިބޭ ބަޔެކެވެ. (އެއީ) އެއުރެންގެ އެއްބަޔެއްގެ މައްޗަށްއަނެއްބަޔަކު اللَّه މާތްކުރައްވައި، އިތުރުކުރައްވާފައިވާ ކަމަށްޓަކައެވެ. އަދި، އެއުރެންގެ މުދަލުން ހޭދަކޮށްފައިވާ ކަމަށްޓަކައެވެ”.\n2.ފިރިމީހާގެ ހުއްދަ ނެތި އޭނަގެ ގެއަށް އެއްވެސް މީހަކު ނުވެއްދުން:\nފިރިމީހާގެ ގެދޮރާމެދު ރައްކާތެރިވާން ޖެހޭނެއެވެ. އެހެނީ އެއީ އަނބިމީހާއަށް ޙަވާލު ކުރެވިފައިވާ ވަރަށްވެސް ބޮޑު އަމާނާތެކެވެ. މިގޮތުން ފިރިމީހާގެ ހުއްދަ ނެތި އެއްވެސް މީހަކު އޭނާގެ ގެއަށް ވައްދައިގެން ނުވާނެއެވެ. މާތް ﷲ ރުއްސުންލެއްވި އަބޫހުރައިރާ ގެ ކިބައިން ރިވާވެގެންވެއެވެ. ރަސޫލުﷲ ﷺ ޙަދީޘް ކުރެއްވިއެވެ: ” لا يحل للمرأة أن تصوم وزوجها شاهد إلا بإذنه ، ولا تأذن في بيته إلا بإذنه ، ….” މާނައަކީ: ” އަބޫހުރައިރާ رَضِيَ اللهُ عَنْهُ ގެ ކިބައިން ރިވާވެގެންވެއެވެ. ރަސޫލުﷲ ﷺ ޙަދީޘް ކުރެއްވިއެވެ. “ފިރިމީހާ ރަށުގައި ހުރިނަމަ އޭނާގެ އިޛްނަ އަކާއި ނުލައި ސުންނަތް ރޯދަ އެއް ހިފުން އަނބިމީހާ އަށް ހުއްދަވެގެން ނުވެއެވެ. އަދި ފިރިމީހާގެ ގެއަށް އޭނާ ނުރުހޭ މީހަކު ވެއްދުންވެސް ހުއްދަވެގެން ނުވެއެވެ”.\n3.އަނބިމީހާ ފިރިމީހާ އަށް ނުކިޔަމަންތެރި ވެއްޖެނަމަ އަދަބު ދިނުމުގެ ޙައްޤު ފިރިމީހާ އަށް ލިބިގެންވުން:\nއަނބިމީހާ އަށް އަދަބު ދޭއިރު ޖިސްމާނީ ގެއްލުން ނުވާގޮތަށް އަދި އަނބިމީހާގެ ނާޒުކު ތަނެއްގައި ޖަހައިގެން ނުވާނެއެވެ. މާތް ﷲ ވަޙީ ކުރައްވައެވެ. ﴿ وَاللَّاتِي تَخَافُونَ نُشُوزَهُنَّ فَعِظُوهُنَّ وَاهْجُرُوهُنَّ فِي الْمَضَاجِعِ وَاضْرِبُوهُنَّ﴾ މާނައަކީ: “އެކަނބަލުން ނުކިޔަމަންތެރިވެދާނެކަމަށް، ތިޔަބައިމީހުން ބިރުގަންނަނަމަ،ފަހެ، އެކަނބަލުންނަށް ނަޞީހަތްދޭށެވެ! އަދި، އެކަނބަލުންނާއެކުއެއްދާންކުރުން ދޫކޮށްލާށެވެ! އަދި، އެކަނބަލުންގެ ގައިގައި (ހާނީއްކަނުވާގޮތުން) ޖަހާށެވެ!”\nދެވަނައީ: ފިރިމީހާގެ މައްޗަށްވާ އަނބިމީހާގެ ޙައްޤުތަކާއި ވާޖިބުތައް:\nއަނބިމީހާގެ ޙައްޤުގައި ފިރިމީހާގެ މައްޗަށް ލާޒިމްވެގެންވާ މާލީ ޙައްޤުތަކެއް ވެއެވެ. އެއީ ކައިވެނީގެ ރަނާއި، ނަފަޤާ ނުވަތަ ދިރިއުޅުމުގެ ޚަރަދުތައް، އަދި ހުންނާނެ ތަނެކެވެ.\nމާލީ ޙައްގުތައް ފިޔަވާ އެހެނިހެން ޙައްގުތަކުގެ ތެރޭގައި ހުރިހާ އަނބިންގެ މެދުގައި ހަމަހަމަ ކޮށް ކަންތައް ކުރުން، ރިވެތި ގޮތުގައި ދިރިއުޅުން، އަނބިމީހާ އަށް އަނިޔާ ނުކުރުން ހިމެނެއެވެ.\nމާލީ ޙައްޤުތަކާއި ވާޖިބުތަކުގެ ތެރެއިން ކައިވެނީގެ ރަން:\nކައިވޭނީގެ ރަނަކީ ކައިވެނީގެ ޢަޤުދު ކުރެވޭހިނދު ނުވަތަ ޖިމާޢު ވުމާއެކު އަނބިމީހާގެ ޙައްޤެކެވެ. އެހެނީ އަނބިމީހާއަށް ދިނުން ފިރިމީހާގެ މައްޗަށް ވާޖިބު އެއްޗެކެވެ. ކައިވެނީގެ ރަނަށް ތަފާތު ނަންތައް ދެވިފައިވެއެވެ. އޭގެތޭރޭގައި؛ އައްޞަދާޤު، އައްޞަދުޤަތު، އައްނިޙްލަތު، އަލްއަޖުރު އަދި އަލްފަރީޟަތު އެވެ. މިއިން ކޮންމެ ނަމެއް ދަލާލަތު ކޮށްދެނީ އޭގެ ފަރުޟިއްޔަތާއި، ޤީމަތާއި އަދި މުހިއްމުކަމުގެ މައްޗަށެވެ. ކައިވެނީގެ ހަޔާތުގެ އަގު މިއިން ރަމްޒު ކޮށްދެއެވެ. މާތް ﷲ ކީރިތި ޤުރުއާނުގައި ވަޙީ ކުރައްވަނީ: ﴿وَآتُوا النِّسَاءَ صَدُقَاتِهِنَّ نِحْلَةً﴾ މާނައަކީ: ” އަންހެނުންނަށް އެކަނބަލުންގެ ރަން، ތިޔަބައިމީހުން ހިތުންރުހުމުންދޭ ދިނުމެއްގެ ގޮތުގައި ދޭށެވެ!”\nހަމަކަށަވަރުން ކައިވެނީގެ ޙައްޤު ވެރިޔަކީ އަނބިމީހާއެވެ. އެއީ އޭނާގެ ބައްޕަ ނުވަތަ ފިރިމީހާގެ ޙައްޤެއް ނޫނެވެ. އަންހެނާގެ އިޛްނަ ނެތި އެއިން އެއްވެސް މީހަކަށް ކައިވެނީގެ ރަނުން ބޭނުން ކުރުމެއް ނުވެއެވެ.\nމާލީ ޙައްޤުތަކާއި ވާޖިބުތަކުގެ ތެރެއިން ނަފަޤާ (ޚަރަދު):\nފިރިމީހާގެ މައްޗަށްވާ އަނބިމީހާގެ ޙައްޤުތަކުގެ ތެރެއިން އަނެއް ހައްޤަކީ ދިރިއުޅުމުގެ ޚަރަދެވެ. މާތް ﷲ ކީރިތި ޤްރުއާނުގައި ވަޙީ ކުރައްވާނީ: ﴿الرِّ‌جَالُ قَوَّامُونَ عَلَى النِّسَاءِ بِمَا فَضَّلَ اللَّـهُ بَعْضَهُمْ عَلَىٰ بَعْضٍ وَبِمَا أَنفَقُوا مِنْ أَمْوَالِهِمْ ۚ فَالصَّالِحَاتُ قَانِتَاتٌ حَافِظَاتٌ لِّلْغَيْبِ بِمَا حَفِظَ اللَّـهُ ۚ﴾ މާނައީ: “ފިރިހެނުންނަކީ، އަންހެނުންގެ މައްޗަށް ރައްކާތެރިވެ ބެލެހެއްޓުމުގައި ޤާއިމުވެގެންތިބޭ ބަޔެކެވެ. (އެއީ) އެއުރެންގެ އެއްބަޔެއްގެ މައްޗަށް އަނެއްބަޔަކު اللَّه މާތްކުރައްވައި، އިތުރުކުރައްވާފައިވާ ކަމަށްޓަކައެވެ. އަދި، އެއުރެންގެ މުދަލުން ހޭދަކޮށްފައިވާ ކަމަށްޓަކައެވެ. ފަހެ، ހެޔޮލަފާ އަންހެނުންނަކީ، ކިޔަމަންތެރި އަންހެނުންނެވެ. ރައްކާތެރިކުރުމަށް اللَّه އެންގެވި ކަންތައް، ސިއްރުގައިވެސް، ރައްކާތެރިކުރާ އަންހެނުންނެވެ.”\nފިރިހެނާއަކީ އަނބިމީހާއަށް ޚަރަދު ދިނުމުގެ ޒިންމާ އުފުލައިގެން ހުންނަ ފަރާތެވެ. ޚަރަދު ދިނުމުގައި އިސްރާފެއްނެތި އަދި މުއްބާރު ކުރުމެއްނެތި ހެޔޮގޮތުގައި އެކަނބަލުންނަށް އެކަށީގެންވާ މިންވަރެއްގައި ޚަރަދުބަރަދު ދޭން ޖެހޭނެއެވެ. އަދި އަނބިމީހާ ފިރިމީހާއަށް ފުރިހަމައަށް ކިޔަމަންތެރިކަން އަދާ ކުރާހާ ހިނދަކު އޭނާގެ ޚަރަދުތައް ދީ ހެދުމަކީ ފިރިމީހާގެ މައްޗަށް ވާޖިބު ކަމެކެވެ. އަނބިމީހާ ނުކިޔަމަންތެރި ވެއްޖެނަމަ ޚަރަދު ދޭކަށް ނުޖެހޭނެއެވެ.\nއަނބިމީހާ އަށް ޚަރަދު ދިނުމުގެ ޙިކްމަތަކީ: ކައިވެނީގެ ޢަޤްދު ކުރެވުމާއި އެކު އަންހެނާ ހުންނަނީ ފިރިމީހާގެ މިލްކަކަށް ވެފައެވެ. އަދި ފިރިމީހާގެ އިޛްނަ އަކާއި ނުލައި ގެއިން ނިކުތުމަކީ އެކަނބުލޭގެ އަށް ހުއްދަވެގެންވާ ކަމެއް ނޫނެވެ. މީގެ އިތުރުން އަނބިމީހާގެ ހަށިގަނޑުން ފިރިމީހާ އުފާ ލިބިގަންނާތީވެ ވެސް ޚަރަދު ދޭން ޖެހެއެވެ.\nޚަރަދު ދިނުމުގެ މަޤްޞަދަކީ: އަނބިމީހާ އަށް ބޭނުންވާނެ ކާއެއްޗިއްސާއި ދިރިއުޅޭނެ ގެއަކާއި މިނޫންވެސް ބޭނުންވާނެ ތަކެތި ހޯދައިދިނުމެވެ. މާތް ﷲ ވަޙީ ކުރައްވާފައިވެއެވެ. ﴿ وَعَلَى الْمَوْلُودِ لَهُ رِزْقُهُنَّ وَكِسْوَتُهُنَّ بِالْمَعْرُوفِ﴾ މާނައަކީ: “އަދި އެކަށީގެންވާ ހެޔޮގޮތުގައި އެކަނބަލުންނަށް ކާންދިނުމާއި، އަންނައުނުދިނުން އެއީ، (ކުއްޖާގެ) ބަފާގެ މައްޗަށް ވާޖިބުވެގެންވާކަމެކެވެ”. އަދިވެސް މާތް ﷲ ވަޙީ ކުރައްވާފައިވެއެވެ. ﴿ لِيُنفِقْ ذُو سَعَةٍ مِّن سَعَتِهِ ۖ وَمَن قُدِرَ عَلَيْهِ رِزْقُهُ فَلْيُنفِقْ مِمَّا آتَاهُ اللَّـهُ﴾ މާނައަކީ: “ތަނަވަސްކަމުގެ ވެރިޔާ، އޭނާގެ ތަނަވަސްކަންހުރި މިންވަރަކުންހޭދަކުރާހުށިކަމެވެ! އަދި އެމީހެއްގެ ރިޒުޤު ދަތިކުރައްވާފައިވާ މީހާ، ފަހެ،އެމީހާޔަށް اللَّهދެއްވި އެއްޗަކުން ހޭދަކުރާހުށިކަމެވެ”.\nއަބޫސުފްޔާން رَضِيَ اللهُ عَنْهُ ގެ އަނބިކަނބަލުން ހިންދު ބިންތި ޢަތަބާ رَضِيَ اللهُ عَنْها ކީރިތި ރަސޫލާ ﷺ ގެ އަރިހުގައި އަބޫސުފްޔާން ޚަރަދު ނުދެއްވާ ވާހަކަ ޝަކުވާ ދެންނެވުމުން ޙަދީޘް ކުރެއްވިއެވެ. ((خُذِيْ مَا يَكْفِيْكِ وَوَلَدَكِ بِالْمَعْرُوْفِ)) މާނައަކީ: “ކަނބުލޭގެ އަށާއި ކަނބުލޭގެ ދަރިންނަށް ވާވަރަށް ނަގާށެވެ”.\nމި ޙަދީޘާ ބެހޭ ގޮތުން އިބްނު ޤުދާމާ رحمه الله ވިދާޅިވަނީ: “މިއީ ފިރިމީހާގެ މުދަލުން އޭނާގެ އިޛްނައެއް ނެތި ނެގުމަށް ދެއްވާފައިވާ ހުއްދައެކެވެ. އަނބިމީހާ އާއި އޭނާގެ ދަރިންނަށް ފުދޭމިންވަރަށް އޭނާގެ އިޖްތިޙާދުގެ މިންވަރަށް ނެގުމަށް ވަނީ ދޫކޮށްލެވިފައެވެ.”\nއަދި މިޙަދީޘުން ދަލާލަތު ކޮށްދެނީ ހަމަކަށަވަރުން ޚަރަދުގެ މިންވަރަކީ ޢާއްމު މިންގަނޑުން އަނބިމީހާއަށް ފުދޭވަރެވެ. މި މިންގަނޑަކީ ޒަމާނާއި، ތަނާއި ، ޙާލަތާއި މީހާ ތަފާތުން ތަފާތު ވާނެ މިންވަރެކެވެ. \nعَنْ عَائِشَةَ قَالَتْ : “دَخَلْتْ هِنْدُ بِنْتُ عُتْبَةَ امْرَأَةُ أَبِيْ سُفْيَانَ عَلَى رَسُوْلِ اللهِ صَلَّى الله عَلَيْهِ وَسَلَّمَ فَقَالَتْ : يَا رَسُوْلَ الله إِنَّ أَبَا سُفْيَانَ رَجُلٌ شَحِيْحٌ لَا يُعْطِيْنِي مِنَ النَّفَقَةِ مَا يَكْفِيْنِي وَيَكْفِيِ بَنِيَّ إِلَّا مَا أَخَذْتُ مِنْ مَالِهِ بِغَيْرِ عِلْمِهِ فَهَلْ عَلَّي فِيْ ذَلِكَ مِنْ جُنَاحٍ ؟ فَقَالَ رَسُوْلُ الله صَلَّى الله عَلَيْهِ وَسَلَّمَ : خُذِيْ مِنْ مَالِهِ بِالْمَعْرُوْفِ مَا يَكْفِيْكِ وَيَكْفِيْ بَنِيْكِ” މާނައަކީ: ޢާއިޝާ-ރަޟިޔަﷲ ޢަންހާ- ގެ ކިބައިން ރިވާވެގެންވެއެވެ. އަބޫސުފްޔާނުގެ އަނބި ހިންދު ބިންތި ޢަތަބާ- ރަސޫލުﷲ ﷺ ގެ އަރިހަށް އައިސް ދެންނެވިއެވެ. އޭ ﷲ ގެ ރަސޫލާ އެވެ. ހަމަކަށަވަރުން އަބޫ ސުފްޔާން އަކީ ދަހި މީހެކެވެ. އޭނާ އަށް ނޭނގި އޭނާގެ މުދަލުން އަހަރެން ނެގި އެއްޗެއް ފިޔަވާ އެހެން އެއްޗެއް، އަހަންނަށާއި ދަރިންނަށް ނުދެއެވެ. މިގޮތަށް އޭނާ އަށް ނޭނގި ނެގުމުގެ ސަބަބުން އަހަރެން ފާފަވެރިވާނެތޯއެވެ؟ ޙަދީޘް ކުރެއްވިއެވެ. “ކަނބުލޭގެ އަށާއި ކަނބުލޭގެ ދަރިންނަށް ވާވަރަށް ނަގާށެވެ”.\nوَعَنْ جَابِرٍ : أَنَّ رَسُوْلُ اللهِ صَلَّى الله عَلَيْهِ وَسَلَّمَ قَالَ فِيْ خُطْبَةِ حَجَّةِ الْوَدَاعِ : ” فَاتَّقُوْا اللهِ فِي النِّسَاءِ فَإِنَّكُمْ أَخَذْتُمُوْهُنَّ بِأَمَانِ اللهِ وَاسْتَحْلَلْتُمْ فُرُوْجَهُنَّ بِكَلِمَةِ اللهِ، وَلَكُمْ عَلَيْهِنَّ لا يُوطِئْنَ فُرُشَكُمْ أَحَدًا تَكْرَهُونَهُ، فَإِنْ فَعَلْنَ ذَلِكَ فَاضْرِبُوهُنَّ ضَرْبًا غَيْرَ مُبَرِّحٍ ، وَلَهُنَّ عَلَيْكُمْ رِزْقُهُنَّ وَكِسْوَتُهُنَّ بِالْمَعْرُوْفِ) .މާނައަކީ: ” ޖާބިރު رضي الله عنه ގެ އަރިހުން ރިވާވެގެންވެއެވެ. ޙައްޖަތުލް ވަދާޢުގެ ޚުޠުބާގައި ކީރިތި ރަސޫލާ ﷺ ޙަދީޘް ކުރެއްވިއެވެ. “ތިޔަބައިމީހުން އަނބިންގެ ކަންކަމުގައި ﷲ އަށް ތަގްވާވެރިވާށެވެ. ހަމަކަށަވަރުން އެކަނބަލުންނަކީ ތިޔަބައިމީހުންނާއި ޙަވާލުވެފައިވާ ﷲ ގެ އަމާނާތެކެވެ. އަދި އެކަނބަލުންގެ ފަރްޖުތައް ހުއްދަކޮށްފައިވަނީ ﷲ ގެ ޝަރީޢަތާއި އެއްގޮތަށެވެ. އެކަނބަލުންގެ މައްޗަށްވާ ތިޔަބައިމީހުންގެ ޙައްޤަކީ ތިޔަބައިމީހުންގެ ގެއަށް ތިޔަބައިމީހުން ނުރުހޭ މީހަކު ނުވެއްދުމެވެ. އެކަނބަލުން އެގޮތަށް ކަންތައް ކޮށްފިނަމަ އަނިޔާނުވާ ވަރަށް ޖަހާށެވެ. އަދި ތިޔަބައިމީހުންގެ މައްޗަށްވާ އެކަނބަލުންގެ ޙައްޤަކީ އެކަނބަލުންގެ ކެއުންބުއިމާއި އަންނައުނު ހޯދައިދިނުމެވެ”.\nމާލީ ޙައްޤުތަކާއި ވާޖިބުތަކުގެ ތެރެއިން އަނބިމީހާ ދިރިއުޅޭނެ ތަނެއް ހޯދައިދިނުން:\nފިރިމީހާ އަށް ކުޅަދާނަކަން ލިބިގެންވީ މިންވަރަކުން އެކަނބުލޭގެ އަށް ހަމަޖެހިގެން ދިރިއުޅެވޭނެ ތަނެއް ހޯދައިދިނުމެވެ. މާތް ﷲ ވަޙީ ކުރައްވާފައިވެއެވެ.﴿ أَسْكِنُوهُنَّ مِنْ حَيْثُ سَكَنتُم مِّن وُجْدِكُمْ﴾ މާނައަކީ: “ތިޔަބައިމީހުންގެ ތަނަވަސްކަން ހުރިވަރަކުން ތިޔަބައިމީހުން އުޅޭތަނެއްގައި އެކަނބަލުން (އެބަހީ: ވަރިކޮށްފައި، ޢިއްދާގައި ތިބޭ އަންހެނުން) ބައިތިއްބާށެވެ!”.\n أحوال الشخصية 17\n ޝަރުޢީ ފަސްޙުކުމް؛ ވާޖިބު، މުސްތަޙައްބު، މުބާހު، މަކްރޫހު އަދި ޙަރާމް\n أحكام القرآن لجصاص 68/2\n صحيح البخاري » كتاب النكاح » باب لا تأذن المرأة في بيت زوجها لأحد إلا بإذنه 4899\n حقوق المرأة في السنة 177\n سورة البقرة 233\n سورة الطلاق 7\n صحيح مسلم » كتاب الأقضية » باب قضية هند 1714, صحيح البخاري » كتاب النفقات » باب إذا لم ينفق الرجل فللمرأة أن تأخذ بغير علمه ما يكفيها وولدها بالمعروف 5364\n فقه السنة 1/232\n صحيح مسلم » كتاب الحج » باب حجة النبي صلى الله عليه وسلم 1218\n سورة الطلاق 6


ހޮލީވުޑް ފިލްމު އުފައްދާ ކޮމިޓީގެ އަޑަށްވުރެ ، އޯޑިއަންސްގެ ފާޑު ކިއުމުގެއަޑު މާގަދަ\nFebruary 15, 2020 07:19:40\nބަދަލު ގެނެވުނު ބައެއް ފިލްމް\nމިފަހަކަށް އައިސް ހޮލީވުޑް ގެ ފިލްމުތައް އުފައްދަނީ ހަމައެކަނު ކޮމިޓީއަކުން ނޫނެވެ.ފިލްމު އުފައްދަނީ އޯޑިއަންސްއެވެ.\nބައެއް ފިލްމުތަކުގެ ޓްރެއިލަރ ރިލީސް ކުރުމުން ، ސޯޝަލް މީޑިއާގައި ބެލުންތެރިން ކުރަމުން ދިޔަ ކޮމެންޓުތަކަށް ބަލާ ، ޕްރޮޑަކްޝަން ޓީމުން ބައެއް އުފެއްދުންތަކަށް ބޮޑެތި ބަދަލުވަނީ ގެނެސްފައެވެ.\nމިގޮތަށް ބަދަލު ގެނެވުނު ބައެއް ފިލްމު :\nސޮނިކް ދަ ހެޖްހޮގް\n2019 ވަނަ އަހަރު އޭޕްރިލް މަހު "ސޮނިކް" ގެ ޓްރެއިލަރ ދައްކާލުމުން ބެލުންތެރިން ވަނީ ވަރަށް ބޮޑަށް ފާޑުކިއާފައެެވެ. ސޮނިކްގެ ލޯ މާކުޑައޭ ، ސޮނިކްގެ އިންސާނުންގެ ހުންނަކަހަލަ ދަތްޕިލައެއް ލާފަ އޭ ، މިހެން އެއްބައަކު ކިއަމުން އާއިރު އަނެއްބައަކު ސޮނިކް ގެ އާ ވަރޝަން އަކީ ނުބައި ހުވަފެނެއްކަމުގައިވެސް ސިފަކޮށްފައިވެއެވެ. މަކަމަށް ކިއަމުން އައި ފާޑުކިއުމުގެ ބޮޑުކަމުން ތިން ދުވަސް ފަހުން ޑައިރެކްޓަރ ޖެފް ފައުލަރ ވަނީ ފިލްމު ރިލީސްކުރުން ލަސްވާނެކަން އިއުލާންކޮށް ، އަލުން ސޮނިކް ގެ ކެރެކްޓަަރ ޑިޒައިން ކުރުމަށް ބުނެފައެވެ. އަދި ' ބެލުންތެރިންގެ ތަރުހީބަށާއި ފާޑުކިއުމަށް ޝުކުރިއްޔާ އޭ ޖެހުމަށްފަހު ވަނީ ޓްވީޓް ކޮށްފައެވެ. ބެލުންތެރިން ދޭންބޭނުންވި މެސެޖުގެ އަޑު ވަރަށް ގަދަ އަދި ވަރަށް ސާފް ، ބެލުންތެރިން ސޮނިކް ގެ ކުރެހުމާ މެދު ހިތްހަމަ ނުޖެހި ބަދަލުކުރަން ބުނުމުން އެކަން އެވަނީ ކޮށްފައެވެ.\n2019 ވަނަ އަހަރު ޖުލައި ގައި ރިލީސް ކުރެވުނު ކެޓްގެ ޓްރެއިލަރ މުޅި ދުނިޔެ ސިއްސުވާލި ކަހަލައެވެ. ޓޮމް ހޫޕަރ ގެ ފިލްމް " ކެޓްސް" ގެ ޓްރެއިލަރ ބަލާފަ ޓްވީޓަރ ބަންޑުން ޖަހާލިކަހަލައެވެ. މިލިއަނެއްހާ މީހުން ދިޔައީ ޓްރެއިލަރ އަށް ފާޑު ކިއަމުންނެވެ. ނޫސްތަކުގައިވެސް ވަނީ ޓްވީޓަރ ގައި އެހަފްތާގަޖަހަމުން ދިޔަ ޖޯކާއި ފާޑުކިއުންތަކުގެ ވާހަކަ ލިޔަމުންނެވެ. އެހެންކަމުން ފިލްމު ރިލީސް ކުރުމުގެ ވެސް ފަހުން ފިލްމުގެ އިފެކްޓުތައް އަޕްޑޭޓް ކޮށް ފިލްމަށް ވަނީ ބަދަލު ގެނެސްފައެވެ.\n2019 ވަނަ އަހަރު އަލާޑީން ގެ ޓްރެއިލަރ ބަލާފަ ވިލް ސްމްތް ގެ ޖީނީ ކެރެކްޓަރ ހުރިގޮތް ބެލުންތެރިންނަށް ބަލައެއް ނުގަނެވުނެވެ. ބެލުންތެރިންގެ ފާޑުކިއުން ދިޔައީ ގިނަވަމުންނެވެ. ސިނަމާކޮންގައި ޓްރެއިލަރ ދެއްކިއިރު ފިލްމުގެ ބައެއް ސެޕެޝަލް އިފެކްޓު ތައްވެސް ވަނީ ފުރހަމަ ނުކޮށެވެ. ޑައިރެކްޓަރ ގާއި ރިޗީ ގެ ޓީމުން ޑްރޮއިންގ ބޯޑަށް ގޮސް ފިލްމު ބެލުންތެރިންނާ ހަމަ އަސް ގެނެސް ދީފައި މިވަނީ އެންމެފަހުން ބަދަލުތަކާ އެކުއެވެ.\nހޮލީވުޑް ސޮނިކް އަލާދީން ކެޓްސް


Covid19 In Salaamay Vumah Dhulhaheyo Sih'hatheggai Hurun Muhiymmu: PG Shameem - Vaguthu\nކޮވިޑް19 އިން ސަލާމަތްވުމަށް ދުޅަހެޔޮ ސިއްހަތެއްގައި ތިބުން މުހިއްމު: ޕީޖީ ޝަމީމް\nދުނިޔޭގައި މިހާރު ހަލުވިކަމާއި އެކުގައި ފެތުރެމުން އަންނަ ކޮވިޑް19 ވައިރަހުން ސަލާމަތްވުމަށްޓަކައި ދުޅަހެޔޮކޮށް ހުރިހާ ރައްޔިތުންވެސް ތިބެންޖެހޭ ކަމަށް ޕްރޮސެކިއުޓަރު ޖެނެރަލް ހުސައިން ޝަމީމް ވިދާޅުވެއްޖެއެވެ.\nޝަމީމަކީ އެމަނިކުފާނުގެ އާއްމު ދިރިއުޅުމުގައިވެސް ކަސްރަތަށް ވަރަށް ލޯބި ކުރައްވާ ބޭފުޅެކެވެ. ވަކިން ހާއްސަކޮށް ދުވުމާއި ފެތުމަކީ އެމަނިކުފާނު ގަވާއިދުން ކުރައްވާ ކަންތައްތަކެކެވެ. މީގެއިތުރުން އާއްމުން ކަސްރަތު ކުރުމަށް ބާރު އެޅުމުގެ ގޮތުން ވެސް ޝަމީމް ވަނީ ސޯޝަލް މީޑިއާގައި ވާހަކަދައްކަވަމުންނެވެ.\nކޮވިޑް19 އިން ސަލާމްވުމަށް ދުޅަހެޔޮ ސިއްހަތެއްގައި އެންމެންވެސް ތިބެންޖެހޭ ކަމަށް ވިދާޅުވެ ޝަމީމް ކުރެއްވި ޓްވީޓެއްގައި ވިދާޅުވީ ކަސްރަތުކޮށްގެން ގައިން އޮހެރޭ ދަލަކީ އޭގެ ސަބަބުން ވައިރަސްގެ އަސަރު ކުރާނެ ކަމެއް ނޫން ކަމަށެވެ. ޝަމީމް ވިދާޅުވީ މޫދަށް ގޮސް ފެތިޔަސް އެކަމަކީވެސް ވައިރަސްގެ އަސަރު ކުރާނެ ކަމެއް ނޫން ކަމަށެވެ.\n"ކޮރޯނާއިން ސަލާމަތްވާނީވެސް ދުޅަހެޔޮކޮށް ތިބެގެން. އަތްވެސް ދޮވެގެން،" ޝަމީމް ވިދާޅުވިއެވެ.\nދަލަކުން ވައިރަހެއް ނާރަޔޯ! ދުވަން ދެވޭނެ. ?♂މޫދަކުން ވައިރަހެއް ނާރަޔޯ! ފަތަން ދެވޭނެ. ?♂ ކޮރޯނާއިން ސަލާމަތްވާނީވެސް ދުޅަހެޔޮކޮށް ތިބެގެން. އަތްވެސް ދޮވެގެން.\n35 ޑީގްރީގައި ބަޓަރާއި ކޮރޯނާއާ ދޭތިވެސް ދިޔާވެޔޯ. ތެދެއްތޯ ދަކްތޫރުސް؟ ??@Faisalnaifaru @dr_iyaz\n— Hussain Shameem (@HuShameem) March 14, 2020\nޝަމީމްގެ އެ ޓްވީޓަށް ރިޕްލައި ކުރި މީހަކު ވަނީ ޕީޖީ އޮފީހުގެ ވަކީލުން ރަށްތަކަށް މި ދުވަސްވަރު ދަތުރު ކުރުމަކީ ރައްކާތެރިވާނެ ކަމެއްތޯ ސުވާލު ކުރައްވާފައެވެ. އެ ސުވާލަށް ޖަވާބު ދެއްވަމުން ޝަމީމް ވިދާޅުވެފައި ވަނީ، މިވަގުތު ޕީޖީ އޮފީހުންވެސް އަދި އެހެން އޮފީސްތަކުން ވެސް ކުރަންވީ ކަމަކީ "ބަސް އެހުން" ކަމަށެވެ. އަދި ދަތުރުތައް ހުއްޓާލަން ޖެހިއްޖަ ނަމަ ހެލްތު ޕްރޮޓެކްޝަން އެޖެންސީ އިން އެކަން އަންގާނެ ކަމަށާއި، އެއީ ރައްޔިތުންނަށް ވަރަށް އަޅާލާ އެޖެންސީއެއް ކަމަށް ޝަމީމް ވަނީ ވިދާޅުވެފައެވެ.\nކޮވިޑް19 އަށް ޖުމްލަ 10 މީހަކު މިހާރު ރާއްޖެއިން ވަނީ ޕޮޒިޓިވް ވެފައެވެ. 10ވަނަ މީހާ ޕޮޒިޓިވްވެފައިވާކަން ހާމަކުރީ މިއަދުއެވެ. އޭނާއަކީވެސް މި ބައްޔަށް އެންމެން ގިނައިް ޕޮޒިޓިވްވެފައިވާ މީހުން ފެނުނު ކުރެއްދޫ އައިލެންޑު ރިސޯޓުގެ މީހެކެވެ. ރާއްޖޭގައި ކޮވިޑް19 ފެތުރެމުން ދާތީ ސަރުކާރުން ވަނީ މިދިޔަ ބުރާސްފަތި ދުވަހު އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފައެވެ.\nމާޗް 14, 2020 15:01\nދުޅަހެޔޮ ޞިއްޙަތަކީ އެއްދުވަހަކުން ލިބޭ އެއްޗެއް ނޫނީ ފިހާރައިން ގަންނަން ލިބޭ އެއްޗެއްނޫން ބަލި ބަލި ފެތުރެންފެށީމަ މިވާހަކަ ދައްކާކަށް.\nއާންމު ޞިއްހަތަށް ހުރި ގޮންޖެހުންތައް ހުއްޓުވާދެއްވާ.\n1 މަގުމަތީގަ މީހުންގެ މޫނަށް ބުރާހެން ދުންފަތުގެ އިސްތިޢުމާލުކުރުން.\n2 މަގުމައްޗަށް ކުޅުޖެހުން\nމާޗް 15, 2020 14:03\nދުޅަހެޔޮ ސިއްހަތުގަ ޖަލުގަ ވާނުވާޖަހާފަ އަދިވެސް ގިނަބަޔަކު ބަހައްޓާ ސަރުއީ ނިޒާމު ތިއޮތީ އިސްލާހުވެފަ މުީނިޒާމު އެއްކޮއް ސިޔާސީވެފަ ގާޒީންވެސް ހޮވާ ޕާޓީން އޭރުން ހުސް މޑޕ ގާޒީން ހޮވޭނީ އެއީ މިތާ އެންމެ މޮޅު ކަމުދާ ޕާޓީވީމަ


ޔޫރޯ 2020: ޕެނަލްޓީގައި ސްޕޭން ބަލިކޮށް އިޓަލީއަށް ފައިނަލަށް – Mikal News\nއިޓަލއިން ސްޕެއިން 1-1 އިން ހިފަހައްޓައި ޕެނަލއްޓީގައި 4-2 އިން ކުރި ހޯދި\nރޭ ކުޅެވުނު ޔޫރޯ 2020 މުބާރާތުގެ ސެމީ ފައިނަލުގެ ފުރަތަމަ މެޗުގެ ފުރިހަމަ ވަގުތު 1-1 އިން އެއްވަރުވެ، ކުޅެވުނު އިތުރު ވަގުތުގައި ގޯލެއް ނުޖެހުމުން ޕެންލަޓީ ޖަހައިގެން ސްޕޭންގެ މައްޗަށް އިޓާލީ ކުރި ހޯދައި މުބާރާތުގެ ފައިނަލަށް ދަތުރުކޮށްފިއެވެ.\nއިޓާލި ކުޅުންތެރިއަކު ބޯޅައާއެކު ކުރިޔަށް\nރޭ އިނގިރޭސި ވިލާތުގެ ވެމްބްލީ ސްޓޭޑިއަމްގައި ކުޅެވުނު މިމެޗުގައި ފުރަތަމަ ގޯލެއް ޖަހައި ކުރި ހޯދީ އިޓާލީގެ ޗިއޭސާ (ޖ.14) އެވެ. ނަމަވެސް ދެވަނަ ހާފު ނިމުމުގެ ކުރިން ސްޕެއިނުގެ މޮރާޓާ (ޖ.7) ގޯލެއް ޖަހައި މެޗުގެ ނަތީޖާ 1-1 އިން އެއްވަރުކޮށް ދިނެވެ. މޮރާޓާގެ މިގޯލާއެކު އޭނާ ވަނީ ޔޫރޯ ދެ މުބާރާތެއްގައި3ގޯލުޖެހި ހަމައެކަނި ސްޕޭންގެ ކުޅުންތެރިޔާއަށް ވެފައެވެ. އިތުރު ވަގުތުގައި ސްޕެއިންގެ ކުޅުުން ވަރުގަދަ ކުރިއެވެ. އެގޮތުން އެޓީމުގެ އޮލްމޯ އާއި މޮރާޓާގެ އަދި މާކޯސް ލޮރެންޓޭގެ ހަމަލާތައް ފާހަގަ ވިއެވެ. ނަމަވެސް އިތުރު ގޯލެއް ކާމިޔާބުކުރެވޭ ގޮތް ނުވިއެވެ.\nއިޓާލީގެ ޗިއޭސާ- މެޗުގެ މޮޅު ކުޅުންތެރިޔާ، އަދި ސްޕެއިންގެ ގޯލް ކާމިޔާބު ކޮށްދިން މޮރާޓާ- ޕެނަލްޓީ މިސްވެ ދެރަފައި.\nނަތީޖާ ނެރުމަށް އިޓަލީއިން ޖެހި ފުރަތަމަ ޕެންލަޓީ ސްޕޭންގެ ކީޕަރު މަތަކުރިއެވެ. އަދި ސްޕޭންގެ ޕެނަލްޓީ ދިޔައީ ގޯލުގެ ހުރަސް ދަނޑިމަތިން ބޭރަށެވެ. އިޓާލީއިން އިތުރަށްޖެހި4ޕެނަލްޓީ ކާމިޔާބުކުރި އިރު ސްޕޭން4ވަނަ ޕެންޓީ މޮރާޓާ ފޮނުވާލުމުން އިޓާލީ ކީޕަރު މަތަކުރިއެވެ. އަދި އިޓަލީގެ ފަހު ޕެނަލްޓީ ޖޯޖީނިއޯ ފަސޭހަކަމާއެކު ވައްދާލުމުން 4-2 އިން ޕެނަލްޓީ އިން މޮޅުވިއެވެ. މިމެޗުގެ މޮޅު ކުޅުންތެރިއަކީ އިޓާލީގެ ގޯލް ކާމިޔާބުކޮށްދިން ޗިއޭސާއެވެ.\nމިއީ ޔޫރޯ ފައިނަލަުގައި އިތަލީ ކުޅޭ4ވަނަ ފަހަރެވެ. އެއްގައުމަކުން މިމުބާރާތުގަ ފައިނަލުގައި އެންމެ ގިނައިން ދެން ކުޅެފައިވަނީ ޖަރުމަން6ފަހަރެވެ. މިދެޓީމުންވެސް ނަމތީޖާ ނެރުމަށް ޕެނަލްޓީ6ފަހަރު ޖަހާފައިވެއެވެ. އިޓާލިން ވަނީ ޔޫރޯގައި މިހާތަނަށް ބަލިނުވެ 33 މެޗު ކުޅެފައެވެ. އަދި މިއީ ސްޕޭން ބޮޑު މަބާރާތްތަކުގެ ސެމީ ފައިނަލުން ބަލިވި6ވަނަ ފަހަރެވެ. އިޓަލިގެ ބަނޫޗީ އާއި ކިއެލިނީ ޔޫރޯ ފައިނަލުގައި ކުޅޭ މިއީ ދެވަނަ މުބާރާތެވެ.\nސާޖިއޯ ބްސްކެޓްގެ ކައްޕިތާނުކަމުގައި މޮޅު ކުޅުމެއް މި މުބާރާތުގައި ސްޕޭން ޓީމުން ދެއްކި\nމުބާރާތުގެ ސެމީ ފައިނަލް މިރޭގެ މެޗު:\nޑެންމާކް އާއި އިންގްލޭންޑް،7ޖުލައި ދުވަހުގެ ރޭ، ލަންޑަން، ވެމްބްލީ\nމުބާރާތުގެ ފައިނަލް ކުޅޭނީ 11 ޖުލައި 2021 ގައި ލަންޑަނުގެ ވެމްބްލީ ސްޓޭޑިއަމްގައެވެ.\nމުބާރާތުގެ ގޯލްތައް ޖަހާފައިވާ ވަގުތައް ބަލާއިރު އެންމެ ގިނަ ގޯލު ޖަހާފައިވަނީ ދެވަނަ ޙާފުގެ ކުރީ ކޮޅު (46-60 މިނިޓް) ގައެވެ. އެއި 30 ގޯލެވެ. މުބާރާތުގައި މިހާތަނަށް 137 ގޯލު ޖަހާފައިވާއިރު ކޮންމެ މެޗަކަށް 2.8 ގޯލު ޖެހެއެވެ. އެއީ ކޮންމެ 32 މިނިޓަކުން ގޯލެކެވެ. އެންމެ ގިނަ ގޯލު ޖަހާފައިވަނީ 13 ގޯލު ސްޕެއިން، ދެނަ އިޓާލީ 12 އަދި ޑެންމާކް 11 އެވެ. މުބާރާތުގައި ފާހަގަ ކުރާ ގިނަ ކަންކަމުން އެންމެ މޮޅީ ސްޕޭން ކަމަށް ތަފާސް ހިސާބުތަކުން ދައްކައެވެ. އެގޮތުން އެންމެ ގިނަ ގޯލް، 13، ޖެހުމާއި، އެންމެ ގިނަ ވަގުތު ބޯޅަ ގެންގުޅުމާއި (%66.8)، އެންމެ ފުރިހަމަ ޕާސްދިނުމާއި (%89.3)، އެންމެ ގިނަ ގޯލް ހަމަލާ (111) ހިމެނެއެވެ.\nމޮރާޓާގެ ހަމަލާއެއް އިޓަލީ ގޯލަށް\nލަނޑު ލިސްޓަށް ބަލާއިރު އެއްވަނާގައި އޮތީ5ގޯލު ޖަހައި 1 އެސިސްޓާ އެކު ޕޯޗްގަލްގެ ކްރިސްޓިއާނާ ރޮނަލްޑޯ އެވެ. އަދި ދެވަނާގައި 5ގޯލާއެކު ޗެކްރިޕްބްލިކްގެ ޝިކް އޮތީވެސް5ގޯލު ޖަހައިގެންނެވެ.3ވަނާގައި ފްރާންސްގެ ބެންޒަމާއާއި ސްވިދެންގެ ފޮސްޞާރގް އަދ ބެލްޖިއަމގެ ލުކާކޫ އޮތީ4ގޯލު ޖަހައިގެންނެވެ.6ވަނާގައި6ކުޅުންތެރިއަކު3ގޯލާއެކު އެބައޮތެވެ. އެއިގެތެރޭގައި ޑެންމާކްގެ ޑޮލްބާގް އާއި އިންގްލޭންޑްގެ ސްޓާލިން އާއި ހެރީ ކޭން ހިމެނޭއިރު މުބާރާތުގައި އިތުރަށް މެޗު ކުޅެން ފުރުސަތު ލިބެނީ މިލިސްޓުން ހަމައެކަނި މި3ކުޅުންތެރިންނަށެވެ. ނަމަވެސް މީގެ ފަހަތުން2ގޯލު ޖެހި މީހުންގެ ތެރެގައި އިޓާލިގެ އިންޒާގި އާއި އިމޮބައިލް އާއި ޑެންމާކްގެ މެހެލޭ އާއި ޕުލްސަން ހިމެނެއެވެ.\nގުޅުންހުރި މައުލޫތައް:ޔޫރޯ ފުޓުބޯޅަ\nޔޫރޯ 2020ގެ ފޯރި: ގަދަ 16ގެ ޓީމުތައް ކަނޑައެޅިއްޖެ\nޔޫރޯ 2020: ޑެންމާކް އާއި އިޓާލީ އިން ކުއާޓާ ފައިނަލުގެ ޖާގަ ހޯދައިފި


Sih'hee Dhaairaaga Massakaiy Kuraa Meehunah Allowance Eh Hama Jassanee - Vaguthu\nސިއްހީ ދާއިރާގައި މަސައްކަތް ކުރާ މީހުންނަށް އެލަވަންސެއް ހަމަޖައްސަނީ\nސިއްހީ ދާއިރާގައި މަސައްކަތް ކުރާ މީހުންނަށް ހާއްސަ އެލަވަންސް ޕޮލިސީއެއް އެކުލަވައިލުމުގެ މަސައްކަތް ސަރުކާރުން ފަށައިފިއެވެ.\nދަރުބާރުގޭގައި ރޭ ބޭއްވި ނޫސްވެރިންގެ ބައްދަލުވުމުގައި ރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް އަޒީޒް ވިދާޅުވީ ކޮވިޑް-19 ގެ ބަލިމަޑުކަމާ ގުޅިގެން ސަރުކާރު ބަންދުކޮށްފައި ވާތީ ގިނަ މުވައްޒަފުން މުހިންމު މަސައްކަތެއް އޮތް ނަމަ ކުރަމުން އަންނަނީ ގޭގައި ތިބެ ކަމަށް މަބްރޫކް ވިދާޅުވިއެވެ.\nނަމަވެސް ބައެއް ހާލަތްތަކުގައި މުވައްޒަފުން އޮފީހަށް ނުކުންނަން ޖެހޭ ކަމަށް ވިދާޅުވިއެވެ.\nސިއްހީ ދާއިރާގައި މަސައްކަތް ކުރާ މީހުންނަކީ ވަރަށް ބުރަކޮށް މަސައްކަތް ކުރާ ބަޔަކަށްވާތީ އެމީހުންގެ އެލަވަންސް ޕޮލިސީ ވީ އެންމެ އަވަހަކަށް ނިންމައި، ތަފްސީލުތައް ހާމަކުރައްވާނެ ކަމަށެވެ. އެ މީހުންގެ އިތުރު ގަޑީގެ ފައިސާ ބަރާބަރަށް ލިބޭނެ ކަމަށް ވެސް މަބްރޫކް ވިދާޅުވިއެވެ.\nމި ދަނޑިވަޅުގައި ސިއްހީ ދާއިރާގައި މަސައްކަތްކުރާ ބޭފުޅުންނަށް ރަނގަޅު އެހީއެއް ވެދެއްވާނެ ކަމަށް ރައީސް އިބްރާހިމް މުހައްމަދު ސޯލިހު ވެސް ދާދި ފަހުން ވިދާޅުވިއެވެ.\nދުނިޔޭގައި މިހާރު ހަލުވިކަމާއެކު ފެތުރެމުންދާ ކޮވިޑް-19 ވައިރަސް އަށް ފަރުވާ ދިނުމަށް ދުނިޔޭގެ ސިއްހީ ދާއިރާގައި މަސަތްކަތް ކުރާ ގިނަ ނަރުހުންނާއި ޑޮކްޓަރުން ދަނީ ގިނަ މަސަތްކަތްތަކެއް ކުރަމުންނެވެ. ސިއްޙީ ދާއިރާގައި މަސައްކަތް ކުރާ ޑޮކްޓަރުންނާއި ނަރުހުންނަށް މި ވައިރަސް ޖެހި ބައެއް މީހުން ވަނީ މަރުވެފައެވެ.\nއޭޕްރީލް 15, 2020 10:42\nހެހެހެ. ހަމަ ކުއްލިއަކަށް މިހާރު؟؟ ނޫނޭވާ އޯގާތެރި ސަރުކާރެއް\nމި ނާޒުކު ދަޑިވަޅުގައި އޭވިއޭޝަން އިންޑަސްޓްރީގައި މަސައްކަތް ކުރައްވާ ބޭފުޅުންނަށް އެއްވެސް އަރާމެއްނެތި ކުރައްވަމުން ގެންދަވާ ބުރަ މަސައްކަތް ފާހަގަ ކުރަން. ބޭރުން ބަލިހިފައިގެން އަންނަ މީހާއާއި އެއްމެ ފުރަތަމަ ބައްދަލުވަނީ މިމީހުންނާ. އަދި ވަޒީފާ ގަޑި ނިންމާލުމަށްފަހު އަނބިދަރިން ކައިރިޔަށް ދާއިރު އެކަކަށްވެސް ޔަޤީން ކަމެއްނެތް ތިމާއަށް ބަލިނުޖެހޭތޯއާއި ތިމާގެ ފަރާތުން އަބިދަރިންނަށް މި ބަލިނުހޭނެތޯ. އެއަރޕޯޓްގައި މަސައްކަތް ކުރާފަރާތްތަކަށް ސާބަސް.


Taxi Driverun Raiyathun "Felumuge" Beynumugai Fonuvi Sity Ge Thaareekhakah5October - Vaguthu\nޓެކްސީ ޑްރައިވަރުން ރައްޔިތުން "ފެލުމުގެ" ބޭނުމުގައި ފޮނުވި ސިޓީގެ ތާރީޚަކަށް5އޮކްޓޯބަރު\n1 އަހަރު ކުރިން ( އޮގަސްޓް 6, 2019 )\nފޮޜޯ: އަވަސް އޮންލައިން\nޓްރާންސްޕޯޓް މިނިސްޓްރީން މާލޭ ސަރަހައްދުގައި ޓެކްސީ އަގުތަކަށް ބަދަލު ގެނެސް، މިހާރު ނިންމާފައިވާ އަގުތަކާމެދު ހިތްހަމަނުޖެހިގެން ދިވެހި ޑްރައިވަރުގެ ޖަމިއްޔާގެ ނަމުގައި ހަތަރު ޓެކްސީ ސެންޓަރަކުން ޓްރާންސްޕޯޓް މިނިސްޓަރ އައިޝަތު ނަހުލާ އަށް ފޮނުވާފައިވާ ސިޓީގެ ތާރިހަކަށް މިއަހަރުގެ އޮކްޓޯބަރު5ޖަހާފައިވާކަން ހާމަވެއްޖެ އެވެ.\nމީސް މީޑިއާގައި މިހާރު އާންމު ވެފައިވާ މި ސިޓީގައި ތާރީހު ނުބައިކޮށް ޖެހިފައިވާ އިރު ގިނަ ޓެކްސީ ސެންޓަރު ތަކުން އެއާޕޯޓް އަދި ހުޅުމާލެ ދަތުރު ތަކަށް ބޮޑު އަގު ނަގަމުން ދާތީ އާންމު ރައްޔިތުން ދަނީ ރުޅިވެރިކަން ފާޅު ކުރަމުންމެވެ.\nTaxi Driverun Transport Ministerah Fonuvi Siteege Thaareehakah5October 2019 pic.twitter.com/hGeOgJJG08\n— Ashvaq (Vaguthu) (@Ashvarg) August 6, 2019\nދިވެހި ޑްރައިވަރުގެ ޖަމިއްޔާގެ ނަމުގައި މިނިސްޓަރ އައިޝަތު ނަހުލާއަށް ފޮނުވާފައިވާ ސިޓީއެއްގައި ބުނެފައި ވަނީ ޓްރާންސްޕޯޓުން އަގަށް ބަދަލު ގެނައި ނަމަވެސް ޓެކްސީ ދުއްވާ ފަރާތްތަކުން ދަތުރު ކުރާނީ އެމީހުން ބޭނުން އަގެއްގައި ކަމަށެވެ.\nނަމަވެސް "އަވަސް ރައިޑް" ޓެކްސީ ސެންޓަރުން ވަނީ ޓްރާންސްޕޯޓް މިނިސްޓްރީގެ އަގުތަކަށް ދަތުރު ކުރަން ނިންމާފައެވެ.\nޑްރައިވަރުން ދަތުރު ކުރާނެ އަގު ކަމަށް ސިޓީގައި ބުނެފައި ވަނީ މާލެ ސަރަހައްދުގައި ކޮންމެ ދަތުރަކަށް 30 ރުފިޔާ، އެއާޕޯޓް ދަތުރުގެ އަގު ލަގެޖާއެކު 120 ރުފިޔާ ހުޅުމާލޭ ފޭސް-1 އަށް 120 ރުފިޔާ އަދި ހުޅުމާލޭ ފޭސް-2 އަށް 150 ރުފިޔާ އެވެ.\nމީގެ އިތުރުން ލަގެޖަށް ކުރިން ނަގަމުން ގެންދިޔަ އަގު ނެގުމާއެކު ވެއިޓިން ޗާޖްގެ ގޮތުގައި ކޮންމެ ފަސް މިނެޓަކަށް4ރުފިޔާ ނެގުމަށް ހުށަހަޅާ ކަމަށް ވެސް ސިޓީގައި ވެއެވެ.\nޓްރާންސްޕޯޓް މިނިސްޓްރީން ކަނޑައަޅާފައިވާ މާލެ ސަރަހައްދުގެ ޓެކްސީ އަގުތަކަކީ މާލެ އަދި ހުޅުމާލޭގެ އެތެރޭގެ ދަތުރުތަކުގެ އަގު މިހާރުވެސް ދަތުރު ކުރާ އަގުކަމަށްވާ -/25 ރުފިޔާ - މާލެ- ހުޅުލެ ދަތުރެއްގެ އަގު -/60 ރުފިޔާ - ހުޅުލެ – މާލެ ދަތުރެއްގެ އަގު -/60 ރުފިޔާ - ހުޅުމާލެ – ހުޅުލެ ދަތުރެއްގެ އަގު -/60 ރުފިޔާ - ހުޅުލެ - ހުޅުމާލެ ދަތުރެއްގެ އަގު -/60 ރުފިޔާ - މާލެ- ހުޅުމާލެ ދަތުރެއްގެ އަގު -/75 ރުފިޔާ - ހުޅުމާލެ – މާލެ ދަތުރެއްގެ އަގު -/75 ރުފިޔާ\nޓްރާންސްޕޯޓް މިނިސްޓްރީން ކަނޑައަޅާފައިވާ އަގުތަކަށް އަމަލު ކުރަން ފަށާނީ މާދަމާ އެވެ. އަގުތަކާ ދެކޮޅު ހެދުމުގެ ގޮތުން ގިނަ ސެންޓަރުތަކުން ވަނީ މާދަމާ ދަތުރުތައް ހުއްޓާލުމަށް ފަހު މުޒާހަރާ ކުރަން ނިންމާފައެވެ.\nސިޓީގައި އިތުރަށް ބުނެފައި ވަނީ މިނިސްޓްރީން އަގުތައް ކަނޑައަޅާފައި ވަނީ ޑްރައިވަރުންނާއި މަޝްވަރާ ނުކޮށް ކަމަށެވެ. "އިއުލާނުގައިވާ ޓެކްސީ ކުރުމުގެ އަގުތައް އަޅުގަނޑުމެންގެ ސެންޓަރުތަކުން ބަލައި ނުގަންނާނެކަމާއި އަދި މިއަގުތަކަށް އަމަލެއް ނުކުރާނެ ކަމުގައި އަދަބުވެރިކަމާއި އެކު ދަންނަވަމެވެ." ސިޓީގައި ޑްރައިވަރުންގެ ޖަމިއްޔާ އިން ބުނެފައި ވެއެވެ.\nޓެކްސް މާފު ކުރުމުގެ ބާރު ރައީސަށް ދޭން މަޖިލީހުން ފާސްކޮށްފި\nއޮގަސްޓް 6, 2019 14:59\nމިދެން ސަރުކާރަށްވުރެ މަތީގަ އުޅޭ ބައެއްތޯ. ރޭޓުތައް ކަނޑައެޅީމަ އެޔަށް އަމަލުކުރުން އޮންނާނީ އެހެންނޫނީ ހުއްދަ ބާތިލުކުރުމަށް ސަރުކާރަށް ގޮވާލަން. މީ ރައްޔިތުންނަށް ދޭ ހިދުމަތެއް. މުއްސަދިންނަށް އެކަނިދޭ ޙިދުމަތެއްނޫން.\nއޮގަސްޓް 6, 2019 15:07\n=/500ރ، =/300ރ، =/200ރ ކަމަކު ނުދޭތޯ؟ . ސަރުކާރުން ގޮތެއް ނިންމަވާނީ، އެއްވެސް ރައްޔިތަކަށް ގެއްލުން ނުވާގޮތަށް ބައްލަވާފައި. މިހާރު ޓްރާންސްޕޯރޓްން އެ ނިންމެވި އަގުތަކުން ބޮޑު ފައިދާއެއް އޮންނާނެ. ޤަވަޢިދާ ޚިލާފުވާ، ނުވަތަ ޚިލާފުވުމަށް މަސައްކަތްކުރާ ފަރާތްތަކުގެ ޓެކްސީ ހުއްދަ ވަކި މުއްދަތަކަށް ހިފަހައްޓަން ފެނޭ. ހުޅުމާލޭ 2ކޮޅު ދަތުރަށް ގިނަވެގެން އަނދާނީ، 25ރގެ ޕެޓްރޯލް.\nއޮގަސްޓް 6, 2019 15:13\nMtcc hulhumale adi hulhule dathure 120\nMikamuga seytu anhenun ge firimeshaage nahulaa ge hiyaala kee kobaa..\nއޮގަސްޓް 6, 2019 19:17\nމިރާވަނި އެންޓި ކާރު މުޒާހިރާ\nޝިދާތާގެ ފިރިމީހާ ލިބޭވަރު މަދުކަމުންތޯ މުޒާހަރާ ކުރަނީ\nއޮގަސްޓް 7, 2019 09:58\nޓެކްސީ ޑްރައިވަރުންނާއި ދެކޮޅަށް ނުކުތުމަށްތަ ތިއެދެނީ. ތިމާމެންނަކީ މާމަތީބަޔަކަށް ހެދިގެން ތިއުޅެނީ ކީހިނެއްވެގެންތޯ. ލައްކަ ގިނަ ދުވަހު ރައްޔިތުން ފެލިއްޖެ. މާލޭގައި ހުރި ކާރުތައް މުޅިންވެސް އެޔާޕޯޓްގައި އެތަނުން ދަތުރެއް ލިބީތޯ. އަޅުގަނޑު ރައްޔިތުންނަށް ގޮވާލާނީ 100ރ މާލެދާން ކާރު ނުނަގާށޭ!!!\nއޮގަސްޓް 7, 2019 09:59\nކެކެކެކެ މާބޮޑަށް ރުޅިއައިސްފަ ތިބީމާ ވީގޮތެއް\nއޮގަސްޓް 7, 2019 17:59\nބަލަ ކުލީ ކޮޓަރިތަކުގެ އަގު ކުޑަކުރާ ވާހަކަ ދައްކާނެ މީހަކު ނެތީތަ\nއޮގަސްޓް 13, 2019 22:32\nއެމީހަކަށް ފެލުނު ވަރަކައް ފެލަންވީ ހަމަ. މި ގައުމުގަ ނެއް މި ނޫން ގޮތެއް.


Thojjessumakee tharaggee eh noon, Aniyaa! | Mihaaru\nރާއްޖޭގެ ވެރިރަށް އަދި ތޮއްޖެހުން ބޮޑު މާލެ: ހުރިހާ ކަމެއް އޮތީ މާލެއަށް ބިނާކޮށްފައި\n17 އޮކްޓޯބަރ 2019 - 09:09 61 comments\nވޭތުވެދިޔަ ކޮންމެ ސަރުކާރަކުން ވެސް ރަށްރަށުގެ ތަރައްގީގެ ނަމުގައި އެތައް ވާހަކަތަކެއް ދައްކައި އެތަކެއް މަންޒަރުތަކާއި ޕްލޭންތައް ކުރަހާ ހަދަ އެވެ. އަނެއް ދިވެހިރާއްޖެ، އާ އުސްމިންތަކަކަށް، ތަރައްގީ ޔަގީން، ޖަޒީރާ ރާއްޖެ އަދި އެޖެންޑާ ނަވާރަ، މިކަހަލަ އެތައް ނަމެއް ކިޔައި ރައްޔިތުން ވާވެއްދުމަށް ފަހު ވެރިކަމުގެ ބާރާއި ގާނޫނު ހެދުމުގެ ބާރު ހޯދަނީ ހަމަ އެއްކަހަލަ ސިޔާސީ ފަލްސަފާ އާއި ފިކުރުތަކެއް ގެންގުޅޭ ސިޔާސީ ޕާޓީތަކާއި ސިޔާސީ ފަރާތްތަކުންނެވެ. ކަން ނިމޭއިރު ރަށްރަށަށް ދެމެހެއްޓެނިވި ހަގީގީ ތަރައްގީއެއް ނުގެނެވެ އެވެ. ތަރައްގީވަނީ ހަމައެކަނި ބޮޑެތި ފައިސާވެރިންގެ އެކައުންޓުތަކާއި ބޮޑެތި ސިޔާސީ ފަރާތްތަކާއި އެފަރާތްތަކުގެ އާއިލާތަކާއި ގާތް ރަހުމަތްތެރިންގެ އެކައުންޓުތަކެވެ. މި ލިޔުމުގައި ބަލައިލާނީ ރާއްޖޭގެ ރަށްތަކުގައި ދެމެހެއްޓެނިވި ތަރައްގީ ނުގެނެސް މާލެ ސަރަހައްދު ތަރައްގީކޮށް، އެއްފަސްކޮށް މާލެ ސަރަހައްދަށް ހިޖުރަކުރަން މަޖްބޫރުކުރުވާ ތޮއްޖެއްސުމުގެ ސިޔާސަތުތަކަށެވެ.\nރާއްޖޭގައި ފުރަތަމަ ފަހަރަށް އެކުލަވާލި ތިން އަހަރުގެ މާސްޓަ ޕްލޭން 1950-1952 އަށް މުހައްމަދު އަމީން އެކުލަވާލައި އޭރުގެ ރައްޔިތުންގެ މަޖުލީހާ ހިއްސާކުރެވި، މަޖިލިސް މެމްބަރުންގެ ލަފަ އާއި ހިޔާލާއި ފިކުރުތަކަށް ހުޅުވާލި އެވެ. ހުރިހާ މެމްބަރުން ކަހަލަ ގޮތަކަށް އޭރު ހިންގަން އޮތް މަޝްރޫއުތަކަށް ތާއިދުކުރި އެވެ. މާލޭގައި ބައިސްކަލް ދުއްވުމުގެ އަމުރު ސަރުކާރުން ވަކި ބަޔަކަށް ދިނުމާއި، މާލެއަށް ކަރަންޓުލުމާއި، މަސްވެރިކަން ކުރިއެރުވުން، ދިވެހި މަހާއި މޭވާ، ދަޅުގައި ބަންދުކުރުމާއި، ގަނޑު ފެން އަދި ތެޔޮހާނާނެ މެޝިނެއް ހޯދުމާއި ދީނީ އިލްމު އުނގެނުމަށް މިސްރަށް ކިޔަވަން ކުދިން ފޮނުވުމާއި، ނަވެއްގައި އިންޖީނުލުމާއި އޭރު ރާއްޖޭގައި ވިޔަފާރި ކުރަމުން ދިޔަ ވޯރާވިޔަފާރިވެރިންނާ ބައިވެރިވެގެން ގައުމީ އެކުވެރިކަމުގެ ކުންފުނިން ބޭރު ދަތުރުކުރާނެ އާގުބޯޓެއް ހޯދުމެވެ. އޭގެ އިތުރުން މާލޭގައި ހޮސްޕިޓަލެއް އެޅުމާއި، ފިރިހެން ކުދިންގެ މަދަރުސާއެއް ބިނާކުރުމާއި ބޭންކެއް ހެދުން ވެސް ޕްލޭންގައި އޮތެވެ.\nރައީސް މައުމޫން އަަބްދުލްގައްޔޫމުގެ ދިގު 30 އަހަރުގައި ރައްޔިތުންގެ ފައިސާއިން މާލެ އާއި މާލެ ކައިރީގައި އެތައް ޕްރޮޖެކްޓެއް ހިންގި އެވެ. މާލޭގެ ދެކުނު ފަރާތް ހިއްކުން، ފްލެޓް އެޅުން، ނަރުދަމާ އާއި ބޯފެން، މާލޭގެ މަގުތައް ހެދުން، ސްކޫލްތައް އިމާރާތްކުރުން، އައިޖީއެމްއެޗު އަދި ޕްރައިވެޓް ހޮސްޕިޓަލް އޭޑީކޭ އެޅުން، ވިލިނގިލި ތަރައްގީކުރުން، ހުޅުމާލެ ހިއްކުން، ތިލަފުށި ހިއްކުން، މިހެންގޮސް ގުނާ އަދަދު ނުކުރެވޭނެ އެތައް ކަމެކެވެ.\nހުޅުމާލެ ފުރަތަމަ ފިޔަވަހި ހިއްކުމަށް އެކަނި ވެސް 500 މިލިއަން ރުފިޔާ، ރައްޔިތުންގެ ބަޖެޓުން ހަރަދުކުރި އެވެ. ވިސްނުންތެރިކަމާއި ރޭވުންތެރިކަމާ އެކު ރާއްޖޭގެ ރައްޔިތުން މާލެއަށް ބަރޯސާވާނެ އެތައް ސިޔާސަތުތަކަކާއި ތަރައްގީގެ އެތައް ޕްލޭންތަކެއް ހިންގި އެވެ. މި ހުރިހާ ސިޔާސަތުތަކެއް ވެސް އަމާޒު ކޮށްފައި ހުރީ މާލެ ތަރައްގީކޮށް މާލެއަށް ރަށްރަށުގެ ރައްޔިތުން ތޮއްޖެއްސުމަށެވެ. ކުލި ދައްކާ އަޅުންގެ ގޮތުގައި މާލެއަށް އަސާސީ ހިދްމަތް ހޯދަން މަޖުބޫރުކުރުވުމެވެ. ދިގު 30 އަހަރުގެ ވެރިކަން ނިންމާލީ ރަށްރަށުގެ އަސާސީ ހިދްމަތް ނުދެވެނީ ދެކޮޅުނުޖެހޭތީ ކަމަށް އުޒުރު ދައްކަމުންނެވެ.\nރާއްޖޭގެ ހިންގުން ލާމަރުކަޒީކޮށް ބާރުތައް ރަށްރަށުގެ ކައުންސިލްތަކަށް ލިބޭނެ ކަމަށް އެމްޑީޕީ ސަރުކާރުން "އަނެއް ދިވެހިރާއްޖޭ"ގެ ނަމުގައި އެތައް ހުވަފެނެއް ދެއްކި އެވެ. ނަމަވެސް ރައީސް މުހައްމަދު ނަޝީދުގެ ސަރުކާރުން ވެސް ތަރައްގީގެ ގިނަ މަޝްރޫއުތައް އަމާޒުކުރީ މާލެ ސަރަހައްދުގަ އެވެ. މިގޮތުން ހިޔާވަހިކަމުގެ ގިނަ މަޝްރޫއުތައް މާލެ އާއި ހުޅުމާލޭގައި ވިޔަފާރި އުސޫލުން ހިންގި އެވެ. އާއްމު ރައްޔިތުންނަށް އަތްނުފޯރާ، ބޮޑެތި ފައިސާވެރިންނަށް އަމާޒުކޮށް އެތައް ފުލެޓްތަކެއް މާލޭގެ ދެކުނު ފަރާތުގައި "ރެހެންދި ފުލެޓް" ނަމުގައި ތަރައްގީކުރަން ބިން ދޫކުރި އެވެ. ހުޅުމާލޭގައި ސޯޝަލް ހައުންސިން ނަމުގައި މަހަކު 7000 ރުފިޔާ ދައްކާ ގޮތަށް 20 އަހަރަށް ބަހާލައިގެން ބޯހިޔާވަހިކަމުގެ މަޝްރޫއެއް އެކުލަވާލި އެވެ. މި މަޝްރޫއުތަކުން ވެސް ހިޔާވަހިކަން ނެތް، ވަޒީފާ ނެތް އެންމެ ދަށު ފަންތީގެ ފަރާތްތަކަށް ފްލެޓް ލިބޭނެ ގޮތެއް ނުވި އެވެ. ހައުސިން މިނިސްޓްރީގެ ޕޮއިންޓް ސިސްޓަމުން މި ފަރާތްތަކަށް ފުލެޓް ލިބޭ މިންވަރަށް ޕޮއިންޓް ލިބޭނެ އެއްވެސް ގޮތެއް ނެތެވެ.\nއެތައް ބިންތަކެއް ހުޅުމާލެއިން ވިޔަފާރި އުސޫލުން ފައިސާވެރިންނަށް ބަހާ ހުސްކުރި އެވެ. އަދި އަސާސީ ބައެއް ހައްގުތައް ޕްރައިވެޓައިޒް ކުރި އެވެ. މިގޮތުން ސްކޫލްތަކާއި ދަތުރުފަތުރުގެ ނިޒާމް ވިޔަފާރި އުސޫލުން ހިންގަން ހުޅުވާލި އެވެ. މި ހުރިހާ ތަރައްގީގެ ޕްލޭންތަކުން ވެސް މާލެ ސަރަހައްދު އިތުރަށް ތޮއްޖެހި އާއްމު ރައްޔިތުން އިތުރަށް ބިކަވެ، ހާލުގައި ޖެހި ފަރަގު ބޮޑުވި އެވެ. މި ޕުލޭންތަކުން ފައިދާ ލިބުނީ ބޮޑެތި ފައިސާވެރިން އިތުރަށް މުއްސަނދިވުމަށެވެ.\nކާރޫބާރުބޮޑުވެ މާލޭ ތޮއްޖެއްސުމުން އޭގެ ނޭދެވޭ އަސަރު މާލޭގެ އާއްމު ރައްޔިތުން ވެސް ދަނީ އިންތިހާއަށް ތަހައްމަލު ކުރަމުންނެވެ. އެކަމަކު 1950 ގައި ވެސް އޭރުގެ ވެރިންނާއި ރައްޔިތުންގެ މަޖިލިހުގެ މެމްބަރުން ލާމަރުކަޒީ ކުރާ ވާހަކަ ދެއްކި އެވެ. އެ އަތޮޅަކުން ލިބޭ އެއްޗެއް އެ އަތޮޅަކަށް ހަރަދު ކުރުމުގެ މުހިއްމުކަމާއި އެއްމެ ދަށް ފަންތީގެ ފަރާތްތަކަށް އިތުރަށް ދައުލަތުން އަޅާލަން ޖެހޭނެ ކަމަށް ވާހަކަދެކެވުނެވެ.\nއެމްޑީޕީގެ ސަރުކާރުގެ މަޝްރޫއުތަކާއި ރައީސް އަބްދުﷲ ޔާމީން ސަރުކާރުގެ މަޝްރޫއުތަކާ މާ ބޮޑު ތަފާތެއް ނެތެވެ. ރައީސް ޔާމީން ވެސް ބެއްލެވީ މާލެ ސަރަހައްދު ތަރައްގީކޮށް މާލެ ސަރަހައްދު އިތުރަށް ތޮއްޖެއްސުމަށެވެ. ބިޔަ ބޮޑެތި ޕްރޮޖެކްޓުތައް ކަމަށް ވާ 3.2 ބިލިއަން ރުފިޔާގެ ހުޅުމާލެ ބުރިޖް، 2.1 ބިލިއަން ރުފިޔާގެ ދަރުމަވަންތަ ހޮސްޕިޓަލް، 8.6 ބިލިއަން ރުފިޔާގެ ހިޔާ މަޝްރޫއު، އަދި 12.3 ބިލިއަން ރުފިޔާގެ ހުޅުލޭ އެއާޕޯޓު ޕްރޮޖެކްޓް ހިމެނެ އެވެ. ސަރުކާރުގެ ސިޔާސަތުތައް ހުރީ ކުރީގެ ސަރުކާރުތަކާ ދާދި އެއްގޮތަކަށެވެ. ރައްޔިތުންގެ ނަމުގައި، ރައްޔިތުންގެ ފައިސާއިން މާލެ ސަރަހައްދު އިތުރަށް ތޮއްޖެއްސުމަށެވެ. ތައުލީމު އުނގެނުމަށް، ބޭސްފަރުވާ ކުރުމަށް އަދި ވަޒީފާ ހޯދުމަށް މާލެ އައުން ނޫން ގޮތެއް ފަހިކޮށްދެވިފައި ނެތެވެ. ރެ އާއި ދުވާލު ބުރަ މަސައްކަތްކޮށް، ދިރިއުޅެން އެކަށީގެންނުވާ ކުދިކުދި ކޮޓަރިތަކުގައި، ގަދަ ހޫނުގައި، ކުލި ދައްކާ އަޅުންގެ ގޮތުގައި ބޮޑެތި ފައިސާވެރިން އިތުރަށް މުއްސަނދި ކުރުމުގައި މުޅި އުމުރު ހޭދަކޮށް ނިމިދަނީ އެވެ. އަރާމުކުރުމާއި އުފާކުރުމަކީ އަސާސީ ހައްގެއް ކަމުގައި ވިޔަސް ނިމިދަނީ ވޭނާއި ކެކުޅުމާއި ހާސްކަމާއި އަނިޔާވެރިކަމުގެ ތެރޭގަ އެވެ.\nމިދިއަ ރިޔާސީ އިންތިހާބު ކާމިޔާބުކޮށް އަދި މަޖިލިސް އަޣުލަބިއްޔަތު އެމްޑީޕީ ހޯދައިފި އެވެ. ޖަޒީރާ ރާއްޖެ އަދި އެޖެންޑާ 19ގެ ކެމްޕޭން ސިޔާސަތުތައް ކުރިން ވެރިކަން ކުރި ސަރުކާރުތަކާ މާ ބޮޑު ތަފާތެއް ނެތެވެ. މާލެ ސަރަހައްދު އިތުރަށް ތަރައްގީކޮށް، ބޮޑެތި ޕޮރޮޖެކްޓުތައް މާލެ ސަރަހައްދުގައި ހިންގަން ނިންމާފައިވެ އެވެ. ރައީސް އިބްރާހީމް މުހައްމަދު ސޯލިހުގެ ސިޔާސަތުތަކުގެ ތެރޭގައި، މާލެ-ވިލިނގިލި-ގުޅީފަޅު-ތިލަފުށި ބުރިޖް ޕްރޮޖެކްޓަށް (އާ ވިޔަފާރި ބަނދަރު ވެސް ހިމެނޭ ގޮތަށް) 7.5 ބިލިއަން ރުފިޔާ، ހުޅުމާލޭގައި އިތުރު 4،000 ހައުސިން ޔުނިޓް، މާލޭގެ މަގުތަކުގައި ތާރު އެޅުން، އަދި އިތުރު އަށް އެއާޕޯޓް އަޅަން ޕްލޭން ކޮށްފައިވެ އެވެ. ވޭތުވެ ދިޔަ ހުރިހާ ސަރުކާރަކުން ވެސް ތަރައްގީގެ ބަޖެޓުގެ ބޮޑު ބައެއް ހަރަދު ކުރަނީ މާލެ ސަރަހައްދު ތަރައްގީ ކުރުމަށެވެ. މަސައްކަތްތެރިންގެ ބުރަ މަސައްކަތުން ހޯދާ ފައިސާ މާލެ ސަރަހައްދަށް ހުސްކުރުމަށެވެ. ރަށްރަށުގައި ދެމެހެއްޓެނިވި ތަރައްގީ ގެނައުމުގެ ބަދަލުގައި މާލެއަށް ބަރޯސާވާ ކޮންކުރީޓް ތަރައްގީގެ ޕްލޭންތަކެވެ. ރާއްޖޭގެ ކޮންމެ ރަށަކުން 20 މިނިޓް ތެރޭގައި ދެވޭނެ އެއާޕޯޓުތައް ތަރައްގީކޮށް މާލެއަށް ރައްޔިތުން ތޮއްޖެއްސުމުގެ ސިޔާސަތުތަކެވެ.\nކާރޫބާރުބޮޑުވެ މާލޭ ތޮއްޖެއްސުމުން އޭގެ ނޭދެވޭ އަސަރު މާލޭގެ އާއްމު ރައްޔިތުން ވެސް ދަނީ އިންތިހާއަށް ތަހައްމަލު ކުރަމުންނެވެ. އެކަމަކު 1950 ގައި ވެސް އޭރުގެ ވެރިންނާއި ރައްޔިތުންގެ މަޖިލިހުގެ މެމްބަރުން ލާމަރުކަޒީ ކުރާ ވާހަކަ ދެއްކި އެވެ. އެ އަތޮޅަކުން ލިބޭ އެއްޗެއް އެ އަތޮޅަކަށް ހަރަދު ކުރުމުގެ މުހިއްމުކަމާއި އެއްމެ ދަށް ފަންތީގެ ފަރާތްތަކަށް އިތުރަށް ދައުލަތުން އަޅާލަން ޖެހޭނެ ކަމަށް ވާހަކަދެކެވުނެވެ. ހުރިހާ ސަރުކާރަކުން ވެސް ލާމަރުކަޒީ ކުރާ ވާހަކަ އަބަދުމެ ދައްކަ އެވެ. އިތުރު ބާރުތައް ރަށްރަށުގެ ރައްޔިތުންނަށް ދީ ބާރުވެރިކުރުވާނެ ކަމަށް ވައުދުވެ އެވެ. ނަމަވެސް ދެރަކަމަކީ މިކަން ހަގީގަތަކަށް ނުވެ މާލެ ސަރަހައްދު ތޮއްޖެހޭނެ ގޮތަށް ޕްލޭން ކުރުމާއި ރައްޔިތުން މާލެއަށް ބަރޯސާވާނެ ގޮތަށް ތަރައްގީގެ ގިނަ މަޝްރޫއުތައް ހިންގަމުން ދާކަމެވެ. ގިނަ ރަށްރަށުގައި އަސާސީ ހިދްމަތްތައް ގާއިމްކުރެވިފައެއް ނެތެވެ. ދަރިންނަށް ތައުލީމު ދިނުމަށް، ބޭސްފަރުވާކުރުމަށް، ވަޒީފާ ހޯދުމަށް އަދި މިނޫން ވެސް އަސާސީ ހިދްމަތްތައް ހޯދުމަށް މާލެ ނޫން ގޮތެއް ވެރިންނަށް ހޯދައިދެވިފައި ނެތެވެ. އަހަރެން ދެކޭ ގޮތުގައި މިއީ ރާއްޖޭގެ ރައްޔިތުންނަށް ދޭ ބޮޑު އަނިޔާއެކެވެ.\nމި ނޫން ގޮތެއް ހޯދޭނީ މިހާރު ހުރި ކަނާތު ފިޔައިގެ ސެންޓްރަލައިޒް (ތޮއްޖެއްސުމުގެ) ސިޔާސީ ފިކުރުތަކަށް ނޫނެކޭ ބުނެ، ރައްޔިތުންގެ ފަރާތުން އުފެދޭ ވައަތު ފިޔައިގެ ސިޔާސީ ފިކުރެއް އުފައްދައިގެނެވެ. ރަށްރަށުގައި ތަރައްގީގެ ޕްލޭންތައް ހަގީގަތަކަށް ހަދާނެ އިތުބާރު އުފައްދާ އައު ބަޔަކު ސިޔާސީ ގޮތުން ކުރިއަށް ނެރެން މަސައްކަތް ކޮށްގެނެވެ. ސިޔާސީ ބާރުތައް ބޮޑެތި ފައިސާވެރިންނާއި މާލޭގެ ބޮޑެތި އާއިލާތަކުން އަތުލައި އާއްމު ރައްޔިތުންގެ އަތަށް ބާރުތައް ގެނެސްގެނެވެ. ޒަމާނުން ސުރެ ރާއްޖޭގައި ސިޔާސީ ކަންކަން ރޭވިފައި އޮތް މަތިފަޑި ބަދުލުކޮށްގެނެވެ. ކައުންސިލާއި މަޖިލިސް އަދި ވެރިކަން ވެސް ބަދަލުކޮށްގެނެވެ. މަދު ބަޔަކަށް ނޫނެވެ. އެންމެންނަށެވެ.\nމަޝްހޫރު ނަމުން ނަމަ ފޯމީ އަކީ އޮސްޓްރޭލިޔާގެ ކާޓިން ޔުނިވަސިޓީގައި އިންސާނީ ހައްގުތަކުގެ ދާއިރާ އިން މާސްޓާޒް ހައްދަވާފައިވާ ބޭފުޅެކެވެ. އޭނާ ގެންދަވަނީ ދިވެހިންގެ އިންސާނީ ހައްގުތައް ރައްކާތެރިކޮށް ކަށަވަރުކޮށްދިނުމުގައި އަޑުއުފުއްލަވައި، އެ ދާއިރާ އިން މަސައްކަތް ކުރައްވަމުންނެވެ.\nއިތުރު ލިޔުންތައް ކޮލަމް ތަރައްގީގެ މަޝްރޫއުތައް ބިން ހިއްކުން ދެމެހެއްޓެނިވި ތަރައްގީ ސިއްހީ ޚިދުމަތް


ސަނާ އާއި ޕާރަސްގެ ކައިވެނީގެ ޝޯއެއް\nހޮނިހިރު ދުވަހުގެ ރޭ ކަލާޒް ޗެނެލުން ނިންމައިލި "ބިގް ބިސް" ސީޒަން 13 ގައި ވާދަކުރި ދެ ބައިވެރިއަކާ އެކު އެ ޗެލުން ކައިވެނީގެ އާ ޝޯއެއް ހޯމަ ދުވަހުގެ ރެއިން ފެށިގެން ދައްކަން ތައްޔާރުވެއްޖެ އެވެ.\n02/02/2020 ގައި މާލޭގައި އެކަނި 41 ކައިވެނި\nމި އަހަރުގެ އެންމެ ރީތި ތާރީހުގެ ގޮތުގައި ފާހަގަކުރާ މިއަދު މާލޭގައި 41 ކައިވެނި ކޮށްފައިވާ ކަމަށް ފެމިލީ ކޯޓުން ބުނެފި އެވެ.\nދަރިއަކު ލިބިގެން ޖަޕާނު ވަޒީރަކު އަލަށް ޗުއްޓީ އަށް\nހުކުރު ދުވަހު އަލަތު ދަރިކަލުން ލިބިވަޑައިގަތް ޖަޕާނުގެ އެންވަޔަރަމަންޓް މިނިސްޓަރު ޝިންޖީރޯ ކޮއިމޫރީ ދެ ހަފުތާގެ ޕެޓާނިޓީ ލީވެއް ނަންގަވައިފި އެވެ.\nހުރިހާ ދުވަހަކު ވެސް ކައިވެނިކޮށްދޭން ކޯޓުން ނިންމައިފި\nމިއަހަރުގެ ބައެއް ދުވަސްތަކުގައި ކައިވެނިކޮށް ނުދޭ ގޮތަށް އޮތް އޮތުން ބަދަލުކޮށް، ހުރިހާ ދުވަހެއްގައި ވެސް ކައިވެނިކޮށް ދޭން ފެމިލީ ކޯޓުން މިއަދު ނިންމައިފި އެވެ.\nކައިވެންޏަށް ޕްރޮޕޯޒް ކުރީ ވީޑިއޯ ގޭމަކުން\nކައިވެނީގެ ކުރިން ފުރިހަމަކުރާ ޕްރޮގްރާމަށް ލުޔެއް\nކައިވެނި ކުރުމުގެ ކުރިން ފުރިހަމަ ކުރަންޖެހޭ ކައިވެންޏަށް ހޭލުންތެރި ކުރުމުގެ ޕްރޮގްރާމްގައި ބައިވެރިވުމުގެ އުސޫލު ފެމިލީ ކޯޓުން ލުއިކޮށް ދީފި އެވެ.\nއަންނަ އަހަރު ރީތި ތާރީހުތަކުގައި ކައިވެންޏެއް ނެތް\nއަންނަ އަހަރު ވެސް އެއްވެސް ހޮނިހިރު ދުވަހެއްގައި ކައިވެނިކޮށް ނުދޭން ފެމިލީ ކޯޓުން ނިންމައިފި އެވެ. އެހެންވެ އަންނަ އަހަރުގެ ބައެއް ރީތި ތާރީހުތަކުގައި ކައިވެންޏެއް ނުކުރެވޭނެ އެވެ.\nއަނބިމީހާގެ އާމްދަނީ ކުޑަވާންޖެހޭނެ ކަމަށް ނުދެކޭތި\nމި ޒަމާނަކީ ފިރިހެނުންނާ އެއްވަރަށް ނުވަތަ އެއަށް ވުރެ ބުރަކޮށް އަންހެނުން މަސައްކަތްކޮށްގެން އާމްދަނީ ހޯދާ ޒަމާނެކެވެ. އެހެންވެ ކުރިއާ ހިލާފަށް އެހެން މީހުންނަށް ބަރޯސާވެގެން ދިރިއުޅޭ އަންހެނުންގެ އަދަދު މިހާރު އަންނަނީ މަދުވަމުންނެވެ.\nޓެނިސް ތަރި ރަފައެލް ނަޑާލް ކައިވެނިކޮށްފި\nސްޕޭންގެ މަޝްހޫރު ޓެނިސް ތަރި ރަފައެލް ނަޑާލް ހޯމަ ދުވަހު ކައިވެނިކޮށްފި އެވެ.


SunOnline: Sudange kureege sarukaarun hiyaanaaitheri vefaivaa faisaa thah hoadhumuge masaikai fahaifi\nސޫދާންގެ ކުރީގެ ސަރުކާރުން ހިޔާނަތްތެރިވެފައިވާ ފައިސާތައް ހޯދުމުގެ މަސައްކަތް ފަށައިފި\nމުހައްމަދު އައުޒަމް 01 Jun 2020, 16:18\nސޫދާންގެ ކުރީގެ ރައީސް އުމަރު އަލް ބަޝީރު -- ފޮޓޯ: ރޮއިޓާސް\nސޫދާންގެ ކުރީގެ ސަރުކާރުން ހިޔާނާތްތެރިވެފައިވާ ފައިސާތައް ހޯދުމުގެ މަސައްކަތް ފަށައިފި އެވެ.\nތިރީސް އަހަރުވަންދެން ވެރިކަން ކުރެއްވި ސޫދާންގެ ކުރީގެ ރައީސް އުމަރު އަލް ބަޝީރުގެ ވެރިކަން ވެއްޓުނީ މިދިޔަ އޭޕްރީލް މަހު ގެނައި މިލިޓަރީ ކޫއަކުންނެވެ.\nއުމަރު މިހާރު ވެސް ހުންނެވީ ކޮރަޕްޝަންގެ މައްސަލައެއްގައި ދެ އަހަރަށް ޖަލުގައެެވެ.\nސޫދާންގެ ސަރުކާރުން ބުނީ އުމަރު ލޫޓުވާލި ފައިސާގެ އަދަދު އެތަކެއް ބިލިއަން ޑޮލަރަކަށް އަރާނެ ކަމަށެވެ. އޭގެ ތެރޭގައި ރިއަލް އެސްޓޭޓާއި އަދި އެކި ޕްރޮޕަޓީތައް ވެސް ހިމެނެ އެވެ. އެހެން ނަމަވެސް ބައެއް އެސެޓްތައް އަނބުރާ ހޯދަން އުނދަގޫކަމަށް ސަރުކާރުން ބުނެ އެެވެ.\nކުރީގެ ސަރުކާރުގެ ކޮރަޕްޝަންގެ މައްސަލަތައް ބަލަން އެކުލަވާލައިފައިވާ ކޮމެޓީގެ ތަރުޖަމާނު ސަލާހު މަނާ ވިދާޅުވީ ކުރީގެ ސަރުކާރު އިސް ބޭފޫޅުންގެ ނަންނަމުގައި ހުރި ރިއަލް އެސްޓޭޓާއި ޕްރޮޕަޓީތަކުގެ އަދަދު 3.5 އަކާއި ހަތަރެއް ބިލިއަން ޑޮލަރަށް އަރާނެ ކަަމަށެެވެ.\nމިދިޔަ ޑިސެމްބަރު މަހު އެކުލަވާލި ކޮމެޓީން މިހާރު ވެސް ވަނީ ކޮރަޕްޝަނާ ގުޅޭ މައްސަަލަތަކާ ގުޅޭ ގިނަ ކަރުދާސްތަކެއް ހޯދައިފަ އެެވެ. އެގޮތުން ތިން ޓްރަކް ފުރޭވަރުގެ ލިޔުންތައް މިހާރު ފެނިފައިވާކަމަށް ވަނީ ބުނެފައެެވެ.\nކުރީގެ ސަރުކާރުގެ އިސްވެރިންނާއި އާއިލާގެ ބެފުޅުންގެ ނަންނަމުގައި ހުރި ހޮޓާތަކާއި ދަނޑުބިންތަކާއި ޝޮޕިން ސެންޓަރުތައް ވެސް މިހާރު ވަނީ ހޯދައިފަ އެވެެ.\nކުރީގެ ސަރުކާރުގެ ކޮރަޕްޝަންގެ މައްސަލަތައް ބަލަން އެކުލަވާލައިފައިވާ ކޮމެޓީގެ ތަރުޖަމާނު ސަލާހު މަނާ ވިދާޅުވީ އެތަންތަނުގެ އަސްލު އަގު ހޯދަން ބޭރުގެ ތަޖުރިބާކާރުން ގެންނާނެ ކަމަށެވެ.\nސޫދާނުގެ އިކޮނިމިސްޓެއްކަމަށްވާ މުހައްމަދު އަލް ނަޔަރު ވިދާޅުވީ ރިއަލް އެސްޓޭޓާއި ޕްރޮޕަޓީތައް ނީލަން ކިޔައިގެން ހިއްސާގެ ކުންފުނިތަކުގައި އިންވެސްޓްކުރެވޭނެ ކަމަށެެވެ.--- އޭއެފްޕީ\nސޫދާންގެ ކުރީގެ ސަރުކާރުން ހިޔާނާތްތެރިވި ފައިސާތައް ހޯދަނީ\nސޫދާނުން އެތައް ބިލިއަން ޑޮލަރެއް ދައްކަން ހުކުމްކޮށްފި\nސޫދާންގެ ބޮޑުވަޒީރު އަވަހާރަކޮށްލަން ހަމަލާއެއް ދީފި


Jeddah in Male ah: Hajj corporation ge thassavaru\nޖިއްދާއިން މާލެއަށް: ޙައްޖު ކޯޕަރޭޝަންގެ ތަޞައްވަރު\nހައްޖު ކޯޕަރޭޝަންގެ ހަވާލުގައި ހައްޖަށް ދިޔަ މީހަކު -- އަހުމަދު ޝުރާއު | އަވަސް\nޙައްޖު އަޅުކަމަކީ އިސްލާމްދީނުގެ މަތިވެރި ފަސްރުކުނުގެ ތެރެއިން އެއްރުކުނެވެ. އެއީ މުސްލިމު އިންސާނާގެ ކުޅަދާނަކަމާ ގުޅިފައިވާ ރުނުކެވެ. ކުޅަދާނަ ކަމަކީ މާލީ ކުޅަދާނަކަމާއި ޖިސްމާނީ ކުޅަދާނަކަމާއި ދަތުރުފަތުރުގެ އަމަންއަމާންކަމާ ގުޅިގެން ތަރުތީބުވެގެން އަންނަ ކަންކަމެވެ. ހެޔޮ ޞިއްޙަތެއްގައިވާމީހާ ޙައްޖަށް ދިއުމަށް ބޭނުންވާ އެންމެ މުހިންމު އެއް ކަމަކީ މާލީ ކުޅަދާނަ ކަމެވެ. މާލީ ކުޅަދާނަކަމަކީ މިޒަމާނުގައި ހޯދައިގަންނަން ދަތިކަމެއްނޫނެވެ. މިޒަމާނުގައި ހަރުދަނާ މާލީ ނިޒާމެއްގެ މައްޗަށް ޤާއިމުވެފައިވާ ޙައްޖަށް ގެންދިއުމުގެ ފުރިހަމަ އިދާރީ ނިޒާމެއް އޮތް ނަމޫނާ އެއް ޤައުމަކީ އެކުވެރި މެލޭޝިޔާއެވެ.\nމެލޭޝިޔާގެ ތަބުން ޙާޖީ ނުވަތަ މެލޭޝިޔާގެ ޙައްޖު ފަންޑަކީ 50 އަހަރުގެ ތާރީޚެއް އޮތް ވަރަށް ހަރުދަނާ އިސްލާމީ މާލީ މުއައްސަސާއެކެވެ. ވަރަށް އާދައިގެ ގޮތަކަށް ފެށިތަނެކެވެ. ނަމަވެސް އެތަނުގެ މަސައްކަތުގެ ސަބަބުން މެލޭޝިޔާގައި އިސްލާމީ މާލީ މުއައްސަސާތައް އުފެދި އެ މުއައްސަސާވެސް ޤާނޫނީ ގޮތުން ބާރު ލިބިފައިވާ ތަނަކަށް ވެގެން ދިޔައެވެ.\nއަޅުގަނޑު މެލޭޝިޔާގައި ކިޔަވަންހުރި ދުވަސްވަރު އެނިޒާމާ ބެހޭ ގޮތުން ވަރަށް ޝައުޤުވެރިކަމާއެކު ދިރާސާކުރީމެވެ. މިގޮތުން ލިބުނު މަޢުލޫމާތުގެ އަލީގައި އަޅުގަނޑުގެ ވަޒީރުކަމުގައި ހުރި ދުވަސްވަރު ދިވެހި ރާއްޖޭގައި ވަޤުފު ފަނޑާއި ޙައްޖު ފަންޑު ޤާއިމުކުރުމާއި ޒަކާތު ފަނޑު ތަރައްޤީކުރަން މަސައްކަތްކޮށްފައިވާނެއެވެ. ނަތީޖާއެއްގެ ގޮތުން ޒަކާތު ފަނޑު ވެސް އިތުރުކުރެވުނެވެ. ވަޤުފު ވެސް ކާމިޔާބުވިއެވެ. ޙައްޖު ފަނޑު ވެސް (ކޯޕަރޭޝަން) އުފެދުނެވެ. މި ތިން ދާއިރާއަށް މިނިސްޓްރީ އޮފް އިސްލާމިކް އެފެއާޒުން ޤާނޫނުތައް ވެސް ޑްރާފްޓްކުރިއެވެ. ބައެއް ޤާނޫނުތައް އޭޖީ އޮފީހަށް ވެސް ފޮނުވާފައިވާނެއެވެ. ޒަކާތާއި ވަޤުފު ފަންޑު ތަރައްޤީ ކުރުމުގެ މައްޗަށް ފަހުން މަޒްމޫން ލިޔާނަމެވެ.\nރާއްޖޭގެ ޙައްޖުގެ ނިޒާމު\nއާދެ! އަޅުގަނޑު މަޤާމާ ޙަވާލުވި ވަގުތަކީ ރާއްޖޭގެ ޙައްޖުގެ ނިޒާމަށް ބޮޑެތި ގޮންޖެހުންތަކެއް ކުރިމަތިވެފައި އޮތް ދަނޑިވަޅެކެވެ. ޙައްޖަށް މީހުންގެންދާ ބައެއް ޖަމާޢަތްތަކުން ރައްޔިތުން އަތުން ފައިސާ ނަގައިގެން ޙައްޖަށް ނުގެންދެވި އެތައް ބަޔަކު ޙާލުގައި ޖެހިފައިވީ ވަގުތެކެވެ. މިކަމަށް ދާއިމީ ޙައްލެއް ހޯދައި ޙާލުގައި ޖެހިފައިވާ މީހުން ޙައްޖަށް ފޮނުވޭނޭ ގޮތްތަކެއް ވޭތޯ މަސައްކަތް ފެށީމެވެ. ޙާލުގައި ޖެހިފައިވާ ބައެއް މީހުންނަށް ސަރުކާރުގެ މާލީ އެހީތެރިކަން ހޯދިނީމެއެވެ. އަދި ދުނިޔޭގެ އެކި ކަންކޮޅުތަކުގައި ތިއްބެވި ރަހުމަތްތެރި ނަތަވަސް މީހުންގެ އަރިހުގައި ދަންނަވައިގެން ގިނަ ބަޔަކަށް ފަނޑު ހޯދައި އެމީހުންގެ ހިތްދަތި ކަމަށް ނިމުން ގެނެސް އެ އެންމެން ޙައްޖަށް ފޮނުވީމެވެ.\nރާއްޖެއިން ޙައްޖަށް މީހުން ގެންދިއުމުގެ ނިޒާމު ޒަމާނީ އުޞޫލެއްގެ ތެރެއަސް ފެއްތުމަށް ދައުލަތުގައި ޙައްޖު މުއައްސަސާއެއް އުފެއްދުމަށްޓަކައި ބޭރު ޤައުމެއްގެ ޙައްޖު މުއައްސަސާއަކާ ވާހަކަ ދެއްކުމުން އެކަމުގައި އެމީހުންނަށް ފީއެއް ދައްކަން ޖެހޭ ކަމަށް މަޢުލޫމާތު ލިބުނެވެ. ގާތް ގަނޑަކަށް 1.5 މިލިޔަން ޑޮލަރގެ ފީއެއް ދައްކަންޖެހެއެވެ. އެއީ ތަޖުރިބާ ޙިއްސާކުރުމާއި ރާއްޖޭގައި އެފަދަ މުއައްސަސާއެއް ޤާއިމު ކުރުމުގައި އެހީތެރިވެދިނުމާއި މުވައްޒަފުން ތަމްރީނުކުރުމުގެ ބަދަލެއްގެ ގޮތުންނެވެ. އެވަރުގެ މާލީ ކުޅަދާނަ ކަމެއް އެވަގުތު މިނިސްޓްރީގައި ނެތެވެ. ދެން އަޅުގަނޑުމެން ވިސްނީ އަޅުގަނޑުމެންނަށް އެހެން ބައެއްގެ އެހީތެރިކަމެއްނެތި އެކަން ކުރެވޭނޭ މަގެއް ހޯދުމަށެވެ.\nޙައްޖު ކޯޕަރޭޝަން އުފެއްދުން\nޙައްޖުގެ ނިޒާމު ރާއްޖޭގައި ޤާއިމު ކުރުމަށް މޯލްޑިވްސް ޙައްޖު ކޯޕްރޭޝަން ވުޖޫދު ކުރުމަށް އެދި ރައީސް ޑރ. މުޙައްމަދު ޥަހީދު ޙަސަން އަށް ދެންނެވީމެވެ. އެއަށް ފަހު މި ކޮންސެޕްޓް ރަނގަޅަށް އެގި ވަޑައިގަންނަވާ ޢިލްމީ ބޭފުޅެއްކަމުގައިވާ ޑރ. އައިޝަތު މުނީޒާ ލިޑަރޝިޕްގެ ދަށުން މޯލްޑިވްސް ޙައްޖު ކޯޕަރޭޝަން ވުޖޫދުކުރުމަށްޓަކައި މަސަތްކަތްފެށީމެވެ. 2013 ވަނަ އަހަރު މުއައްސަސާ އުފައްދަވައި އަޅުގަނޑުގެ އެދުމުގެ މަތީން އެއްވެސް ސިޔާސީ ޕާޓީ އަކަށް ނިސްބަތްނުވާ މާލީ އަދި އިޤްތިޞާދީ ދާއިރާއިން މަތީ ތަޢުލީމު ޙާޞިލްކޮށްފައިވާ ޓީމެއް ބޯޑު މެންބަރުންގެ ގޮތުގައި އައްޔަންކުރެއްވިއެވެ. އަދި މޯލްޑިވްސް ޙައްޖު ކޯޕަރޭޝަންގެ ޤަވާޢިދު ފުރަތަމަ ހެދިއިރު އޭގައިވާ ގޮތުން ބޯޑަށް އާދެވޭނީ ވެސް މާލީ އަދި އިޤުތިޞާދީ ދާއިރާއިން މަތީ ތަޢުލީމު ޙާޞިލްކޮށްފައިވާ ފަރާތްތަކަށެވެ. ނަމަވެސް ފަހުން ވަނީ އެ އުޞޫލުތަކަށް ބަދަލު ގެނެސްފައެވެ.\nމޯލްޑިވްސް ޙައްޖު ކޯޕަރޭޝަން އުފެއްދުމަށް ކުރެވުނު މަސައްކަތް ކާމިޔާބުވެ ކޯޕަރޭޝަންގެ ޢަމަލީ މަސައްކަތްފަށައި ފުރަތަމަ ދަތުރުގައި 500 މީހުންނާއެކު އަޅުގަނޑުވެސް ޙައްޖުގައި ބައިވެރިވީމެވެ. ޙައްޖު ކޯޕަރޭޝަންގެ އިންވެސްޓްމަންޓެއްގެ ގޮތުގައި ދިވެހިން ތިބުމަށާއި ކުއްޔަށް ދިނުމަށް މައްކާގައި ހޮޓަލެއް ޤާއިމުކުރުމުގެ މަސައްކަތްކުރެވުނެވެ. އެކަމަށް ފެހި ސިގްނަލްވެސް ލިބުނެވެ. ކޯޕަރޭޝަންގެ އަމާޒަކަށް އޮތީ ރައްޔިތުން ޑިޕޮސިޓް ކުރާ ފައިސާއިން އިންވެސްޓްކުރަމުން ގޮސް ފައިދާ އިތުރުކުރުމެވެ. އަދި ކޯޕަރޭޝަންގެ މެންބަރުން އަތުން މަދު އަދަދެއް ނަގައި ގިނަ ދުވަސްތަކަކަށް އިންވެސްޓްކޮށް ޢާއިލާއަށް ވެސް ވާރިސުންނަށް ވެސް ވާރުތަވާ ގޮތަށް ޙައްޖަށް ދިއުމުގެ މާލީ ނިޒާމެއް ޤާއިމު ކުރުމެވެ. އަދި ކޯޕަރޭޝަނަށް ރަށެއް ހޯދައި ތަރައްޤީކުރުމަށް އެކުވެރި ދައުލަތްތަކުގެ ކަމާބެހޭ ބޭފުޅުންނާ މަޝްވަރާ ކުރީމެވެ.\nއެސްޓީއޯ އަށް ޙައްޖު ކޯޕަރޭޝަނުން 50 މިލިއަން ރުފިޔާ ދީގެން ކޯޕަރޭޝަނަށް ފައިދާވާ ގޮތަށް ތެލުގެ ވިޔަފާރިއަށް ކޯޕަރޭޝަނުން އިންވެސްޓް ކުރިއެވެ. އެއިން ކޯޕަރޭޝަނަށް ފައިދާވެސް ވިއެވެ. އަޅުގަނޑުގެ މިނިސްޓަރުކަމުގައި އެއްވެސް ސިޔާސީ ނުފޫޒެއް ކޯޕަރޭޝަނަކަށް ނުހިންގަމެވެ. އަޅުގަނޑުމެންގެ އަޒުމަކަށް އޮތީ އެ މުއައްސަސާ ދެމެހެއްޓެނިވިގޮތަކަށް ތަރައްޤީކޮށް ކެރިފޯރުންތެރި، ޤާބިލު މުއައްސަސާއަކަށް ހެދުމެވެ. އެ ހުވަފެންމަތީގައި ތިއްބައި5މޭ 2015 ގައި އަޅުގަނޑު މިނިސްޓަރު ކަމުން އިސްތިޢުފާ ދޭން ޖެހުނެވެ. އަޅުގަނޑު ވަކިވި އިރު މޯލްޑިވްސް ޙައްޖު ކޯޕަރޭޝަންގައި 120 މިލިއަނަށް ވުރެ ގިނަ ފައިސާ ރައްޔިތުން ޑިޕޮސިޓްކޮށްފައި ހުއްޓެވެ. ކޮންމެއަކަސް އެ ޞަފްޙާ ނިމުނީއެވެ.\nހައްޖު ކޯޕަރޭޝަންގެ ހަވާލުގައި އުމްރާއަކަށް ދިޔަ ދިޔަ ބައެއް: --\nޙައްޖު ކޯޕަރޭޝަންގެ ތަޞައްވަރު\nމޯލްޑިވްސް ޙައްޖު ކޯޕަރޭޝަން އަކީ ޙައްޖު ޖަމާޢަތެއްނޫނެވެ. އެއީ ޙައްޖުގެ ޚިދުމަތްތައް ރައްޔިތުންނަށް ފެންވަރު ރަނގަޅު ގޮތުގައި ލުއި ފަސޭހަކަމާއި އެކީ އަޅުކަން އަދާކުރެވޭނެ އެންމެހައި ވަސީލަތްތަކާއި އެކީ ފޯރުކޮށްދޭނެ އަދި ޙައްޖަށް ދިޔުމުގެ ގަސްދުގައި ފައިސާ އެއްކުރާ ފަރާތްތަކުގެ ފައިސާ އަމާނާތްތެރިކަމާއި އެކު ބަލަހައްޓައިދީ، އެ ފައިސާ އިންވެސްޓުކޮށް އެ އިންވެސްޓުމަންޓުތަކުން ލިބޭ ފައިދާ ޙައްޖަށް ދިއުމުގެ ގަސްދުގައި ހުރި ފަރާތަށްދީ، އަމިއްލައަށް ފައިސާ ރައްކާކޮށްގެން ޙައްޖަށްދެވޭ މުއްދަތު ކުރުކޮށްދީ، ޓްރާންޕޭރަންޓު ނިޒާމެއްގެ ދަށުން ޙައްޖު ކޯޓާ ކަށަވަރުކޮށްދީ އަދި ދުރާލާ ޙައްޖަށްދާ މީހުން ތައްޔާރުވުމަށްޓަކައި ނަފްސާނީ، ޖިސްމާނީ އަދި ރޫޙާނީގޮތުން ބޭނުންވާ ތަމްރީނު ފޯރުކޮށްދޭ ސަރުކާރުގެ ސަތޭކަ ޕަސެންޓު ހިއްސާ އޮތް ކުންފުންޏެކެވެ.\nމޯލްޑިވްސް ޙައްޖު ކޯޕަރޭޝަން ވުޖޫދަށް އައުމަށްފަހު ދިވެހި ރައްޔިތުންނަށް ޙައްޖަށް ދިއުމުގައި އެތައް ލުއި ފަސޭހަތަކެއް ލިބި ކޮންސިއުމަރ ޕްރޮޓެކްޝަން އައު ގަވާއިދުތަކެއް ވުޖޫދަށް އައެވެ. ޕްރައިވެޓު ޙައްޖު ކުންފުނިތަކުން ޒަމާނުއްސުރެ ދެމުން އައި ޙައްޖު އަދި ޢުމްރާގެ ޚިދުމަތްތަކަށް އިންޤިލާބީ ބަދަލުތަކެއް ގެންނަން މަޖުބޫރު ކުރުވިއެވެ. ޙައްޖު ޚިދުމަތް ހޯދުމަށް ދައްކާ އަގުގެ އިތުރަށް އެންމެ ލާރިއެއްވެސް ނުނަގައި ޙައްޖުގެ އަޅުކަން އަދާކުރުމުގެ ފުރުސަތު ތަނަވަސްވެ ޙައްޖު ކޯޓާ އަށް ސަލާން ނުޖަހައި ވަކި ނިޒާމެއްގެ ތެރެއިން ޙައްޖު ކޯޓާ ލިބޭނެ ކަމުގެ ޔަޤީންކަން ލިބިގެން ދިޔައެވެ. އަދި މަކަރުވެރިކަމާއި އޮޅުވާލުމުގެ ދަލެއްގައި ނުޖެހި ޙައްޖަށް ގޮސް ފުރިހަމަ ޚިދުމަތްތަކެއް ޒަމާނީ ފަސޭހަތަކާއެލު ލިބިގެން އެނބުރި އާއިލާ ގާތަށް ދިވެހިރާއްޖެއަށް އާދެވޭނެކަމުގެ އުއްމީދު ލިބިގެން ދިޔައެވެ. އަދި އިންޓަރނެޓުގެ ފަސޭހަތަށް ހިލޭ ލިބި ސޯޝަލް މީޑިއާ މެދުވެރިކޮށް ވަގުތުން ވަގުތަށް ޙައްޖުވެރިންގެ އަޕްޑޭޓުތައް ފޯރުވައިދީ މިއީ ކޮންމެ ޕްރައިވެޓު ޙައްޖު ކުންފުންޏަކުން ކުރަން ލާޒިމް ކަމަކަށް ހަދައިފިއެވެ.\nނިކަމެއްޗަކާއި ބޭފުޅެއްގެ ނުވަތަ މަތީ މަޤާމެއްގައި އުޅުއްވާ ފަރާތެއްގެ ތިމާގެ ކަމަކަށް ބެލުމެއް ނެތި އެއްފެންވަރެއްގެ ޚިދުމަތް ޙައްޖު އަދި ޢުމްރާގެ އަޅުކަމުގައި ލިބިގެން ދިޔައީ މޯލްޑިވްސް ޙައްޖު ކޯޕަރޭޝަން ވުޖޫދަށް އައުމުންނެވެ. ފުރަތަމަ ފަހަރަށް ބްރޫނާއީގެ ޙައްޖުވެރިން ބައިތިއްބާ ފެންވަރު ރަނގަޅު ހޮޓަލެއްކަމުގައިވާ ހޮޓެލް ދައްލާ އަޖްޔާދުގައި ދިވެހިން ބައިތިއްބާ، ޙައްޖުގެ އަޅުކަމަށްދާއިރު ލިބެންޖެހޭ ޚިދުމަތުގެ ފަންވަރުން އަމަލީ ގޮތުން ދިވެހިންނަށް ދައްކައިދިނީ މޯލްޑިވްސް ޙައްޖު ކޯޕަރޭޝަނުންނެވެ.\nޙައްޖު ކޯޓާ ޔަޤީންކުރާ ނިޒާމު ދެފުއްފެންނަގޮތަށް ބައްޓަން ކުރުމަށްޓަކައި މެލޭޝިޔާ އަދި ސިންގަޕޫރު ފަދަ ޤައުމުތަކުން އިބްރަތް ޙާސިލުކޮށް، މޯލްޑިވްސް ޙައްޖު ކޯޕަރޭޝަންގެ ޚިދުމަތްފެށީވެސް އެކަމަށް އެކަށޭނެ އައިޓީ ނިޒާމެއް ތަޢާރަފުކޮށް، އެ ނިޒާމުގެ ތެރެއިން ފައިސާ ދައްކާ ފަރާތްތައް، ފައިސާ ދައްކާ ތަރުތީބުން ކޯޓާދެވިގެންނެވެ. އަދި އެ މުއައްސަސާއިން ޚިދުމަތްދިނުމަށް ކަނޑައެޅި އުޞޫލު ގެޒެޓުކޮށް، އެ އުޞޫލުގައި ބަޔާންކޮށްފައިވާ ގޮތުގެ މަތިން ތަރުތީބުކޮށްގެން ދެފުށްފެންނަ ނިޒާމެއްގެ ދަށުން ޚިދުމަތްދޭން ފެށުން ވެގެން ދިޔައީ ދިވެހި ރައްޔިތުންގެ އިތުބާރާއި ލޯބި މި ނިޒާމަށް ލިބި، މި މުއައްސަސާގެ މުހިއްމުކަމާއި ބޭނުންތެރިކަން ދިވެހިން ބަލައި ގަތުމެވެ. ޙައްޖުގެ އަޅުކަމަށް ޙައްޖަށްދާ ފަރާތްތަށް އަހުލުވެރިކުރުމަށް ބާއްވާ ޓްރެއިނިންގްތަކުގެ ފެންވަރު ހުންނަންވީ މިންގަޑުވެސް ދިވެހި މުޖުތަމަޢަށް ކަނޑައަޅައިދިނީ މި މުއައްސަސާއިންނެވެ.\nފުރަތަމަ ފަހަރަށް ރާއްޖޭގައި ޙައްޖުގެ އަޅުކަން ފުރިހަމަ ކުރާނެގޮތް ކައުބާ، ސަފާ އަދި މަރުވާ މޮޑެލް އެއް ބޭނުންކޮށްގެން ރައްޔިތުންނަށް ފަހުމުވާގޮތަށް ތަމްރީނުކުރަން ފެށީ މޯލްޑިވްސް ޙައްޖު ކޯޕަރޭޝަނުންނެވެ.\nސައޫދީއަރަބިއްޔާއަށް ދިއުމަށްފަހު، ކޮންމެ ހާޖީ އަކަށް ހިލޭ ސިމެއް ލިބުމަކީ އެމީހުންގެ ޙައްގެއްކަން އަންގައިދިނީ ވެސް އެ މުއައްސަސާއިންނެވެ. އަދި އަޅުކަމުގައި އުޅޭއިރު، ސިއްހަތަށް ބަލާނެގޮތް ކިޔައިދީ ވަކި ޤަވާއިދަކުން ޙާޖީންގެ ސިއްޙީ ހާލަތު ބަލައި ހަދައިދޭން ފެށީ މޯލްޑިވެސް ޙައްޖު ކޯޕަރޭޝަނުންނެވެ. އަދި ތަވާފުކުރުމަށްދާއިރު ބައެއް ފަހަރު ޙާޖީ އިން ގެއްލި، ދިވެހިން ވަކި ކުރަން ނޭނގޭތީ، ހެޑްފޯނު ސިސްޓަމެއް މެދުވެރިކޮށް ތަވާފުގެ ކަންތައް ކުރިއަށްގެންދަން ފަށައި، އަދި ޙައްޖުގެ ދަތުރުގައި ބޭނުންކުރާނެ ލުއި ފަސޭހަ ހަތަރު ފުރޮޅުލީ ޙައްޖު ކޯޕަރޭޝަނުގެ ޚާއްސަ ޑިޒައިނެއްގެ ދަތުރު ދަބަސް ހަދައި، އެއަރޕޯޓުން ޙާޖީންގެ ފޮށީ ފާހަގަކުރަން ނޭގިގެން ފޮށީ ގެއްލޭ ހާދިސާތަކުން ސަލާމަތްކޮށް، އަތަށް ފަސޭހަ، ކޮނޑުގައި އަޅުވައިގެން އުފުލަންޖެހޭ އަތްދަބަހުގެ ބަދަލުގައި، ފުރޮޅުލީ އަތްދަބަސް ތަޢާރަފުކޮށް ޙައްޖު އަގުގެ ތެރެއިން ޙައްޖަށްދާ ފަރާތްތަކަށް ލިބޭ އެއްޗެއގޮތުގައި ހަމަޖެހިގެން ދިޔައެވެ.\nހަމައެހެންމެ އުނަގަނޑުގައި އަޅައި ދަބަހަށް ޙަރަމަށް ވަންނައިރު ފައިވާންލެވޭ ގޮތަށް ހަދައި، ފައިވާން އަތުން އުފުލަންޖެހުމުގެ ތަކުލީފުން ދުރުކޮށްދިނެވެ. މިގޮތުން، ކޮންމެ އަހަރުގެ ތަޖުރިބާއަކަށް ބަލައި ދަބަސްތަކުގެ ފަރުމާތަކަށް ބަދަލު ގެނެސް، ލުއި ފަސޭހަގޮތަކަށް ދަބަސްތައް ބައްޓަންކުރެވޭތޯ މޯލްޑިވްސް ޙައްޖު ކޯޕަރޭޝަނުން ބެލިއެވެ. އަދި އަމިއްލަ ބާރު ނުފޯރުވޭ ކަންކަމުން ދިމާވާ ލަސްތައް؛ އެއީ ފްލައިޓު ލަސްވެގެންވިޔަސް ނުވަތަ ބަސްދަތުރު ލަސްވެގެން ވިޔަސް؛ އެފަދަ ހާދިސާތަކުގައި ކައިބޮއިހެދުމަށް އަމިއްލަ ފައިސާއިން ޚަރަދުތަކެއްގޮސް، ބައެއް ޙާޖީންނަކީ އެފަދަ މާލީ ތަނަވަސްކަން ނުހުންނަ ފަރާތްތަކަށްވެ، ދިމާވާ ބަނޑުހައިހޫނުކަމުން ސަލާމަތްކުރުމަށް، ޙައްޖުވެރިންނަށް ޚާއްސަ ކާނާ ޕެކޭޖެއް ތަޢާރަފުކޮށް ދަތުރުމަތީ ދެވެން ފެށުނެވެ. އާއްމުކޮށް މިފަދަ ކުއްލި ހާލަތްތަކުގައި ޕްރައިވެޓު ޙައްޖު ކުންފުނިތަކުން ގިނފަހަރާ ދޫކޮށްލަނީ އެމީހަކާއި އެމީހަކަށެވެ. ޙައްޖު ދަތުރުތަކުގައި ފައިސާ އަދި އަގުބޮޑުތަކެތި ގެއްލި ދިމާވާ ކުއްލި ހިތާމަވެރި ހާދިސާތަކާއި އަދި ކާރިސާތަކުން ރައްޔިތުން ސަލާމަތްކުރުމަށް މޯލްޑިވްސް ޙައްޖު ކޯޕަރޭޝަނުން އިސްނަގައިގެން އަޔާދީ ތަކާފުލް އާ ގުޅިގެން ފުރަތަމަ ފަހަރަށް ރާއްޖޭގައި ޙައްޖު އަދި ޢުމްރާ ތަކާފުލް ތަޢާރަފުކުރެވުނެވެ.\nޙައްޖުވެރިންގެ ވެލްފެއަރ އަށްޓަކައި ޙައްޖު ކޯޕަރޭޝްނުން ޚިދުމަތްތައް ދިނުމުގެ މިންގަނޑުތައް އެކުލަވާލުން ވެގެން ދިޔައީ ޕްރައިވެޓު ޙައްޖު ކުންފުނިތަކުން ދޭ ޚިދުމަތްތައްވެސް ހަރުދަނާ ކުރަން މަޖުބޫރުވި ކަމަކަށެވެ. ޝަރީޢާ ގަވަރނެންސްގެ ނިޒާމު ކުންފުނީގައި ޤާއިމުކުރުމަށްޓަކައިވަނީ، ޝަރީޢާ އެޑްވައިޒަރީ ކޮމިޓީއެއް އެކުލަވާލައި، އަޅުކަމާއި ގުޅޭ ކަންކަމުގައި ދިމާވާ ޝަރީޢާ މައްސަލަތަކުގައި ރަޢުޔު ހޯދޭނެ ނިޒާމެއް އެކަށައަޅާފައެވެ. ޙައްޖުގެ ފައިސާ ބެލެހެއްޓުމަށް ކުންފުނީގައި ޤާއިމުކޮށްގައިވަނީ ޙައްޖު ފައިސާއަށް ޚާއްސަ ވަކި އެކައުންޓެކެވެ. މި އެކައުންޓުގެ ފައިސާއިން ކުންފުނީގެ ކެޕިޓަލް އެއްވެސް ޙަރަދަކަށް ހޭދައެއް ނުކުރެވޭނެއެވެ. ކެޕޓަލް ޚަރަދުތައް މެނޭޖުކުރުމަށް ޤާއިމުކުރެވިފައިވާ އެކައުންޓުން ކުންފުނީގެ އެކައުންޓުން ކުންފުނީގެ ކަންކަމަށް ފައިސާ ޚަރަދުކުރެވޭނެއެވެ.\nކޮންމެ އަހަރަކުވެސް ޙައްޖަށް ދާން ކަނޑައަޅާފައިވާ ފަރާތްތަކުގެ ޙައްޖު އަގަށް ދެއްކި ފައިސާ ޙައްޖު މޫސުމުގައި، ޙައްޖު އެކައުންޓުން ނަގައި، އެ ފައިސާ ޙައްޖުގެ އިންތިޒާމުތައް ހަމަޖެއްސުމަށް ހޭދަކުރެވެއެވެ. މިނޫން ގޮތަކަށް ޙައްޖު އެކައުންޓުން ފައިސާ ކުންފުނި ހިންގުމަށް ނުވަތަ އެއަހަރަށް ކަނޑައެޅި ޙައްޖު ބަޖެޓުން ހަމަނުޖެހިގެން އެހެން ޙާޖީންގެ ފައިސާ އިތުރަށް ނުނެގޭނެ ނިޒާމުވާނީ އޭރުގެ ބޯޑުން ވަނީ ކޯޕަރޭޓް ގަވަރނެންގެ އުޞޫލު ކަނޑައަޅައި ޤާއިމުކޮށްފައެވެ. މިސާލެއް ދަންނަވާނަމަ، ފަތުޙު ކުންފުނިން ޙައްޖަށް ނުގެންދެވުނު ފަރާތް ގެންދިޔުމުގެ ޒިންމާ، ޙައްޖު ކޯޕަރޭޝަނާއި ސަރުކާރުން ހަވާލުކުރުމުން، ޙައްޖު އެކައުންޓުގައި އެބައިމީހުން ޙައްޖަށް ގެންދެވޭނެ ފައިސާހުރި ނަމަވެސް، ބޯޑުން އެފައިސާ އެއީ ކުންފުނީގެ ފައިސާގެ ގޮތުގައި ބައްލަވާފައެއްނުވެއެވެ. ޙައްޖު ކުންފުނީގެ ކެޕިޓަލް އެކައުންޓުގައި އެވަރަށް ފައިސާ ނެތުމުން، ފަތުޙު ކުންފުނީގެ ޙައްޖުވެރިންގެ ކަންކަން ހަމަޖެއްސީ ސަރުކާރު ބަންދު ދުވަހަކާ ދިމާވުމުން، ސަރުކާރުން ފައިސާ ދައްކާ ގޮތަށް ކްރެޑިޓް އުޞޫލުގެ ދަށުންނެވެ.\nޙައްޖުވެރިއެއްގެ ފައިސާގެ ލޯ ލާރިއެއްގައި ފަހުން ދޭ ގޮތަށް ވެސް ޖެހުމުގެ އުޞޫލެއް ހަމަޖެހިފައެއް ނޯވެއެވެ. އަދި ޙައްޖު އެކައުންޓާއި ކުންފުނީގެ ކެޕިޓަލް އެކައުންޓަކީ ހަމައެކަނި އެކައުންޓިންގެ އުޞޫލުން ވަކިކުރެވިފައިވާ އެކައުންޓުތަކެއް ނޫނެވެ. ވަކި ބޭންކު އެކައުންޓުން ވަނީ މި ދެ އެކައުންޓު އެކުވުން ހުއްޓުވައިފައެވެ. މީގެއިތުރުން، ޙައްޖު އެކައުންޓުގައިވާ ފައިސާ އިންވެސްޓުކޮށްގެން އެއިން ފައިދާ ހޯދައި އެއްބަސްވެފައިވާގޮތަށް އެ ފައިދާ ބެހުމަކީ އިސްލާމިކް ފަންޑެއް މެނޭޖުކުރުމުގައި ބޭނުންކުރާ ގޮތެވެ. ޙައްޖު ފަންޑަށް ފައިސާ އިތުރުކުމަށްޓަކައި ސަރުކާރުގެ އޮފީސްތަކާއި އެކު ވަނީ މުވައްޒަފުން ޙައްޖަށް ދިއުމުގެ ލުއިފަސޭހަގޮތް ހަމަޖެއްސުމަށް އެމްއޯޔޫތަކުގައި ސޮއި ކުރަން ފެށިފައެވެ. އިސްލާމިކް ފަންޑު މެނޭޖުމަންޓު އުޞޫލުތަކުގެ ހިފަހައްޓައި ޞުކޫކް އަދި އެހެނިހެން ޕްރައިވެޓް އިންވެސްޓުމަންޓު ޕްރޮޑަކްޓުތަކުގައި ފައިދާ ލިބޭ ގޮތަށް ޙައްޖު ފަންޑު މޭނޭޖުކޮށް، އިސްލާމިކް ޓުވަރިސްޓް ރިސޯޓު ހަދައި، ސަޢޫދީ ގައި ބޭނުންކުރާނެ އަމިއްލަ ބަސްތައް ގަނެ، މައްކާގެ މާތް ބިމުގައި ދިވެހިންނަށް ޚާއްސަ ހޮޓަލެއް ހަދައި ދިވެހިންގެ ޙައްޖު ފަންޑު ދެމެހެއްޓެނިވިގޮތަކަށް ތަރައްޤީކުރަމުން ގެންދިޔުމަކީ އަޅުގަނޑުގެ ހުވަފެނެވެ. އެދުވަސް ﷲ ގެ އިރާދަފުޅާއި އެކު އަދި ފެންނާނެ ކަމަށް އުންމީދުކުރަމެވެ. އެތަނާމެދު އޮތް އުންމީދާއި ބައެއް ޚިޔާލުތައް ޙިއްސާކޮށްލަން ބޭނުންވެއެވެ. އެތަން ކުރިއެރުވުމުގައި ކުރުމަށް އަޅުގަނޑަށް ފެންނަ ބައެއްކަންކަން ދަންނަވާލާނަމެވެ.\n1- މޯލްޑިވްސް ޙައްޖު ކޯޕަރޭޝަނަކީ އެތަނުގެ މައްޗަށް އެއްވެސް ސިޔާސީ ނުފޫޒެއް އޮންނަ ތަނަކަށް ވެގެން ނުވާނެއެވެ. އެތަނަކީ މިނިވަންކަމާއެކު ހިނގާ ތަނަކަށް ވާންޖެހޭނެއެވެ. އަދި ދީނީ ގޮތުންނާއި އިސްލާމީ ކަންކަމުގައި އިރުޝާދު ދިނުން ފިޔަވައި އެހެން ދައުރެއް އެތަނުގެ މައްޗަށް އިސްލާމީ މިނިސްޓްރީން ވެސް އަދާކޮށްގެން ނުވާނެއެވެ. އެއީ މުސްތަޤިއްލު ތަނެކެވެ. އެތަނުގެ ބެލެނިވެރި ފަރާތަކީ އުފެދުނު އިރު ވެސް މިނިސްޓްރީ އޮފް ފިނޭންސްއެވެ.\n2- މޯލްޑިވްސް ޙައްޖު ކޯޕަރޭޝަނުގެ ޗެއާމަން އަކީ ކަމާ ގުޅޭ ދާއިރާގެ ޢިލްމާއި ތަޖުރިބާ ހުރި އިސްލާމީ މާލީ އަދި އިޤުތިޞާދީ ފަލްސަފާގެ ޢިލްމު ދަންނަ މީހަކަށް ވާންޖެހޭނެއެވެ. ޗެއާމަންއަކީ އެތަނަށް މަގު ދައްކާމީހާ ކަމުން އެފަދަ ޢިލްމާއި ތަޖުރިބާ ނެތް ނުވަތަ ކަމާ ގުޅޭ ދާއިރާ ނޫން ދާއިރާއެއްގެ މީހަކު އެތަނުގެ ހުންގާނުގައި ހުރުމަކީ އެތަން ކުރިއަރަންޖެހޭ މިންވަރަށް ކުރި އަރައި ދިއުމަށް އެޅޭނެ ހުރަހަކަށް ވެދާނެއެވެ. ކޮންމެވެސް ކަންތައްތަކެއް ނުކުރެވޭނެ ވާހަކަ އެއްނޫނެވެ. މާތް ﷲގެ ހެޔޮ ރަޙުމަތްފުޅުން މިއަދު ރާއްޖޭގައި އިސްލާމީ އިޤުތިޞާދުގެ ދާއިރާއިން މަތީ ތަޢުލީމު ޙާޞިލްކޮށްފައިވާ ޒުވާނުން ވަރަށް ގިނައެވެ. އެ ފަރާތަކަށް ދައުލަތުން ވަޒީފާގެ ފުރުޞަތު ދިނުމަކީ މުހިންމު ކަމެކެވެ.\n3- ޙައްޖު ކޯޕަރޭޝަންގެ ޙައްޖު އޮޕްރޭޝަނަލް މެނޭޖަރަކަށް ހުންނަންވާނީ ޙައްޖުގެ ކަންކަން ރާވާތަރުތީބު ކުރާ ގޮތް ދަންނަ އިދާރީ ތަޖުރިބާހުރި މީހެކެވެ. އެއީ ހަމަ އެކަނި ފަތުވާދޭ މީހަކަށް ވެގެން ނުވާނެއެވެ. އަދި އެ މީހަކު ސިޔާސީ ޕާޓީ އެއްގެ ޙަރަކާތްތެރި މެންބަރަކަށް ވެސް ވެގެން ނުވާނެއެވެ. އެހެން ވެއްޖެ ނަމަ ޙައްޖު ކޯޕަރޭޝަން ވެގެން ދާނީ އެމީހުންގެ ޖަގަހައަކަށެވެ. ތަނުގެ މަޤުޞަދު ގެއްލުވާލާނެއެވެ.\n4- ޙައްޖު ކޯޕަރޭޝަންގެ އެމްޑީ އަކަށް ހުންނަންވާނީ މާލީ އަދި އިޤުތިޞާދީ ދާއިރާއިން މަތީ ތަޢުލީމު ޙާޞިލްކޮށްފައިވާ ވިޔަފާރީގެ އުޞޫލުތައް ދަންނަ އަދި އިސްލާމީ އިޤުތިޞާދީ ދާއިރާގެ ޢިލްމާއި ތަޖުރިބާ ހުރި މީކެވެ. ތަން ކުރިއަރައިދާނީ އެއިރުންނެވެ.\n5- ޙައްޖު ކޯޕަރޭޝަނަށް ޤާނޫނެއް ހަދައި ރާއްޖެއަށް ލިބޭ ހުރިހާ ޙައްޖު ކޯޓާއެއް ދޭންވީ މޯލްޑިވްސް ޙައްޖު ކޯޕަރޭޝަނަށެވެ. މޯލްޑިވްސް ޙައްޖު ކޯޕަރޭޝަން އުފެއްދި އިރުވެސް ވިސްނުމަކީ ގްރެޖުއަލީ އެގޮތައް ހެދުމެވެ. ރައްޔިތުން ދުރާލާ ފައިސާ ދައްކާނީ މުއައްސަސާއަށެވެ. އެއަށް ފަހު މުއައްސަސާއިން ވަކި ޢަދަދަކަށް މީހުން ޙައްޖަށް ގެންގޮސްފައި، އަދި މުއައްސަސާއިން ޤަބޫލުކުރާ ފެންވަރުގެ ޚިދުމަތްދޭ ޓްރެވަލް އެޖެންޓުން މެދުވެރިކޮށް ކޮންމެވެސް ވަރަކަށް މީހުން ފޮނުވާނީއެވެ. އެފަދަ ޓްރެވަލް އެޖެންޓުންގެ ތެރޭގައި ޙައްޖާއި ޢުމްރާގެ ވީއައިޕީ ޚިދުމަތްދޭ އެޖޭންޓުން ތިބުމަކީ ވެސް މުހިންމު ކަމެކެވެ. އެއިރުން ޕްރައިވެޓް ސެކްޓަރ ވެސް ބައިވެރިކުރުވުނީއެވެ. އެފަރާތްތަކުން ދޭ ޚިދުމަތުގެ އަގު އަދާކުރާނީ ކޯޕަރޭޝަނުނުންނެވެ. ރައްޔިތުން ސީދާ އެފަރާތްތަކަށް ފައިސާ ނުދޭނީއެވެ. މިހެން ހެދުމުން ރައްޔިތުންގެ ފައިސާ ނަހަމަ ގޮތުގައި ބޭނުންކުރުމަށް ޖާގައެއް ނޯންނާނެއެވެ. އަދި ރައްޔިތު މީހާ އަތުން އިތުރަށް ފައިސާ ނަގާނެ ފުރުޞަތެއް ވެސް ނޯންނާނެއެވެ. އަދި މިގޮތައް ހެދުމުން ގްރޫޕްތަކަށް ޙައްޖު ކޯޓާ ބެހުމުގައި މިނިސްޓްރީގެ ބޮލުގައި އެޅުވޭ ތުހުމަތު ތަކުން މިނިސްޓްރީ ސަލާމަތްވާނެއެވެ. މިނިސްޓްރީގެ ދައުރަކަށް އޮންނާނީ އެންމެ މަތީ ރެގިއުލޭޓަރީ ރޯލެކެވެ. ސަޢޫދީ ޢަރަބިއްޔާއެކު ކުރަންޖެހޭ މުޢާމަލާތްކުރުމާއި ޙައްޖު މިޝަން އެކުލަވާލުމާއި ކޯޕަރޭޝަނަށް ލަފާ ދިނުމެވެ.\n6- މޯލްޑިވްސް ޙައްޖު ކޯޕަރޭޝަންގެ އިންވެސްޓްމަންޓްތައް އަންނަންޖެހެއެވެ. މިކަންކުރުމަށް އިސްތިރާތީޖީ އެކްޝަން ޕްލޭނެއް އެކުލަވާލެވެންޖެހެއެވެ. ކޯޕަރޭޝަން އަމިއްލަ ފައިމައްޗަށް ތެދުވެވެންދެން ދައުލަތުގެ އެހީތެރިކަން ދޭންވާނެއެވެ. މީގެ އިތުރުން އެކުވެރި ދައުލަތްތަކުގެ ކަމާބެހޭ އިދާރާތަކުގެ އެހީތެރިކަން ހޯދި ދާނެއެވެ. މިގޮތުން އިސްލާމިކް ޓްރެޜަރީ ބިލް ފަދަ ރިސްކު ފްރީ ރަނގަޅު ފައިދާ އެއް ލިބޭ އިންވެސްޓުމަންޓުތައް ހޯދޭނެ މަގު ސަރުކާރުން ފަހިކޮށްދޭންޖެހެއެވެ. ޑައިރެކްޓު އިންވެސްޓްކުރުމުގައި ކުދި ކުދި މަޝްރޫޢުތަކުން ބޮޑެތި މަޝްރޫޢުތަކަށް ދިއުން ރަނގަޅުވާނެއެވެ. ކުންފުނީގެ ކެޕިޓަލް އަދި ލިބޭ ފައިދާ އިންވެސްޓްކުރުމުގައި މޯލްޑިވްސް އިސްލާމިކް ބޭންކާއި، ބީއެމްއެލް އިސްލާމިކްގެ ބައިވެރިވުން ހޯދުން މުހިންމުކަމުގައި ދެކެމެވެ. އެތަންތަނުން ފައިނޭންސިންގް ފެސިލިޓީ ވެސް ނެގިދާނެއެވެ. މި ގޮތުން މަސައްކަތްކޮށްފި ނަމަ މޯލްޑިވްސް ޙައްޖު ކޯޕަރޭޝަނަކީ މެލޭޝިޔާގެ ތަބުންގް ހާޖީ ފަދަ ފާހަގަ ކޮށްލެވޭ ހަރުދަނާ، ކެރިފޯރުންތެރި، ޤާބިލް މުއައްސަސާއަކަށް ވެވިދާނެއެވެ.\n7- މޯލްޑިވްސް ޙައްޖުކޯޕަރޭޝަން ތަރައްޤީ ކުރުމަށްޓަކައި ދުރާލާ ރައްޔިތުން ޑިޕޮސިޓް ކުރެވޭނެ އުޞޫލު ޤާއިމުކޮށް އެ ފަންޑު ދުރާލާ އިންވެސްޓްކުރެވޭނޭ ގޮތްތަކެއް ހޯދަންޖެހޭނެއެވެ. ދުރު ތާރީޚެއްގައި ޙައްޖަށް ނުވަތަ ޢުމްރާއަށް ދާން ޕްލޭންކުރާ މީހާ އަތުން މަދު އަދަދެއް ނެގިދާނެއެވެ. މިސާލަކަށް2030 ވަނަ އަހަރު ޙައްޖަށް ދާން ބޭނުންވާ މީހާ ޑިޕޮސިޓްކުރަންވީ 1500 ރުފިޔާއެވެ. 2025 ގައި ދާން ބޭނުންވާ މީހާ 2000 އެވެ. މިގޮތަށެވެ. ދެން މިފައިސާ އިންވެސްޓްކުރާނީއެވެ. ޙައްޖު ނުވަތަ ޢުމްރާއަށް ދާން ކަނޑައެޅިފައިވާ ވަގުތު އަންނަ އިރު އިންވެސްޓްމަންޓްގެ ފައިދާއިން ނިސްބަތުން އޭނާއަށް ލިބޭނެ ވަރު އޮންނާނީ އެނގޭށެވެ. ބައެއް ފަހަރު ޙައްޖު ނުވަތަ ޢުމްރާގެ އަގަށް ވުރެ އިތުރަށް ވެސް ހުރެދާނެއެވެ. މިފަދަ ޙާލަތެއްގައި އިތުރުވާ ބައިން އެމެންބަރެއްގެ ވާރިސުންނަށް ވެސް ޚަރަދުކުރެވިދާނެއެވެ. ފަހަރުގައި އޭނާ ޑިޕޮސިޓްކުރި ޢަދަދަށް ވުރެ އެތަން ގުނަ ވެސް ބޮޑުވެދާނެއެވެ.ނުވަތަ އިތުރު ނުވެވެސް ހިގައިދާނެއެވެ. އެކަން ބިނާވެގެންވަނީ އިންވެސްޓްކުރެވޭ ކަމަކާއި ގޮތެއްގެ މައްޗަށެވެ. އަޅުގަނޑު މިދެންނެވީ ނަޒަރިއްޔާ ތަޞައްވަރު ކުރުމަށްޓަކައި ބަޔާންކުރި މިސާލެކެވެ. އެއަށް ވުރެ ފުރިހަމަ އަށް ވެސް އެކަން ކުރެވޭނެއެވެ. ޙައްޖު ކޯޕަރޭޝަންގެ މެންބަރޝިޕް ޕްރޮމޯޓްކުރަންވީއެވެ. އަދި މިގޮތުން ކުޑަކުދިންނަށް ވެސް އެކުދިން ބޮޑުވުމުން ޙައްޖަށް ދިއުމަށްޓަކައި މައިންބަފައިން ދުރާލާ ކުޑަ މިންވަރެއް ދައްކައިގެން މިހާރުން ފެށިގެން އިންވެސްޓްކުރެވޭނޭ ގޮތް ރޭވިދާނެއެވެ. ޙައްޖު ކޯޕަރޭޝަން އުފެދެނީ މި ފަލްސަފާގެ ދަށުން މަސައްކަތްކުރުމަށެވެ. ފަހަރެއްގައި ވެސް އެއީ ޙައްޖު ޖަމާޢަތެއްނޫނެވެ. ކޯޕަރޭޝަން ޙައްޖު ޖަމާޢަތެއްގެ ސްޓައިލަށް ހިންގުން ހުއްޓާލަން ޖެހެއެވެ. އެތަން ޤާއިމު ކުރެވުނު ތަޞައްވުރާ އެއްގޮތައް އެތަން ކުރިއަށް ގެންދަންޖެހޭނެއެވެ.އެއިރުން ފައިދާ ވާނީ ރައްޔިތުންނާއި ޤައުމަށެވެ.\n8- މޯލްޑިވްސް ޙައްޖު ކޯޕަރޭޝަނީ ރައްޔިތުންނަށް ޠާހިރު ޚިދުމަތެއް ދޭ ތަނެކެވެ. މުއައްސަސާގެ ދީނީ ކަންކަން ބަލަހައްޓަން ތިބެންވާނީ ސިޔާސީ ވަކި ފިކުރަކަށް ނިސްބަތްނުވާ ޢިލްމުވެރިންނެވެ. ޙައްޖާއި ޢުމުރާއަށް ދާމީހުންނަށް ދީނީ ފަތުވާދިނުމާއި ދަރުސް ދިނުމަށް ޚާއްޞަ ޕްރޮގްރާމެއް މޯލްޑިވްސް ޙައްޖު ކޯޕަރޭޝަނުން އެކުލަވާލާފައި އޮންނަންވާނެއެވެ. ވާހަކަ ދައްކަން ޖެހޭ މައުޟޫޢުތައް ވެސް ކަނޑައެޅިފައި އޮންނަންވާނެއެވެ. ދީނީ ހަރުކަށި ވިސްނުން ގެންގުޅޭ ފަރާތްތަކަށް ކޯޕަރޭޝަންގެ ތެރެއިން އެއްވެސް ފުރުޞަތެއް ދެވިގެންނުވާނެއެވެ.\n9- މުއައްސަސާ ހަރުދަނާ ކުރުމަށްޓަކއި ހަރުދަނާ ކޯޕަރޭޓް ގަވަރނެންސް އުސޫލުތައް އެކުލަވާލައި، ޝަރީޢާ ގަވަރނަންސް އުޞޫލުތަކަށްވެސް ތަބާވާންޖެހެއެވެ. އަދި ބައިނަލްއަޤްވާމީ ކަމާ ގުޅޭ މުއައްސަސާތަކާއި ގުޅުން ބަދަހިކޮށް އެފަރާތްތަކާއި އެކު ބައިވެރިވެގެން ކުރެވޭ ކަންކަމުގައި ބައިވެރިވެ ފައިދާ ހޯދަންޖެހެއެވެ. މިގޮތުން މުއައްސަސާގައި ޙައްޖުގެ ޚިދުމަތްތަކަށް ޙާއްސަ ޑިޕަރޓްމަންޓެއް، ޙައްޖުގެ އަޅުކަމަށް ޙާއްސަ ޑިޕަރޓްމަންޓެއް، ޙައްޖުގެ ފަންޑު މެނޭޖްމަންޓު އަދި އިންވެސްޓުމަންޓަށް ޙާއްސަ ޑިޕަރޓްމަންޓެއް، އަދި ޙައްޖު ޓްރެއިނިންގް ފަދަ ޑިޕަރޓްމަންޓުތައް ޤާއިމުކޮށް، އެ ޑިޕަރޓުމަންޓުތަކަށް ކަމާ ގުޅޭ ދާއިރާއިން ތަޙައްޞުޞްވެފައިވާ މީހުން ލައިގެން ހިންގަންޖެހޭނެއެވެ.\n10- މޯލްޑިވްސް ޙައްޖު ކޯޕަރޭޝަނަށް ރައްޔިތުންގެ އިތުބާރު ބޮޑުކުރުމަށާއި އަދި ދެފުށްފެންނަ ނިޒާމެއްގެ ދަށުން ރެގިއުލޭޓަރީ އޮތޯރިޓީއެއްގެ ބެލުމުގެ ދަށުން ހިންގުމަށްޓަކައި އެކުންފުންޏަކީ ޕަބްލިކް ލިސްޓަޑް ކުންފުންޏަކަށް ހަދަންޖެހެއެވެ. މިފަދައިން އަމަލުކުރެވިއްޖެނަމަ، ފަސޭހަކަމާއި އެކު ކުންފުނި ތަރައްޤީކުރުމަށް ބޭނުންވާ ފައިސާ ހޯދި އިސްލާމިކް ޓުވަރިސްޓް ރިސޯޓު ތަރައްޤީކުރުންފަދަ ޕްރޮޖެކްޓުތައް ކާމިޔާބުކަމާއި އެކު ހިންގައި ކެރިފޯރުންތެރި ކުންފުންޏަކަށް ހެދޭނެއެވެ. އޭރުން، މޯލްޑިވްސް އިސްލާމިކް ބޭންކަށް ފަހު ދެން މޯލްޑިވްސް ސްޓޮކް އެކްސްޗޭންޖުގައި ޝަރީޢާ ހުދަކުރާ ހިއްސާ ދޫކުރާ ތިން ވަނަ ކުންފުނީގައި ލިސްޓުކުރެވޭނެއެވެ. ނަމަވެސް މިހިސާބަށް ވާސިލްވުމަށްޓަކައި އެންމެ ފުރަތަމަ، ކުންފުނީގެ ހިންގުން ހަރުދަނާކޮށް، އަރުތަވާ ކުންފުންޏަކަށް ހަދައި ކުންފުނި ކޮޅަށް ނަގަން ޖެހެއެވެ. މިއީ މެދު ރާސްތާގައި ކުންފުންޏަށް ކުރެވޭނެ ކަމަކާއި މެދު އެއްވެސް ޝައްކެތް ނެތެވެ.\nމޯލްޑިވްސް ހައްޖު ކޯޕަރޭޝަން ވުޖޫދުކުރުމުގައި އެހީތެރިކަން ދެއްވި އެންމެހާ ބޭފުޅުންނާއި ވަކިން ޚާއްޞަގޮތެއްގައި ޙައްޖު ކޯޕަރޭޝަންގެ ފުރަތަމަ ޗެއަރ ޑރ. އައިޝަތު މުނީޒާއާއި ކޯޕަރޭޝަންގެ ފައުންޑިން ބޯޑު މެންބަރުންނަށް ވަރަށް ބޮޑަށް ޝުކުރު ދަންނަވަމެވެ. މި މަޒްނޫނަށް ވެސް އެކަމަނާ ވަނީ ޚިޔާލު ދެއްވާފައެވެ. މޯލްޑިވްސް ޙައްޖު ކޯޕަރޭޝަނަށް އަޅުގަނޑު އެދެނީ ފެހި ފަހި މުސްތަޤުބަލަކަށެވެ.\nހައްޖުގެ އަޅުކަން މޯލްޑިވްސް ހައްޖު ކޯޕަރޭޝަން ޑރ. މުހައްމަދު ޝަހީމް އަލީ ސައީދު + ޖިއްދާއިން މާލެއަށް


SunOnline: Maruge dhiya beynun noon kamah Ibthihal ge Maama bunefi\nމަރުގެ ދިޔަ ބޭނުން ނޫންކަމަށް އިބްތިހާލުގެ މާމަ ބުނެފި\nފާތިމަތު ސައީދު 27 Mar 2018, 15:36\nއަނިޔާވެރި ގޮތަކަށް މަރާލާފައި އޮއްވައި ފެނުނު މުހައްމަދު އިބްތިހާލުގެ މަރުދިޔަ އޭނާގެ މަންމަ އާފިޔާ މުހައްމަދުގެ އަތުން ބޭނުން ނުވާ ކަމަށް މާމަ ޝާފިއާ މުހައްމަދު މިއަދު ކްރިމިނަލް ކޯޓުގައި ބުނެފި އެވެ.\nއިބްތިހާލު މަރާލި މައްސަލައިގައި މިއަދު ބޭއްވި ޝަރީއަތުގެ މަޖިލީހުގައި އާފިޔާގެ މަންމަ ޝާފިއާ ހާޒިރުކޮށްފައިވަނީ މަރުގެ ދިޔަ ބޭނުންވޭތޯ ސާފު ކުރުމަށެވެ. އޭނާ ބުނީ މަރުގެ ދިޔަ ބޭނުން ނުވާ ކަމަށެވެ. މަރުގެ ދިޔައިގެ ގޮތުގައި އެއްލައްކަ ރުފިޔާ ލިބޭނެ ކަން ގާޒީ ޝާފިއާއަށް ސާފުކޮށް ދެއްވި އެވެ. އަދި ބޭނުން ނުވޭތޯ ތަކުރާރުކޮށް ސުވާލު ކުރެއްވި އެވެ. އޭނާ ބުނީ " އެވެސް ބޭނުން ނޫން" ކަމަށެވެ.\nއިބްތިހާލުގެ އިތުރު ވާރިސުން ތިބިތޯ ގާޒީ ޝާފިއާ ސުވާލު ކުރި އެވެ. އޭނާ ބުނީ އިތުރު ވާރިސުން ތިބޭކަން ނޭނގޭ ކަމަށެވެ. އާފިޔާގެ އިތުރު ދެ ކުދިން ތިބޭ ކަމަށް ބުންޏެވެ. އެހެންނަމަވެސް ކުދިންނަށް ކިޔަނީ ކޮން ނަމެއްކަން ޝާފިއާއަކަށް ނޭނގުނެވެ. ކުދިންގެ އުމުރުވެސް ސީދާ، ކޮން އުމުރެއްކަން ބުނާކަށް ނޭނގުނެވެ.\nކުދިންނާ ބެހޭ މައުމޫލޫމާތު އެނގޭ ފަރާތެއް އެނގޭތޯ ގާޒީ އެހުމުން ޝާފިއާ ބުނީ ވ. ރަކީދޫ ކައުންސިލަށް އެނގޭނެ ކަަމަށެެވެ. އަދި ރަކީދޫ ތިން މީހެއްގެ ނަންވެސް ޝާފިއާ ވަނީ ދީފައެވެ.\nއިބްތިހާލުގެ މައްސަލައަކީ ވާރިސުންގެ ބަސް ބޭނުންވާނެ މައްސަލައެއް ނޫން ކަމަށް ދައުލަތުން މިއަދު ވަނީ ބުނެފައެވެ. ދައުލަތުން ބުނީ އެމައްސަލައަކީ މަރަށް މަރު ހިފޭނެ މައްސަަލައެއް ނޫން ކަމަށެވެ. އެއީ އިސްލާމީ ޝަރީއަތުގައި މަންމައަކު ނުވަތަ ބައްޕައަކު ދަރިފުޅު މަރާލާ ހާލަތުގައި މަރަށް މަރު ނުހިފޭނެ ކަމަށް ބުނެފައިވާތީ ކަމަށް ދައުލަތުން ފާހަގަކުރި އެވެ.\nއެކަމާ ގުޅިގެން ގާޒީ ވިދާޅުވީ މަރަށް މަރު ނުހިފުނު ނަމަވެސް މަރުގެ ދިޔަ ލިބިގަތުމަކީވެސް ވާރިސުންނަށް އޮންނަ ހައްގެ ކަމަށާއި އެހެން ކަމުން ޝާފިއާގެ ބަސް ނަގަން ނުޖެހޭ ސަބަބެއް ނެތް ކަމަށެވެ.\nއިބްތިހާލްގެ މަންމަ އާފިޔާ މުހައްމަދު މަނިކުގެ މައްޗަށް އުފުލާފައިވަނީ ގަސްތުގައި ކުއްޖަކު މަރާލުމުގެ ކުށުގެ ދައުވާއެވެ. އިބްތިހާލު މަރުވީ އަނިޔާ ކުރުމުން ކަމަށް އާފިޔާ ވަނީ ޝަރީއަތުގެ މަޖިލީހުގެ އެއްބަސްވެފައެވެ.


Blueberry ge beyrugai hunna hudhukulaige kundeege aslu hageegai ingeytha ?\nއަހަރެންނަކަށް ނުބުނެވޭނެ މޮރީނިއޯ ގުޅޭނެ ކުލަބެއް:މާސެލޯ\nރޮނާލްޑޯއަކަށް އެއްވެސް ބަދަލެއް އައިސްފަކާއެއް ނެތް:ކާލޯ އެންޗެލޯޓީ\n12 ކުޅުންތެރިންނަށް ޓީމަކަށް ކުޅެވޭނަމަ ނައިންގޮލަން ޓީމްގައި ހިމެނީސް:މާޓިނޭޒް\nމޮރީނިއޯ މެންޗެސްޓަރ ޔުނައިޓެޑްގެ ކޯޗުކަމުން ވަކިކޮށްފި\nނ. މާފަރު އެއަރޕޯޓަށް ވިލާ އެއާ ފްލައިމީން ހުދުހެން ފަށަނީ....\nޔުރޮޕާ ލީގުގައި ޗެލްސީ އާއި އާސެނަލައަށް ހިންދަމާލެވޭ ވަރުގެ މެޗުތަކެއް\nއެމްޑީޕީއަށް ސޮއިކޮށްފައިނުވާމީހުން ދަފްތަރުގައި ހިމެނިފައިވޭ\nބްލޫބެރީގެ ބޭރުގައި ހުންނަ ހުދު ކުލައިގެ ކުނޑީގެ އަސްލު ހަގީގަތް އެނގޭތަ؟\nބާޒާރުގައި ބްލޫބެރީގެ އަގު މަތިވާ ސަބަބަކަށް ވަނީ، ތާޒާ ބްލޫބެރީ އަކީ އެހެން މޭވާއާއި އަޅާބަލާ އިރު އަތުން ބިނދެފައި ހުންނަ އެއްޗަކަށް ވާތީ އެވެ. މިކުލަގަދަ މޭވާއަކީ ކުޑަ ނަމަވެސް ވަރަށް ގިނަ ފައިދާތަކެއް އެކުލެވިގެންވާ މޭވާއެކެވެ. ބެރީސްގެ އެހެން ވައްތަރުތަކާ ބަލާއިރު އެހާމަޝްހޫރު ނުވިނަމަވެސް، ބްލޫބެރީ އަކީ ދުނިޔޭ އެންމެ ފައިދާގިނަ އެންޓިއޮކްސިޑެންޓް އެކުލެވޭ އެއް މޭވާ އެވެ. އަދި މިމޭވާ އަކީ ސިކުނޑިއާއި ހިތުގެ ސިއްހަތަށް ވަރަށް ފައިދާ ކުރާ މޭވާއެއްކަމަށް ދިރާސާތަކުން ދައްކައެވެ. އަދި މިމޭވާ އަކީ ފައިދާގެ އިތުރުން ވަރަށް ފޮނި،ކެލޮރީ މަދު، އެހާމެ މީރުމޭވާއެކެވެ\nބާޒާރަށް ގޮސް ބްލޫބެރީގަނެގެން ގެއަށް އައިސް ބޭނުން ކުރުމުގެކުރީން ދޮވެލަން ބޭނުންވަނީ އޭގައިހުންނަ ހުދުކުލައިގެ ކުނޑިއެކެވެ. އެ ހުދުކުލައިގެ ކުނޑީގެ ހަގީގަތް އިނގެނީ އަޅުގަނޑުމެންގެ ތެރެއިން ކިތައްބޭފުޅުންނައްތޯ އެވެ؟\nއިނގިރޭސި ވިލާތުގެ ޝެފެއްކަމަށްވާ "މެޓް ޓެބަޓް" ވަނީ ބްލޫބެރީގެ ބޭރުގައި ހުންނަ ކުނޑީގެ ހަގީގަތް ދާދިފަހުން ހޯދާފައެވެ. މިޕައުޑަރ އަކީ އެއިން އެއްވެސް ގެއްލުމެއް އިންސާނުންނަށް ވާނެއެއްޗެއްނޫން ކަމަށް އޭނާ ބުނެއެވެ. ފަސޭހަ ކަމަމާއެކު ދޮވެލެވޭ އެ ކުނޑި އަށް ދީފައިވާ ނަމަކީ "ބްލޫމް" ކަމުގައި މެޓް ބުނެފައިވެއެވެ. ބްލޫ ބެރީގެ ބޭރުގައި ހުންނަ "ބްލޫމް" އަކީ ބްލޫބެރީ ގެ ބޭރު ތޮށިގަނޑަށް ދިމާވާ އެކި އެކި ގެއްލުން ތަކާއި ބަލިތަކުން ރައްކާތެރި ކޮށްދޭ އެއްޗެއްކަމަށް މެޓްގެ ހޯދުންތަކުން އެނގިފައި ވެއެވެ. މީގެ އިތުރަށް ބްލޫބެރީގެ ބޭރު ތޮށިގަނޑަށް ޖެހޭ ފަންގަލް ބަލިތަކުން އަދި ބޭކްޓީރިއާ އިން ވެސް ސަލާމަތް ކޮށްދެއެވެ\nމެޓްގެ ދިރާސާގައި އިތުރަށް ބުނެފައިވާ ގޮތުގައި ހުރިހާ މޭވާތަކުގައި ބްލޫމް ގެ ފަށަލައެއް ލެވިފައިވާނެއެވެ. ބްލޫބޭރީ އިން މާފާޅުކޮށްހުދު ކުނޑި ފެންނަނީ އޭގެ ކުލަ މާގަދަވުމުން ކަމަށް ވެސް ބުނެފައިވެއެވެ. އަދި ބްލޫބެރީ ތާޒާކަންމަތީ ހުންނަނީ މިކުނޑީގެ ސަބަބުން ކަމަށްވީތީ ބޭނުން ކުރަން ވުމުން ނޫނީމޭވާ ނުދޮތުމަށްވެސް ނަސޭހަތްތެރިވެފައިވެއެވެ\nޖަލަށް 98 ފޯނު ވައްދަން އުޅުނު ހަތަރު މީހަކު ހައްޔަރުކޮށްފި


Eibar athun Barcelona ah faseyha molheh | Mihaaru\nއެއިބާގެ ގޯލަށް ބާސެލޯނާގެ މެސީ (ވ) ހަމަލައެއް ފޮނުވާލަނީ. --ފޮޓޯ: އޭއެފްޕީ\nއެއިބާ އަތުން ބާސެލޯނާ އަށް ފަސޭހަ މޮޅެއް\n23 ޖެނުއަރީ 2017 - 09:07\nބާސެލޯނާ (ޖެނުއަރީ 23) - ސްޕެނިޝް ލީގުގައި ރޭ އެއިބާ އަތުން 4-0 އިން ބާސެލޯނާ ފަސޭހަ މޮޅެއް ހޯދައިފި އެވެ.\nމި މޮޅާ އެކު ބާސެލޯނާ ލީގުގެ ތިން ވަނައިގައި އޮތީ 19 މެޗުން 41 ޕޮއިންޓާ އެކު އެވެ. ދެ ވަނައިގައި އޮތް ސެވިއްޔާ އަށް 19 މެޗުން 42 ޕޮއިންޓް ލިބިފައިވާއިރު، އެއް ވަނައިގައި ރެއާލް މެޑްރިޑް އޮތީ 18 މެޗުން 43 ޕޮއިންޓް ހަމަކޮށްގެންނެވެ.\nލަލީގާގައި މި ވަގުތު އޮތް އެންމެ ކުޑަ ސްޓޭޑިއަމްގައި ކުޅުނު މި މެޗުގައި ބާސެލޯނާ އަށް އެންމެ ބޮޑު މައްސަލަތަކެއް ދިމާވީ މެޗުގެ 10 ވަނަ މިނިޓްގައި އެ ޓީމުގެ މިޑްފީލްޑަރު ސާޖިއޯ ބުސްކެޓްސް އަށް އަނިޔާވެގެން އޭނާ ބަދަލުކުރަން ޖެހުމެވެ. ބުސްކެޓްސްގެ ކުޑަހުޅު ލިގަމެންޓް އަށް ލިބުނު އަނިޔާގެ ސަބަބުން އޭނާ މަދުވެގެން ތިން ހަފްތާ ކުޅުމާ ދުރަށްދާން ޖެހޭނެ ކަމަށް ބެލެވެ އެވެ.\nފުރަތަމަ ހާފް ނިމުމުގެ ކުރިން ބާސެލޯނާ އަށް ލީޑު ނަގައިދިނީ ޑެނިސް ސުއަރޭޒް އެވެ. މިއީ އޭނާ ބާސެލޯނާ އަށް ކާމިޔާބު ކޮށްދިން ފުރަތަމަ ލަނޑެވެ.\nދެ ވަނަ ހާފްގައި ބާސެލޯނާގެ އަނެއް ތިން ލަނޑު ކާމިޔާބުކުރީ ލިއޮނަލް މެސީ އާއި ނޭމާ އަދި ލުއިސް ސުއަރޭޒް އެވެ. ސުއަރޭޒާއި މެސީގެ މި މެޗުގައި ޖެހި ލަނޑާ އެކު ދެ ކުޅުންތެރިން ވެސް ވަނީ މި ސީޒަނު ލީގުގައި 15 ލަނޑު ޖަހައިފަ އެވެ.\nބާސެލޯނާގެ ކޯޗު ލުއިސް އެންރީކޭ ބުނީ ސީޒަނުގެ ފަހުކޮޅަށްދާއިރު ގާތްގާތުގައި މެޗުތަކުން މޮޅުވުމަކީ ޓީމަށް ލިބޭ ބޮޑު ހިތްހަމަ ޖެހުމެއް ކަމަށެވެ.\n"މި ޓީމުގެ ފެންވަރުގައި ކުޅެފިނަމަ ކޮންމެ މެޗަކުން ވެސް މޮޅުވެވިދާނެ. އެކަމަކު އެއީ ވާދަވެރި ލީގެއްގައި ވުން ގާތްކަމެއް ނޫން. ސީޒަންގެ ފަހުކޮޅަށްދާއިރު ގިނަ މެޗުތަކުން ގާތްގާތުގައި މޮޅުވުމަކީ ކުޅުންތެރިންނަށް ކާމިޔާބު ހޯދަން ބަލާއިރު ލިބޭ އުފަލެއް،" އެންރީކޭ ބުންޏެވެ.\nލީގުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު ސެވިއްޔާ ވަނީ 4-3 އިން އޮސަސޫނާ ބަލިކޮށްފަ އެވެ. އަދި އެތުލެޓިކޯ މެޑްރިޑާއި އެތުލެޓިކް ބިލްބާއޯ ކުޅުނު މެޗު ނިމުނީ 2-2 އިން އެއްވަރުވެގެންނެވެ.\n20 hours ago 104


Male' gai huri hus containerthah Hulhumale' agh gendhany | Mihaaru\nމާލޭ ވިޔަފާރި ބަނދަރުގައި ކޮންޓެއިނަރުތަކެއް ބަހައްޓާފައި.-- ފޮޓޯ: ނިޝަން އަލީ/މިހާރު\nމާލޭގައި ހުރި ހުސް ކޮންޓެއިނަރުތައް ހުޅުމާލެ އަށް ގެންދަނީ\n27 ޖޫން 2018 - 16:10 8 comments\nއެމްޕީއެލުން މިއަދު ބޭއްވި ނޫސްވެރިންގެ ބައްދަލުވުމެއްގައި އެ ކުންފުނީގެ ސީއީއޯ އަބްދުއްރައްޒާގް ހަލީމް ވިދާޅުވީ، މާލޭ ބަނދަރުގައި ހުރި ބޭނުން ނުކުރާ ހުސް ކޮންޓެއިނަރުތައް ބަހައްޓަން ހުޅުމާލޭން ވަގުތީ ބިމެއް މިހާރު ހަމަޖެހިފައިވާ ކަމަށެވެ. ހުސް ކޮންޓެއިނަރުތައް ބަހައްޓަން ލިބުނީ، ހުޅުމާލޭ ޕޯޓާ އިންވެގެން އޮންނަ ހުސް ބިން ކަމަށާއި އެ ތަނުގައި މަތިމައްޗަށް ހަތަރު ބަރި ޖަހައިިގެން 1،200 ކޮންޓެއިނަރު ބެހެއްޓޭނެ ކަމަށް ހަލީމް ވިދާޅުވި އެވެ.\nހަލީމް ވިދާޅުވީ މާލެ އާއި ހުޅުމާލޭ ބަނދަރުގެ ކެޕޭސިޓީ އަކީ 20 ފޫޓުގެ 2،200 ކޮންޓެއިނަރު ކަމަށާއި ނަމަވެސް މިހާރު ޚިދުމަތް ދެމުން އަންނަނީ ކެޕޭސިޓީ އަށް ވުރެ ދެ ގުނަ އިތުރަށް 4،800 ކޮންޓެއިނަރަށް ކަމަށެވެ.\n"ޔާޑު ފުރުނީމަ އަޅުގަނޑުމެންނަށް ޝިފްޓިންއާ ކަންކަމަށް ދަތިތަކެއް ދިމާވެގެން ދިޔައީ... [ހުޅުމާލެ އަށް ކޮންޓެއިނަރުތައް ގެންދިއުމުން] އަޅުގަނޑުމެންގެ ޔާޑް ސްޕޭސް ވަރަށް ބޮޑުތަން މިއޮތީ ކްލިއާވެފައި،" ހަލީމް ވިދާޅުވި އެވެ.\nއޭނާ ވިދާޅުވީ މުދާ ނެރުމުގައި ދިމާވި މައްސަލަތައް ކުރިއަށް އޮތް މަހެއްހާ ދުވަހުގެ ތެރޭގައި ހައްލުވެގެން ދާނެ ކަމަށެވެ. އަދި ބޯޓުތަކުން ކޮންޓެއިނަރުތައް ބާލާ އަދަދަށް، ހުސް ކޮންޓެއިނަރު ބަރުކޮށްގެން އެކްސްޕޯޓް ކުރުމުގެ މަސައްކަތްތައް ވެސް ކުރަމުން އަންނަ ކަމަށް ހަލީމް ވިދާޅުވި އެވެ.\nމުދާ ބޭރުކުރުން ލަސްވާ ކަމަށް ގިނަ ކުންފުނިތަކުން ބުނަމުން އަންނަ އިރު، ހަލީމް ވިދާޅުވީ އެއީ ކުރީގެ ސަރުކާރުތަކުން ބަނދަރުގެ މަސައްކަތްތަކަށް އެކަށީގެންވާ ވަރަށް އަޅާލާފައި ނުވާތީ ދިމާވާ މައްސަލަތަކެއް ކަމަށެވެ. އަދި މި ސަރުކާރުން އެ މައްސަލަތައް ހައްލު ކުރާނެ ކަމަށް އޭނާ ވިދާޅުވި އެވެ.\nއެމްޕީއެލް ސީއީއޯ ހަލީމް (މ) މިއަދު ނޫސްވެރިންނާ ބައްދަލު ކުރަނީ.-- ފޮޓޯ: އަހުމަދު ނިޝާތު/މިހާރު\n"ވިޔަފާރިވެރިންގެ ސްޓޯރޭޖު ގުދަނަކަށް އެމްޕީއެލެއް ނުހެދޭނެ"\nއެމްޕީއެލުން ޚިދުމަތް ލަސްވެގެން މުދާ ޑެމަރޭޖްވާ ކަމަށް ބައެއް ވިޔަފާރިވެރިން ބުނި ނަމަވެސް އެކަން ހަލީމް ވަނީ ދޮގުކޮށްފަ އެވެ. ހަލީމް ވިދާޅުވީ، ޑެމަރޭޖް ވަނީ ބައެއް ފަރާތްތަކުން އެންމެ ފަހު ވަގުތަށް މުދާ ނެރެން މަޑުކުރާތީ ކަމަށާއި، ވިޔަފާރިވެރިންގެ ސްޓޯރޭޖް ގުދަނެއްގެ ގޮތުގައި އެމްޕީއެލް ބޭނުން ނުކުރެވޭނެ ކަމަށެވެ.\n"މީގައި މިވާ ގޮތަކީ ހުރިހާ ބޭފުޅުން ވެސް ކްލިއާ ކުރައްވަން މި ވަޑައިގަންނަވަނީ ފަހު ވަގުތު، އެންމެ ފަހު ދުވަހު... ޓައިމް މެނޭޖުކޮށްގެން ރަނގަޅަށް ކުރާކަމަށް ވެއްޖެއްޔާ [ޑެމަރޭޖް ނުވެ] ކުރިއަށް ގެންދެވޭނެ،" ހަލީމް ވިދާޅުވި އެވެ.\nއޭނާ ވިދާޅުވީ މިހާރު ދުވާލުގެ ވަގުތުތަކުގައި ދޯނިތަކުގައި ރަށްރަށަށް ގެންދާ މުދާ ދޯނިތަކަށް ބަރުކުރެވޭ ގޮތަށް ހަމަޖައްސާފައިވާ ކަމަށެވެ. ނަމަވެސް ގިނަ މީހުން ދުވާލު މުދާ ނެރުމުގެ ބަދަލުގައި ރޭގަނޑަށް މަޑުކޮށްގެން ތިބުމުން، ލޮރީތަކަށް މުދާ އަރުވާ ގަޑިއާ ދިމާވެ ބައެއްފަހަރު ދަތިތައް ކުރިމަތިވާ ކަމަށް ހަލީމް ވިދާޅުވި އެވެ.\nބޯޓުތަކުން ގެންނަ މުދާ ނެރެން ތައްޔާރުކުރަންޖެހޭ ޑިކްލެރޭޝަން ބޯޓު އައުމުގެ ކުރިން ނިންމޭނެ ކަމަށާއި، އަދި ދައްކަން ޖެހޭ ފައިސާ އޮންލައިންކޮށް ދެއްކޭނެ ކަމަށް ވެސް ހަލީމް ވިދާޅުވި އެވެ.\nޑެމަރޭޖް ނާރާ މުދާ ނެރެން ދީފައި އޮންނަ 10 ދުވަހުގެ ތެރޭން، ފަހު ދުވަހު ނޯޓް ކޮށްގެން މުދާ އެ ދުވަހު ނުނެރެވި ލަސްވުމުން ދިމާވާ މައްސަލަ އަކީ އެމްޕީއެލްގެ މައްސަލައެއް ކަމަށް ގަބޫލު ނުކުރައްވާ ކަމަށް ހަލީމް ވިދާޅުވި އެވެ. އޭނާ ބުނީ، އެމްޕީއެލް އިން އަންގާފައި އޮންނާނީ އެއް ދުވަސް ކުރިން ނޯޓް ކުރުން ކަމަށާއި ނޯޓް ކޮށްގެން ވަގުތުން މުދާ ނުނެރެވޭނެ ކަމަށެވެ.\nއިތުރު ލިޔުންތައް ދަތުރުފަތުރު ހުޅުމާލެ މާލެ އެމްޕީއެލް އިމްޕޯޓް/އެކްސްޕޯޓް އިމްޕޯޓް މުދާ


EURO 2020: Finland balikoh Russia in mubaaraathuge dhevana buruge ummeedhu aakohfi\nޔޫރޯ 2020: ފިންލޭންޑް ބަލިކޮށް ރަޝިޔާ އިން ދެވަނަ ބުރުގެ އުންމީދު އާކޮށްފި\nޝާއިޢުކުރީ: ޙަންނާން ޖޫން 16, 2021, 20:43\nޔޫރޯ 2020 ފުޓުބޯޅަ މުބާރާތުގެ ގްރޫޕް ބީގައި މިއަދު ހަވީރު ކުޅުނު މެޗުން ފިންލޭންޑު ބަލިކޮށް މުބާރާތުގެ ދެވަނަ ބުރުގެ އުންމީދު ރަޝިޔާއިން އާކޮށްފިއެވެ.\nރަޝިޔާގެ ސެއިންޓް ޕީޓަސްބާގް ސްޓޭޑިއަމުގައި ކުޅުނު މިި މެޗު ރަޝިޔާއިން ކާމިޔާބުކޮށްފައިވަނީ 1-0 ގެ ނަތީޖާއަކުންނެވެ.\nމެޗު ފަށައިގެން މޮޅަށް ކުޅެމުން ދިޔައީ ރަޝިޔާއިންނެވެ. އެގޮތުން ފިންލެންޑުގެ ހާފުތެރޭ ގިނަ ވަގުތު ކުޅެ ނުރައްކާތެރި ގިނަ ހަމަލާތަކެއް ރަޝިއިން އުފެއްދިއެވެ. ފިންލޭންޑުން ވެސް ވަނީ މި ހާފުގައި ނުރައްކާތެރި ދެ ހަމަލާއެއް ރަޝިއާގެ ގޯލަށް އަމާޒުކޮށް ފޮނުވާލާފައެވެ.\nމެޗުގައި ފެނިގެން ދިޔަ ހަމައެކަނި ލަނޑު މެޗުގެ ފުރަތަމަ ހާފުގެ އެންމެ ފަހު ވަގުތު ކޮޅުތެރޭ ރަޝިއާއިން ކާމިޔާބު ކުރިއެވެ. މި ލަނޑު އެޓީމަށް ޖަހައިދިނީ މިރެންޗުކް އެވެ. އޭނާ މި ލަނޑު ކާމިޔާބުކުރީ ޒޫބާ ތަނަވަސްކުރި ބޯޅައަކުން އޭރިއާ ތެރެއަށް ވަދެއެވެ.\nމެޗުގެ ފުރަތަމަ ހާފު ރަޝިއާއިން ލޯޑުގައި އޮވެ ނިންމާލިއިރު، ފަހު ހާފުގައިވެސް ރަނގަޅަށް ކުޚެ ގިނަ ހަމާލާތައް އުފެއްދީ ރަޝިއާއިންނެވެ. ނަމަވެސް އެޓީމަށް އިތުރު ލަނޑެއް ޖެހޭގޮތެއް ނުވިއެވެ.\nމި މޮޅާއެކު ރަޝިޔާ އޮތީ ގްރޫޕުގެ ދެވަނައިގައި ތިން ޕޮއިންޓާއެކު އެވެ. މި ގްރޫޕުގެ އެއްވަނައިގައި މިވަގުތުު ބެލްޖިއަމް އޮތްއިރު މާދަމާ ޑެންމާކް އަތުން ބެލްޖިއަމް މޮޅުވެއްޖެ ނަމަ އެ ޓީމަށް އަނެއްކާވެސް ގްރޫޕުގެ އެއްވަނަ މަގާމު ލިބިގެންދާނެ އެވެ. މި ގްރޫޕުގައި ތިން ޓީމު މިހާރު އޮތީ ތިން ޕޮއިންޓާއެކު އެވެ. އެއީ ރަޝިޔާ އާއި ފިންލޭންޑުގެ އިތުރުން ބެލްޖިއަމް އެވެ. އަދި މިހާތަނަށް ޕޮއިންޓެއް ނުލިބި އޮތީ ޑެންމާކް އެވެ.\nގުރޫޕް ސްޓޭޖުގައި ރަޝިޔާ ދެން ކުޅޭނީ ޑެންމާކްއާއި ދެކޮޅަށް ކުޅޭ މެޗެވެ. މިއީ އެޓީމުން ކުޅޭނެ ގުރޫޕް ސްޓޭޖުގެ ފަހު މެޗެވެ. މި މެޗު ކުޅޭނީ މިމަހުގެ 22 ވަނަ ދުވަހުގައެވެ. ހަމަ އެދުވަހު ފިންލޭންޑް ނިކުންނާނީ ބެލްޖިއަމްއާއި ދެކޮޅަށެވެ.


މޯލްޑިވްސް ފިލްމް އެވޯޑް 2011: އެންމެ މޮޅު ސަޕޯޓިންގ އެކްޓަރަކީ ވެލިދޫ މުއާ\n5 ޖުލައި ހަލީމް\n– އެންމެ މޮޅު ފިލްމަކަށް ހޮވުނީ ‘ހެޕީ ބާތު ޑޭ‘\nއެންޝޯންޓާ މޯލްޑިވްސް ފިލް އެވޯޑް 2011 ގެ އެންމެ މޮޅު ސަޕޯޓިންގ އެކްޓަރަކަށް ވެލިދޫ ގެ ހުނަރުވެރި ކުޅަދާނަ ފިލްމީ ބަޠަލު ޢަބްދުﷲ މުޢާޒު (މުއާ) ހޯދައިފިއެވެ.. މުއާއަށް މިމަގާމު ލިބުނީ ފިލްމު ‘ހޮިތްރޮއްވައިނުލާ’ ގައި އޭނާ ދައްކާފައިވާ ކުޅަދާނަ ހުނަރަށެވެ.\nފިލްމް އެވޯޑްގައި ހެޕީބާތްޑޭއަށް ފީޗާ ފިލްމުގެ ބައިން އެންމެ މޮޅު ޑައިރެކްޓަރުގެ އެވޯޑް މުއުމިން ފުއާދަށް ލިބިފައިވާއިރު އެންމެ މޮޅު ބަތަލުގެ އެވޯޑް ލިބިފައިވަނީ ޔޫސުފް ޝަފީއު (ޔޫއްޕެ) އަށެވެ. މިއީ މިފަދަ ފިލްމް އެވޯޑެއް ޔޫއްޕެ ޖެހިޖެހިގެން ހާސިލް ކުރި ތިން ވަނަ ފަހަރެވެ.\n“ހެޕީބާތްޑޭ” އިން އެންމެ މޮޅު ސައުންޑް މިކްސިން އެވޯޑާއި އެންމެ މޮޅު ސައުންޑް އެޑިޓިން އެވޯޑު އަދި އެންމެ މޮޅު އެޑިޓިންގެ އެވޯޑް ވެސް ލިބިފައި ވަނީ އަލީ ޝިފާއު އަށެވެ. އެންމެ މޮޅު އާޓް ޑިރެކްޓާގެ އެވޯޑް މުއުމިން ފުއާދާއި އަލީ ޝިފާއު ގެންދިޔައިރު އެންމެ މޮޅު ސިނެމޮޓޯގްރަފީ އެވޯޑާއި އެންމެ މޮޅު އޮރިޖިނަލް ސްރީން ޕްލޭ އެވޯޑް ވެސް ލިބިފައިވަނީ މުއުމިން ފުއާދަށެވެ. އަދި އެންމެ މޮޅު އޮރިޖިނަލް ސްކޯ އެވޯޑް އަބްދުލް ބާސިތާއި ޝާޒް ސަޢީދަށް ލިބުނު އިރު އެންމެ މޮޅު ކޮސްޓިއުމް އެވޯޑް އިބްރާހިމް އަލީ އާއި އައިމިނަތު ހަސަން ގެންދިއަ އެވެ. އެންމެ މޮޅު އަމިއްލަ ރާގުގެ އެވޯޑުގެ އަރާމު އެލަވައިން މުހައްމަދު ފުއާދުއަށް ލިބުނީ ވެސް ހެޕީބާތްޑޭއިންނެވެ.\nފީޗާ ފިލްމުގެ ބައިން މުހިންމު ގިނަ އެވޯޑްތަކެއް ހެޕީބާތްޑޭ އިން އުފުލައިލި އިރު އެންމެ މޮޅު ކުރު ފިލުމްގެ އެވޯޑް ލިބުނީ އަހުމަދު ފަލާހުގެ “ފަގީރުކޮއި” އަށެވެ. އެބައިން އެންމެ މޮޅު ބަތަލާއަކަށް ޝީލާ ނަޖީބު އަދި އެންމެ މޮޅު ބަތަލަކަށް ހޮވުނީ މުހައްމަދު އަބްދުﷲ (މުހައްމާ) އެވެ. ކުރު ފިލްމުގެ ބައިން އެންމެ މޮޅު ޑިރެކްޓަރަކަށް ހޮވިފައިވަނީ ފަގީރުކޮއިގެ ޑައިރެކްޓާ އަހުމަދު ފަލާހެވެ.\nފީޗާ ފިލްމް ކެޓަގަރީން އެންމެ މޮޅު ބަތަލާގެ އެވޯޑް ލިބިފައިވަނީ ޔޫސުފް ގައި އަދާކުރި ރޯލުން ނިއުމާ މުހައްމަދަށެވެ. އަދި ބެލުންތެރިންގެ އެންމެ މަގުބޫލް ފިލްމަކަށް ހޮވިފައިވަނީ ފާތުމަތު ނަހުލާގެ ޔޫސުފެވެ.\nއެންމެ މޮޅު އަންހެން ލަވަކިޔުންތެރިޔާގޭ އެވޯޑް ފިލްމް ހަލާސްގެ “ހާދަދަހިވެތި ބެލުމެކޭ” އެ ލަވައިން މަރިޔަމް އުނޫޝާއަށެވެ. ފިރިހެން ލަވަކިޔުންތެރިޔާގެ އެވޯޑް ޔޫސުފްގެ “ހައިރާންވާހާ ޗާލޭ ތިލޯ” އެލަވައިން މުހައްމަދު އަބްދުލް ޣަނީ (ތޭރަވާ) އަށެވެ. ކޮރިއޮގްރަފާ އެވޯޑް ފިލްމް އަލީ ޝީޒަނަށެވެ. ލީރިކްސްގެ އެވޯޑް މައުސޫމް ޝާކިރަށް ލިބުނު އިރު މޭކަޕް އާޓިސްޓްގެ އެވޯޑް ހޯދީ މުހައްމަދު މަނިކެވެ. އެންމެ މޮޅު ކުޑަ ކުއްޖާގެ އެވޯޑާއި އެންމެ މޮޅު ޑެބިއުޓް އެވޯޑް ފިލްމް ޔޫސުފް އިން އަހުމަދު ލައިސް އާސިމް ވަނީ ގެންގޮސްފަ އެވެ.\nއެވޯޑް އެހްފަލާގައި ލައިފްޓައިމް އެޗީވްމަންޓް އެވޯޑް ލިބިވަޑައިގެންނެވީ ގިނަ ދުވަސްތަކެއް ވަންދެއް އެދާއިރާގައި ހިދުމަތްކޮށްދެއްވަމުން އަންނަ ރޯނު ހަސަން މަނިކަށެވެ. އެ އެވޯޑް އެނާއަށް ދެއްވީ ރައީސުލްޖުމްހޫރިއްޔާ މުހައްމަދު ނަޝީދެވެ.\nމުނިފޫހިފިލުމުގެ ހަރަކާތްތަކާއެކު ރޭ ބޭއްވި ހަފްލާގާއި ބޮލީވުޑްގެ މަޝްހޫރު ފިލްމީ ތަރި ލާރާ ގުޕްތާއާއި އާމިރު ހާންގެ ފިލްމް ގަޖްނީގެ ލަވަކިޔުންތެރިޔާ ބެންނީ ޑަޔާލްވެސް ބައިވެރިވި އެވެ. އަދި ރޭގެ އެ ހަފްލާގައި މެނީޑަޔާލްގެ ޝޯ އެއް ވަރަށް އަވަހަށް މާލޭގައި ބާއްވާނެ ކަން ވަނީ އިއުލާންކޮށްފަ އެވެ.\nމިޙަފްލާގައި އެންމެ މޮޅު ފިލްމަކަށް ހޮވުނީ 12 އެވޯޑާއެކު ފިލްމު ހެޕީ ބާތު ޑޭ އެވެ.


31 ޖުލައި 2020 - 09:55\nސިއްހަތު ހއ. ކެލާ ހއ. ވަށަފަރު ހދ. ނޮޅިވަރަމް ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު\nމާލެއަށްނަ ހުރިހާ ބޯޓެއްގެ ފަޅުވެރިން ވެސް މާލެތެރެއަށް ފައިބާ ހޮޓާ ހޮޓަލުން ސައިބޮއި ވިޔަފާރިކޮށް ހަދާ. ފަރުދީ ޒިންމާ އަދާނުކުރޭ.\nކައްޕި ތަށް ވަރަށް ނުބަލާ އުޅޭކަން ނޯޓިސް ކުރެވިފައި ވެއެވެ.


ﷲ ވޮޑިގެންވަނީ ކޮންތާކު؟ (5) – DhiSalafiyyah\nﷲ ވޮޑިގެންވަނީ ކޮންތާކު؟ (5)\n12/05/2012 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއައްޝައިޚް މުޙައްމަދު ސިނާން\n3. މަޚްލޫޤުތަކުންކުރެ އެންމެ މަތީގައިވާ މަޚްލޫޤަކީ ޢަރުޝުއެވެ.\nއަބޫ ހުރައިރާ ރަޟިޔަﷲ ޢަންހުގެ ކިބައިން އިމާމް ބުޚާރީ ރަޙިމަހުﷲ އެކަލޭގެފާނުގެ ޞަޙީޙުގައި ރިވާކުރައްވާފައިވާ ޙަދީޘެއްގައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ. ((إِنَّ فِي الْجَنَّةِ مِائَةَ دَرَجَةٍ أَعَدَّهَا اللهُ لِلْمُجَاهِدِينَ فِي سَبِيلِهِ، كُلُّ دَرَجَتَيْنِ مَا بَيْنَهُمَا كَمَا بَيْنَ السَّمَاءِ وَالْأَرْضِ، فَإِذَا سَأَلْتُمُ اللهَ فَسَلُوهُ الْفِرْدَوْسَ، فَإِنَّهُ أَوْسَطُ الْجَنَّةِ، وَأَعْلَى الْجَنَّةِ، وَفَوْقَهُ عَرْشُ الرَّحْمَنِ، وَمِنْهُ تَفَجَّرُ أَنْهَارُ الْجَنَّةِ)) (البخاري) މާނައީ: “ހަމަކަށަވަރުން ﷲގެ މަގުގައި ޖިހާދުކުރާ މުޖާހިދުންނަށްޓަކައި ސުވަރުގޭގައި ސަތޭކަ ދަރަޖަ ވެއެވެ. މީގެން ކޮންމެ ދެދަރަޖައެއްގެ ދެމެދުގެ ދުރުމިނުގެ މިސާލަކީ ކުޑާއި ބިމާދެމެދުގެ ދުރުމިނެވެ. ފަހެ، ތިޔަބައިމީހުން ﷲއަށް ދަންނަވާކަމުގައިވަނީނަމަ ފިރުދަޥްސްއޭކިޔުނު ސުވަރުގެ ދެއްވުމަށް އެދޭށެވެ. ފަހެ، ހަމަކަށަވަރުން އެއީ ސުވަރުގޭގެ މެދެވެ. އަދި ސުވަރުގޭގެ އެންމެ މައްޗެވެ. އޭގެ މަތީގައި ވަނީ ރަޙްމާންވަންތަ އިލާހުގެ ޢަރުޝުއެވެ. ސުވަރުގޭގެ ކޯރުތައް ދެމިފައިވަނީ އެތަނުންނެވެ. (އެބަހީ: ފިރުދަޥްސްއޭކިޔުނު ސުވަރުގެއިންނެވެ.)”\nއަދި އަބޫ ޢަބްދުﷲ އިބްނު އަބީ ޒަމަނީން ރަޙިމަހުﷲ އެކަލޭގެފާނުގެ ޢަޤީދާގެފޮތް “އުޞޫލުއް ސުންނާ” ގައި ވިދާޅުވެފައިވެއެވެ. “ސުނަންތުގެ އަހުލުވެރިންގެ ބަސްފުޅުތަކުގެ ތެރޭގައި ﷲ ޢައްޒަވަޖައްލަ ވަނީ ޢަރުޝު ޚަލްޤުކުރައްވާފައެވެ. އަދި (ޢަރުޝުވަނީ) އެންމެހާ މަޚްލޫޤުންނަށްވުރެ މަތިވުމުގެގޮތުންނާއި، އުފުލިފައިވުމުގެ ގޮތުން ޚާއްޞަކުރައްވާފައެވެ.”(1)\n4. ޢަރުޝުއަކީ އެންމެ ބޮޑު މަޚްލޫޤެވެ.\nﷲ ސުބުޙާނަހޫ ވަތަޢާލާ ވަނީ ކީރިތި ޤުރުއާނުގައި ޢަރުޝުއަކީ ޚަލްޤުކުރެއްވުމުގެ ގޮތުންނާއި، ތަނަވަސްކަމުގެ ގޮތުން މަތިވެރި އެއްޗެއްކަމަށް ޞިފަކުރައްވާފައެވެ. އެއިލާހު ވަޙީ ކުރައްވާފައިވެއެވެ. ((وَهُوَ رَبُّ الْعَرْشِ الْعَظِيمِ)) التوبة: 129 މާނައީ: “އަދި އެކަލާނގެއީ މަތިވެރިވެގެންވާ ޢަރުޝުގެ ވެރިރައްބެވެ.” އަދި އަބޫ ޛައްރު ރަޟިޔަﷲ ޢަންހު ކިބައިން ރިވާވެފައިވާ ހަދީޘެއްގައި ވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. ((مَا السَّمَاوَاتُ السَّبْعُ فِي الْكُرْسِيِّ إِلَّا كَحَلْقَةٍ مُلْقَاةٍ بِأَرْضِ فَلَاةٍ، وَفَضْلُ الْعَرْشِ عَلَى الْكُرْسِيِّ كَفَضْلِ تِلْكَ الْفَلَاةِ عَلَى تِلْكَ الْحَلْقَةِ)) (البيهقي في الأسماء والصفات، ومحمد بن أبي شيبة في كتاب العرش) މާނައީ: “ކުރިސިއާ އަޅާބަލާއިރު ހަތްއުޑުގެ މިސާލަކީ ސަހަރާ ހުސް ބިމަކަށް އެއްލިފައިވާ ދަގަނޑު ބޮޅެއް (އަނގޮޓިއެއް) ގެ މިސާލެވެ. އަދި ކުރުސީގެ މައްޗަށް ޢަރުޝު މަތިވެރިވެގެންވަނީ އެހުސްބިމަށް އެބޮޅު އެއްލިފައިވާ މިސާލެވެ.”(2)\nއަދި އިބްނު ޢައްބާސް ރަޟިޔަﷲ ޢަންހުމާ ވިދާޅުވެފައިވެއެވެ. “އަލްކުރިސިއަކީ އެއިލާހުގެ ދެފައިންޕުޅު އަޅުއްވާ ތަނެވެ. އަދި ޢަރުޝުގެ މިނެއް އެއްވެސް މީހަކަށް މިންވަރުނުކުރެވޭނެއެވެ.”(3)\n5. މަޚްލޫޤުތަކުންކުރެ އެންމެ ބަރު މަޚްލޫޤަކީ ޢަރުޝުއެވެ.\nޢަރަޝުއަކީ މަޚްލޫޤުތަކުންކުރެ އެންމެ މަތީގައިވާ އަދި އެންމެ ބޮޑު މަޚްލޫޤަށްވުމުގެ އިތުރަށް، އެއީ އެންމެ ބަރު މަޚްލޫޤެވެ. މިކަމުގެ ދަލީލަކީ އިބްނު ޢައްބާސް ރަޟިޔަﷲ ޢަންހުމާ، ރަސޫލުﷲ ޞައްލަﷲ ޢަލައިހިވަސައްލަމަގެ އަނބިކަނބަލުން ޖުވެއިރިޔާ ރަޟިޔަﷲ އަންހާ ކިބައިން ރިވާކުރައްވާފައިވާ ޙަދީޘެކެވެ. އެޙަދީޘްގައިވެއެވެ. ((أَنَّ النَّبِيَّ صَلَّى اللهُ عَلَيْهِ وَسَلَّمَ خَرَجَ مِنْ عِنْدِهَا بُكْرَةً حِينَ صَلَّى الصُّبْحَ، وَهِيَ فِي مَسْجِدِهَا، ثُمَّ رَجَعَ بَعْدَ أَنْ أَضْحَى، وَهِيَ جَالِسَةٌ، فَقَالَ: «مَا زِلْتِ عَلَى الْحَالِ الَّتِي فَارَقْتُكِ عَلَيْهَا؟» قَالَتْ: نَعَمْ، قَالَ النَّبِيُّ صَلَّى اللهُ عَلَيْهِ وَسَلَّمَ: ” لَقَدْ قُلْتُ بَعْدَكِ أَرْبَعَ كَلِمَاتٍ، ثَلَاثَ مَرَّاتٍ، لَوْ وُزِنَتْ بِمَا قُلْتِ مُنْذُ الْيَوْمِ لَوَزَنَتْهُنَّ: سُبْحَانَ اللهِ وَبِحَمْدِهِ عَدَدَ خَلْقِهِ، وَرِضَا نَفْسِهِ، وَزِنَةَ عَرْشِهِ، وَمِدَادَ كَلِمَاتِهِ)) (مسلم، والترمذي نحوه) މާނައީ: ހަމަކަށަވަރުން ނަބިއްޔާ ޞައްލަﷲ ޢަލައިހިވަސައްލަމަ ހެނދުނު ފަތިސްނަމާދުކޮށް އަވަދިވުމާއެކު އެކަމަނާގެ (އެބަހީ: ޖުވެއިރިޔަތުގެފާނުގެ) އަރިހުން ނިކުމެވަޑައިގަތެވެ. އެއިރު އެކަމަނާ އިންނެވީ އެކަމަނާ ނަމާދުކުރެއްވި ތަނުގައެވެ. ދެން އޭގެފަހުގައި ޟުޙާވަގުތުގެ ފަހުން އަލުން އަނބުރާވަޑައިގެންނެވިއެވެ. އޭރުވެސް އެކަމަނާ އިންނެވީ (އެއިންތަނުގައި) އިށީނދެވަޑައިގެންނެވެ. ފަހެ އެކަލޭގެފާނު ޙަދީޘް ކުރެއްވިއެވެ. “ތިމަންކަލޭގެފާނު ކަމަނާއާ ވަކިވެވަޑައިގެންއިރު އިންނެވިޙާލުން އަދިވެސް ފިލައިނުދަނީތޯއެވެ؟” އެކަމަނާ ދެންނެވިއެވެ. އާދޭހެވެ. ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. “ކަމަނާއާ (ވަކިވެވަޑައިގެންނެވުމަށް) ފަހު ތިމަންކަލޭގެފާނު ހަތަރު ކަލިމައެއް ތިންފަހަރު ވިދާޅުވީމެވެ. މިވަގުތާޖެހެންދެން ކަމަނާ ތިޔަވިދާޅުވި ޛިކުރުތަކާއި، އެކަލިމަތަށް މީޒާންކޮށްފިނަމަ އެކަލިމަތައް ބަރުވާހުއްޓެވެ. އެއީ سُبْحَانَ اللهِ وَبِحَمْدِهِ عَدَدَ خَلْقِهِ، وَرِضَا نَفْسِهِ، وَزِنَةَ عَرْشِهِ، وَمِدَادَ كَلِمَاتِهِ (މާނައީ: މާތްﷲ، އެކަލާނގެއަށް ޙަމްދުލިބިވޮޑިގެންވުމާއެކު ހުސްޠާހިރުވަންތަވެވޮޑިގެންވެއެވެ. އެއީ އެކަލާނގެ މަޚްލޫޤުންގެ ޢަދަދާ އެއްވަރަށެވެ. އަދި އެކަލާނގެ ޒާތުފުޅަށް އެކަލާނގެ ރުހިވޮޑިގެންވާ މިންވަރަށެވެ. އަދި އެކަލާނގެ ޢަރުޝުގެ ވަޒަނާ އެއްވަރަށެވެ. އަދި އެކަލާނގެ ކަލިމަފުޅުތަކުގެ ދެއްޔާ އެއްވަރަށެވެ.”\nޝެއިޚުލް އިސްލާމް އިބްނު ތައިމިއްޔާ ރަޙިމަހުﷲ “އައްރިސާލަތުލް ޢަރުޝިއްޔާ” ގައި، މިޙަދީޘް ގެންނެވުމަށްފަހު ވިދާޅުވެފައިވެއެވެ. “ފަހެ، މީގެން ދޭހަވަނީ ހަމަކަށަވަރުން ޢަރުޝުގެ ބަރުމިނަކީ އެންމެބަރު ވަޒަންކަމެވެ.”(4)\n6. ޢަރުޝުވަނީ ފެންމަތީގައެވެ.\nﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((وَهُوَ الَّذِي خَلَقَ السَّمَوَاتِ وَالأَرْضَ فِي سِتَّةِ أَيَّامٍ وَكَانَ عَرْشُهُ عَلَى الْمَاءِ)) هود:7މާނައީ: “އަދި އެކަލާނގެއީ ހަދުވަހުގެ ތެރޭގައި އުޑުތަކާއި ބިން ހެއްދެވި ކަލާނގެއެވެ. އަދި (އެދެތަން ޚަލްޤުކުރެއްވުނުއިރު) އެކަލާނގެ ޢަރުޝުވަނީ ފެންމަތީގައެވެ.”\nއަދި ރަސޫލާ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((كَتَبَ اللهُ مَقَادِيرَ الْخَلَائِقِ قَبْلَ أَنْ يَخْلُقَ السَّمَاوَاتِ وَالْأَرْضَ بِخَمْسِينَ أَلْفَ سَنَةٍ، قَالَ: وَعَرْشُهُ عَلَى الْمَاءِ)) (مسلم) މާނައީ: “އުޑުތަކާއި ބިން ހެއްދެވުމުގެ ފަންސާސްހާސް އަހަރުކުރިން ޚަލްޤުތަކުންގެ ޤަދަރުކުރެއްވުން ﷲ ލިޔުއްވިއެވެ. ޙަދީޘްކުރެއްވިއެވެ. އޭރު އެއިލާހުގެ ޢަރުޝި ވަނީ ފެންމަތީގައެވެ.” މިފަދަ ގިނަ ޙަދީޘްތަކެއްވާރިދުވެފައިވެއެވެ.\n(1) އުޞޫލުއް ސުންނާ: ޞ. 282.\n(2) މިޙަދީޘްގެ އެންމެހާ މަގުތަކެއް ޖަމާކުރެއްވުމުން ޞައްޙަކަމުގައި ޝެއިޚް އަލްއަލްބާނީ ވިދާޅުވެފައިވެއެވެ. ބައްލަވާ. އައްޞަޙީޙާ: ޙަދީޘް ނަންބަރު: 109.\n(3) ބައްލަވާ: އަލްޢަރުޝި މުޙައްމަދު ބުން އަބީ ޝައިބާ: 61، މުޚްތަޞަރުލް ޢުލުއްވު: ޞ. 102، އިބްނު ޢައްބާސްއާ ހަމައަށް ޞައްޙަކަމުގައި ޝެއިޚް އަލްއަލްބާނީ ވިދާޅުވެފައިވެއެވެ.\n(4) އައްރިސާލަތުލް ޢަރުޝިއްޔާ: ޞ. 10.\nމިލިޔުމުގެ އެހެން ބައިތައް ބެއްލެވުމަށް ފިއްތަވާ ލައްވާ


ދެވަނަ ރިހިމެޑަލް ދިވެހިރާއްޖެއަށް ސާޖިނާ ހޯދައިދީ، ޤައުމީ ރެކޯރޑެއް އާކޮށްފި | Swimming Association of Maldives\nދެވަނަ ރިހިމެޑަލް ދިވެހިރާއްޖެއަށް ސާޖިނާ ހޯދައިދީ، ޤައުމީ ރެކޯރޑެއް އާކޮށްފި\nOctober 21, 2016 Competitions, International Wins, National Records, News & Media\naishath sajina with silver medal, 200މ breaststroke, 1st south asian aquatic championships\nޤައުމީ ރެކޯރޑެއްއާކޮށް، 18 އަހަރުން މަތީގެ އަންހެން ކެޓަގަރީގެ 200 މީޓަރ ބްރެސްޓްސްޓްރޯކު އިވެންޓުން ދިވެހިރާއްޖެއަށް ރިހިމެޑަލް އައިޝަތު ސާޖިނާ ހޯދައިދީފިއެވެ. މިއީ އޮކްޓޯބަރ 18 ން 23 ސްރީލަންކާގެ ކޮލޮންބޯގައި ކުރިއަށްދާ ސައުތު އޭޝިއަން އެކުއަޓިކް ސްވިމިންގ ޗެމްޕިއަންޝިޕްސްގައި އިންޑިވިޖުއަލް އިވެންޓަކުން ދިވެހިރާއްޖެއަށް ސާޖިނާ ރިހި މެޑަލް ހޯދައިދިން ދެވަނަ ފަހަރެވެ.\n03:08.15 އިން ރޭސްނިންމައި، 200 މީޓަރ ބްރެސްޓް ސްޓްރޯކްގެ ޤައުމީ ރެކޯޑް ސާޖިނާ އާކޮށްފައިވާއިރު، އެންމެފަހުންވެސް މިއިވެންޓްގެ ޤައުމީ ރެކޯރޑް އާކޮށްފައިވަނީ ސާޖިނާއެވެ. އެއީ، މިހައަހަރު ކުރީކޮޅު އިންޑިއާގެ ގްވާހަޓީގައި ބޭއްވުން 12 ވަނަ ސައުތު އޭޝިއަން ގޭމްސްގައި 200 މީޓަރ ބްރެސްޓްސްޓްރޯކް އިވެންޓް 03:08.66 އިން ފުރިހަމަކޮށްގެންނެވެ.\nމިއީ މުބާރާތުގައި ދިވެހިރާއްޖެއަށް އިންޑިވިޖުއަލް އިވެންޓްތަކުން ސާޖިނާ ހޯދައިދިން2ވަނަ ރިހި މެޑަލްއެވެ. މީގެ އިތުރުން ސާޖިނާވަނީ ދިވެހިރާއްޖެއަށް އިންޑިވިޖިއަލް އިވެންޓަކުން ރަންވަންލޯ މެޑަލްއެއްވެސް ހޯދައިދީފައެވެ.\nވޭތުވެދިޔަ 2015 ވަނަ އަހަރު ރާއްޖޭގެ އެންމެ މޮޅު އަންހެން ފެތުންތެރިޔަކަށް ހޮވިފައިވާ ސާޖިނާ ވަނީ މި މުބާރާތުގައި މިހާތަނަށް3ޤައުމީ ރެކޯރޑެއް އާކޮށްފައެވެ. އެއީ، 50 މީޓަރ، 100 މީޓަރ އަދި 200 މީޓަރ ބްރެސްޓްސްޓްރޯކް އިވެންޓުތަކުންނެވެ.\nމި މުބާރާތުގައި ރާއްޖޭގެ ފެތުންތެރިން ވަނީ މިހާތަނަށް 12 ރަންވަންލޯ މެޑަލްއާއި،2ރިހި މެޑަލް ދިވެހިރާއްޖެއަށް ހޯދައިދީފައެވެ.\nދެވަނަ ރިހިމެޑަލް ދިވެހިރާއްޖެއަށް ސާޖިނާ ހޯދައިދީ، ޤައުމީ ރެކޯރޑެއް އާކޮށްފި 10.21.2016